text:
လၢႆးၸႂ်ႉတိုဝ်း Xilisoft သေ လႅၵ်ႈလၢႆႈပိူင်ၽွတ်ႈ ၽဵင်းၵႂၢမ်းလႄႈ ငဝ်းတူင့်
Xilisoft
လႅၵ်ႈလၢႆႈပိူင်ၽွတ်ႈ ၽဵင်းၵႂၢမ်းလႄႈ ငဝ်းတူင့်
ဝၼ်းမိူဝ်ႈၼႆ့ ပိူင်ၽွတ်ႈၽဵင်းၵႂၢမ်းလႄႈ ငဝ်းတူင့်ၼႆ့ မီးၼမ်ၼႃႇ သမ့်ပေႃးၵၸၢၵ်ႇၵၸၢႆၵႂႃႇသဵင်ႈယဝ့်။ ပိူင်ၽွတ်ႈငဝ်းတူင့်လၢႆလၢႆၵူၺ်း မီးမွၵ်ႈ 166 မဵဝ်းယဝ့်။ ပိူင်ၽွတ်ႈၽဵင်းၵႂၢမ်းသမ့် မီးမွၵ်ႈ 40 မဵဝ်းပၢႆပၢႆယဝ့်။ ဢၼ်ၼပ့်ၼႄမႃးၼႆ့ ယင်းပႆႇပႃႈမူတ်းလူးၵွၼ်ႇ။ ဢၼ်ဢမ်ႇႁူႉထိုင် ယင်းမီးထႅင်ႈတင်းၼမ်။ ဢၼ်တေဢွၵ်ႇမႃးမႂ်ႇၵေႃႈ ယင်းတေမီးထႅင်ႈတင်းၼမ်ယဝ့်။ ပိူင်ၽွတ်ႈၽဵင်းၵႂၢမ်းလႄႈ ငဝ်းတူင့် ဢၼ်ႁူႉၵၼ်ၼမ်ၼၼ့်တႄ့ ပဵၼ် mp3; wma; flv; mp4; avi; mpg ၸိူဝ်းၼႆ့ယဝ့်။
တႃႇတေဢဝ်ပိူင်ၽွတ်ႈ မဵဝ်းၼိုင်ႈလႄႈ မဵဝ်းၼိုင်ႈလၢႆႈ လႅၵ်ႈလၢႆႈၶၢႆ့ၶဝ်ႈၸူးၵၼ်ၼၼ့် ပၜဝ်းၵႅမ်းမၼ်းမီးလၢႆဢၼ်လၢႆမဵဝ်းယူႇယဝ့်။ ၼႂ်းၵႃႈ ပၜဝ်းၵႅမ်း ဢၼ်လႅၵ်ႈလၢႆႈပၼ်ပိူင်ၽွတ်ႈ ၽဵင်းၵႂၢမ်းလႄႈ ငဝ်းတူင့်ၸိူဝ်းၼၼ့် Xilisoft ၼႆ့ သင်ဝႃႈ မၼ်းဢမ်ႇၵျႃႉသေပိူၼ်ႈၼႆၵေႃႈ ၵဝ်ၶႃႈလၢတ်ႈလႆႈႁတ်းႁတ်းဝႃႈ မၼ်းဢမ်ႇယွမ်းပိူၼ်ႈၼင်ႇၵဝ်ႇ ၼႆယဝ့်။ မိူဝ်ႈၸဝ်ႈၵဝ်ႇ လႅၵ်ႈလၢႆႈပဵၼ်ပိူင်ၽွတ်ႈငဝ်းတူင့်သေမဵဝ်းမဵဝ်းၼၼ့် သင်ဝႃႈ ငဝ်းတူင့်ၸဝ်ႈၵဝ်ႇၼၼ့် မီးၸွမ်းၵၼ်တင်းၶေႃႈသပ်း (subtitles) မၼ်းၸိုင် မၼ်းတေဢဝ်ၶေႃႈသပ်းလႄႈ တင်းငဝ်းတူင့် ၸပ်းၵၼ်ၵႂႃႇပၼ်ၵမ်းလဵဝ်ယဝ့်။
ၵဝ်ၶႃႈယုမ်ႇယမ်ဝႃႈ ၽူႈလူလိၵ်ႈၵမ်ႈပႃႈၼမ် ယင်းတေပႆႇပႃႈမီး ပၜဝ်းၵႅမ်း Xilisoft ဢၼ်ၼႆ့။ သင်ဝႃႈ မီးၼႆသတေႃႉ ဝိူဝ်းသျိၼ်းမၼ်း ဢမ်ႇၸႂ်ႈဢၼ်လႃႈသုတ်းၵေႃႈ ၸၢင်ႈပဵၼ်လႆႈ။ ၵွပ်ႈပိူဝ်ႈၼႆ သင်ဝႃႈၽူႈလူလိၵ်ႈ ၶႂ်ႈဢဝ်သႂ်ႇၼႂ်း ၶိူင်ႈၶွမ်းၸဝ်ႈၵဝ်ႇသေ ၸႂ်ႉတိုဝ်းၸိုင် ꨑꨤဝ်းလူတ်ႇဢဝ်တီႈၼႆႈၵေႃႈ လႆႈယူႇယဝ့်။ လၢႆးၸႂ်ႉတိုဝ်းမၼ်း တႅမ်ႈၼႄဝႆ့တၢင်းတႂ်ႈၼႆ့ၵမ်ႈၽွင်ႈ။
(ႁၢင်ႈ - 01)
လွၵ်း 1 - တွၼ်ႈတႃႇလိူၵ်ႈပိူင်ၽွတ်ႈမၼ်း မိူၼ်ၼင်ႇဝႃႈ ၸဝ်ႈၵဝ်ႇ တေဢဝ်ငဝ်းတူင့် ဢမ်ႇၼၼ် ၽဵင်းၵႂၢမ်း လႅၵ်ႈပဵၼ်ပိူင်ၽွတ်ႈသင်ၵႂႃႇ ၸိူဝ်းၼၼ့်ယဝ့်။ တူၺ်းတီႈ (ႁၢင်ႈ - 02)
လွၵ်း 2 - တီႈၵဵပ်းသိမ်း ၽဵင်းၵႂၢမ်း ဢမ်ႇၼၼ် ငဝ်းတူင့် ဢၼ်လႅၵ်ႈလၢႆႈယဝ့်။
လွၵ်း 3 - တွၼ်ႈတႃႇလိူၵ်ႈတင်ႈၵႃႈၶၼ်ငဝ်းတူင့် မိူၼ်ၼင်ႇၽွၼ့်တွၼ်ႈတႃႇၶေႃႈသပ်း (subtitles)၊ ႁၢင်ႈ Logo ဢၼ်တေသႂ်ႇၸွမ်းငဝ်းတူင့် တေႇၵႂႃႇ လၢႆၸိူဝ့်လၢႆပိူင်။ တူၺ်းတီႈ (ႁၢင်ႈ - 03)
လွၵ်း 4 - တွၼ်ႈတႃႇလိူၵ်ႈတင်ႈၶၼ် ၵဵဝ်ႇၵပ်းၽဵင်းၵႂၢမ်းလႄႈ ငဝ်းတူင့် ႁူဝ်ယွႆႈမၼ်း။
လွၵ်း 5 - ပေႃးတင်ႈၶၼ်ၵူႈၸိူဝ့်ၵူႈပိူင် လႆႈထုၵ်ႇဢူၵ်းထုၵ်ႇၸႂ်ယဝ့်ၸိုင် ၼဵၵ်းတီႈတုမ်ႇၼႆ့သေ လႅၵ်ႈလၢႆႈ။
လွၵ်း 6 - တွၼ်ႈတႃႇတေဢဝ် ၽဵင်းၵႂၢမ်း ဢမ်ႇၼၼ်ငဝ်းတူင့် ဢၼ်လႅၵ်ႈလၢႆႈယဝ့်ၼၼ့် ၶၢႆ့ၶဝ်ႈၼႂ်း iPhone, iPad, iPod
(ႁၢင်ႈ - 02)
(ꨟꨤင္ၒ - 03)
-- ပီႈၸၢႆးလူင် --


c: text/html

text:
လၢႆးၵႄႈၾွၼ်ႉထႆးႁၢႆ ၽွင်းမိူဝ်ႈႁဝ်းရုတ်ႉၶိူင်ႈသေသႂ်ႇၸႂ်ႉဢႅပ်ႉသေဢၼ်ဢၼ်သေသႂ်ႇၾွၼ်ႉတႆး သမ်ႉဢဝ်ၾွၼ်ႉထႆးႁၢႆၼႆ လၢႆးၼႆႉတေၸွႆႈၵႄႈလိတ်ႈပၼ်လႆႈၽွင်ႈ မၢင်ႈၶိူင်ႈၵေႃႈလႆႈၶိုၼ်းမၢင်ၶိူင်ႈၵေႃႈဢမ်ႇလႆႈၶိုၼ်း ဢွၼ်တၢင်းသုတ်းႁႂ်ႈလူတ်ႇ ၾွၼ်ႉထႆး လႄႈ ဢႅပ်ႉ ifont Donate မႃးၵွၼ်ႇ ယဝ်ႉၸင်ႇႁဵတ်းၸွမ်းၶႅပ်းႁၢင်ႈၼႆႉ ဝၢႆးႁဵတ်းယဝ်ႉမူတ်း ၶိူင်ႈတေပိၵ်ႉပိုတ်ႇႁင်းၵူၺ်းၵမ်းၼိုင်ႈ ၾၢင်ႉ! သင်လၢႆးၼႆႉႁဵတ်းႁႂ်ႈၶိူင်ႈမီးပၼ်ႁႃၼႆႁဝ်းၶႃႈတေဢမ်ႇဢဝ်ပုၼ်ႈၽွၼ်းသင်ၸွမ်းၶႃႈ
Category Archives: ႁွင်ႈႁဵၼ်း
သင်တူၺ်းဢမ်ႇလႆႈႁႂ်ႈၶဝ်ႈၵႂႃႇတူၺ်းတီႈၼႆႈ
ၻၢဝ်းလူတ်ႇၾွၼ်ႉတီႈၼႆႈ ၻၢဝ်းလူတ်ႇလွၵ်းမိုဝ်းတီႈၼႆႈ ၶလိၵ်ႉၶႂႃတီႈၻႅတ်ႉတွပ်ႉ(ၼႃႈၶွမ်း)သေလိူၵ်ႈတီႈ Personalize ၶလိၵ်ႉတီႈ Windows Color ၶလိၵ်ႉတီႈ Advanced appearance settings ၼႂ်းလွၵ်း Item ႁႂ်ႈလိူၵ်ႈသေလိူၵ်ႈၾွၼ်ႉၼႂ်းလွၵ်း Font ၼၼ်ႉႁႂ်ႈလိူၵ်ႈၸိုဝ်ႈၾွၼ်ႉဢၼ်ႁဝ်းလႆႈသႂ်ႇဝႆႉၼႂ်းၶွမ်းႁဝ်း မၢႆတွင်းၼႂ်းလွၵ်း Item ၼၼ်ႉ ႁဵတ်းၵူႈဢၼ် လိူၵ်ႈၵမ်းဢၼ်ဢၼ် သႂ်ႇပၼ်ၼႂ်းလွၵ်း Font ၼၼ်ႉပၼ်ၸွမ်းၵူႈဢၼ်ဢၼ်မီးတႃႇသႂ်ႇၾွၼ်ႉမၼ်းလႆႈၼၼၼ်ႉ ပေႃးႁဵတ်းယဝ်ႉၵူႈဢၼ်ယဝ်ၶလိၵ်ႉ…Read More

robotstxt: allowed

filter: keep


text:
Category Archives: ပၢႆးမွၼ်းၸုမ်း
ၸိူင်းလႅဝ်း – ၵၢၼ်ၽွမ်ႉႁူမ်ႈ
ပေႃးၶႂ်ႈပၼ်ႁႅင်း ၽႅၼ်ႇတေႉ မၼ်းၸိုင် ၵပ်းသိုပ်ႇမႃးတီႈ (ၸၢႆးမၢဝ်း) မၢႆၽူင်း 089-265-2894 (ၽူင်းထႆး)
ဢီးမေး harn.new.15@gmail.com လႆႈယူႇၶႃႈ။ ဢႄႇပမ်ႇဢၼ်ၼႆႉ တေမီးၶႅပ်း CD တင်း DVD (2) ၽႅၼ်ႇ
ၸွမ်းၵၼ်ၶႃႈ ၵႃႈၶၼ်တႄႉ (100) ဝၢတ်ႇၵူၺ်းၶႃႈ ပႆႇပႃးၵႃႈသူင်ႇ။
ၵႂၢမ်းႁိူဝ်ႈၵႂၢမ်းႁိူင်း ၸၢႆးလၢဝ်ပိူင်း
ၼႂ်းဢႄႇလ်ပမ်ႇၼႆႉ မီး ၽူႈႁွင်ႉၵႂၢမ်း ၸိုဝ်ႈသဵင်လင် (3) ၵေႃႉ မႄးႁွင်ႉ ဝႆႉၵႂၢမ်း ၸၢႆးလၢဝ်ပိူင်း ၶဝ် ၸိူဝ်းၼၼ်ႉ ၼၢင်းၼုမ်ႇမၢဝ်း၊ ၼၢင်းမူၺ်ၽွင် လႄႈ ၼၢင်းၼွင်ႉၼွင်ႉ ၵႂၢမ်းတင်းမူတ်း မီး (8)ပုၵ်ႈၶႃႈ


text:
ယဵဝ်ႈဝၢၼ်
ယဵဝ်ႈဝၢၼ်
ၵႂၢမ်းၼမ်း
ယဵဝ်ႈဝၢၼ်ၼႆႉ ပဵၼ်တၢင်းပဵၼ်လူင်မဵဝ်းၼိုင်ႈ ဢၼ်ႁဵတ်းႁႂ်ႈထၢတ်ႈၵိူဝ်ဝၢၼ်ၼႂ်းလိူတ်ႈၵူၼ်း သုင်ပူၼ်ႉတီႈၼၼ်ႉယဝ်ႉ။ တၢင်းပဵၼ်ဢၼ်ၼႆႉ ပဵၼ်တၢင်းပဵၼ်ဢၼ် ၸပ်းၵူၼ်းပဵၼ်ဝႆႉတင်းၸၢတ်ႈတင်းပၢၼ် ၼႆၵေႃႈ ဝႃႈလႆႈယဝ်ႉ။
ယဵဝ်ႈဝၢၼ်ၼႆႉ မီးယဵဝ်ႈဝၢၼ် မဵဝ်း1 လႄႈ ယဵဝ်ႈဝၢၼ် မဵဝ်း2 ၼႆသေ မီးသွင်မဵဝ်းယဝ်ႉ။
မိူဝ်ႈပီ 2010 ၼၼ်ႉ ၼႂ်းမိူင်းဢိင်ႇၵလၢၼ်ႇမိူင်းလဵဝ်ၵူၺ်း ၵူၼ်းပဵၼ်ယဵဝ်ႈဝၢၼ် ဢၼ်ယႃႇယု 16 လႄႈၽၢႆႇၼိူဝ် 16 မီးမွၵ်ႈ 3.1 လၢၼ်ႉယဝ်ႉ။ ပေႃးထိုင်ပီ 2030 မႃးၸိုင် ႁူဝ်ၼပ်ႉဢၼ်ၼႆႉ လႅပ်ႈတေထိုင်ၵႂႃႇလႆႈ မွၵ်ႈ 4.6 လၢၼ်ႉယူႇ။ ၼႂ်းၵႃႈ ၵူၼ်းပဵၼ်ယဵဝ်ႈဝၢၼ်ၸိူဝ်းၼၼ်ႉ မွၵ်ႈ 90% ၼႆႉ ပဵၼ်ယဵဝ်ႈဝၢၼ် မဵဝ်း2 ယဝ်ႉ။
ပေႃးဢဝ်ဢၼ် မုၵ်ႉၸုမ်းပွင်ၵၢၼ်လီ တႃႇယူတ်းယႃယဵဝ်ႈဝၢၼ် တီႈမိူင်းဢိင်ႇၵလၢၼ်ႇလၢမ်းၶၢတ်ႈၼၼ်ႉဝႃႈၸိုင် ၵူၼ်းမိူင်းဢိင်ႇၵလၢၼ်ႇ မွၵ်ႈ 850,000 ၵေႃႉၼႆႉ ယင်းပႆႇႁူႉဝႃႈတူဝ်ၵဝ်ႇမီးယဵဝ်ႈဝၢၼ် ၼႆယဝ်ႉ။ ၵူၼ်းၸိူဝ်းထၢတ်ႈၵိူဝ်/ဝၢၼ်ၼႂ်းလိူတ်ႈ သုင်ပူၼ်ႉပၵ်ႉၵတိၼၼ်ႉ မီးၼမ်သေတႃႉ ၵွပ်ႈပိူဝ်ႈပႆႇသုင်ပူၼ်ႉတီႈၼႃႇဢႃးလႃးလႄႈ ပႆႇၸၢင်ႈၵူတ်ႇထတ်းလၢတ်ႈလႆႈဝႃႈ ပဵၼ်တၢင်းပဵၼ်ယဵဝ်ႈဝၢၼ်။ လွင်ႈၼႆႉ မၢင်ပွၵ်ႈပွၵ်ႈၸိုင် လၢတ်ႈလႆႈဝႃႈ ပဵၼ်တၢင်းပဵၼ် ဢၼ်ပဵၼ်လူင်ႈၼႃႈယဵဝ်ႈဝၢၼ် ၼႆၵေႃႈလႆႈယဝ်ႉ။ သင်ၸိူဝ်ႉဝႃႈ ထၢတ်ႈၵိူဝ်ဝၢၼ်ၼႂ်းလိူတ်ႈၸဝ်ႈၵဝ်ႇ သုင်ပူၼ်ႉပၵ်ႉၵတိၸိုင် တိုဝ်ႉတၢင်းတႃႇတေပဵၼ်မႃး တၢင်းပဵၼ်ယဵဝ်ႈဝၢၼ်ၼၼ်ႉၵေႃႈ ၼမ်ၶိုၼ်ႈမႃးယူႇယဝ်ႉ။ ၵွပ်ႈပိူဝ်ႈၼႆ လွင်ႈဢၼ်လႆႈႁူႉဝႆႉထႃႈလူင်ႈၼႃႈၼႆႉ လမ်ႇလွင်ႈဝႆႉတႄႉတႄႉ၊ သင်ၸိူဝ်ႉဝႃႈ ပွႆႇပိၼ်ႉပွႆႇပႅတ်ႈဝႆႉႁဵတ်းၼႆသေ ဢမ်ႇယူတ်းယႃမၼ်းၸိုင် ၸၢင်ႈႁဵတ်းႁႂ်ႈသၢႆငၢႆတၢင်းပဵၼ် ႁၢႆႉၸႃႉမႃးၼၼ်ႉယဝ်ႈ။
လၵ်ႉၶၼႃႇတၢင်းပဵၼ်ယဵဝ်ႈဝၢၼ်
- ၵမ်းၵမ်းတွင်ႉမႆႈၼမ်ႉ
- ၵမ်းၵမ်းၶႆႈယဵဝ်ႈ (ၵမ်ႈပႃႈၼမ် မိူဝ်ႈၵၢင်ၶမ်ႈၵၢင်ၶိုၼ်း)
- ႁိူဝ်ႉမွႆႈ
- ၼမ်ႉၼၵ်းတူၵ်း၊ ၵၢမ်ႈၼိူဝ်ႈ (မၢၵ်ႇႁႅင်း) တူၵ်း
- ၸွမ်းႁိမ်းႁွမ်း ဢင်ႇၵႃႇၽူႈယိင်းၽူႈၸၢႆး (ၵွႆးလႄႈႁီ) ၶူမ်း၊ သင်ပဵၼ်ၽူႈယိင်း ၸၢင်ႈတူၵ်းၶၢဝ်သေ ၶူမ်း
- ႁွႆးၸဵပ်းမၢတ်ႇ ၼၢၼ်းႁၢႆ
- တႃမူဝ်း (ပဵၼ်ၵွပ်ႈပိူဝ်ႈၵႅဝ်ႈတႃ (lens) ႁႅင်ႈ)
သင်ပဵၼ်ယဵဝ်ႈဝၢၼ် မဵဝ်း1 ၸိုင် လၵ်ႉၶၼႃႇမၼ်း ၸၢင်ႈပေႃႇပဵၼ်မႃး ၼႂ်းၼိုင်ႈဝူင်ႈသိပ်းဝၼ်းၸိူဝ်းၼႆႉယဝ်ႉ။ သင်ပဵၼ်ယဵဝ်ႈဝၢၼ် မဵဝ်း2 ၸမ်ႉ လၵ်ႉၶၼႃႇမၼ်း ဢမ်ႇပေႃးထၢင်ႇၸႅင်ႈလီ၊ ၸၢင်ႈဢဝ်ၶၢဝ်းယၢမ်းႁူဝ်ပီမၼ်းသေ ၸင်ႇတေႁူႉႁၼ်လႆႈယဝ်ႉ။
ၵွပ်ႈသင် ပဵၼ်ယဵဝ်ႈဝၢၼ်?
တပ်းဢွၼ်ႇ (pancreas) ႁဝ်းၼႆႉ မၼ်းႁဵတ်းဢွၵ်ႇပၼ် ထၢတ်ႈႁေႃႇမူၼ်းဢၼ်ၸိုဝ်ႈဝႃႈ ဢိၼ်ႇသူႇလိၼ် (insulin) ၼၼ်ႉယဝ်ႉ။ ဢိၼ်ႇသူႇလိၼ်ႇၼႆႉသမ်ႉ မၼ်းၵုမ်းထိင်းပၼ် ထၢတ်ႈၵိူဝ်ဝၢၼ် ၼႂ်းလိူတ်ႈႁဝ်းယဝ်ႉ။
ဝၢႆးသေတၢင်းၵိၼ်ၼႂ်းထူင်ၶဝ်ႈႁဝ်း ယၢႆႈၵႂႃႇမူတ်းသေ မိူဝ်ႈလွၼ်ႉတၢင်းၵိၼ် ၶဝ်ႈၵႂႃႇၼႂ်းသၢႆလိူတ်ႈယဝ်ႉၼၼ်ႉ ဢိၼ်ႇသူႇလိၼ်ႇၼႆႉ မၼ်းၵဵပ်းဢဝ်ထၢတ်ႈၵိူဝ်ဝၢၼ်သေ သူင်ႇပၼ်ၸူးသဵၼ်ႈသႄးလ် ၸွမ်းတူဝ်ႁဝ်းယဝ်ႉ။ ၵမ်းၼၼ်ႉသဵၼ်ႈသႄးလ်ႁဝ်း ၸင်ႇၶိုၼ်းဢဝ်ထၢတ်ႈၵိူဝ်ဝၢၼ်ၸိူဝ်းၼၼ်ႉလႅဝ်သေ ႁဵတ်းပဵၼ်မႃႇႁႅင်းယဝ်ႉ။ ၵူၺ်းၵႃႈ မိူဝ်ႈႁဝ်းမီးတၢင်းပဵၼ်ယဵဝ်ႈဝၢၼ်ၼၼ်ႉ တူဝ်ႁဝ်းဢမ်ႇၸၢင်ႈဢဝ်ထၢတ်ႈၵိူဝ်ဝၢၼ်ၸိူဝ်းၼႆႉ လႅဝ်သေ ႁဵတ်းပဵၼ်မႃႇႁႅင်းလႆႈ။ ဢၼ်ၼႆႉၸိုင် ပဵၼ်ၵွပ်ႈပိူဝ်ႈ ဢိၼ်ႇသူႇလိၼ်ႇဢမ်ႇၵုမ်ႇထူၼ်ႈ၊ ဢမ်ႇၼၼ်ၵေႃႈ ဢိၼ်ႇသူႇလိၼ်ႇ ဢၼ်တပ်းဢွၼ်ႇႁဝ်းႁဵတ်းဢွၵ်ႇမႃးၼၼ်ႉ ဢမ်ႇႁဵတ်းၵၢၼ်လႆႈလီလီၼၼ်ႉယဝ်ႈ။
ယဵဝ်ႈဝၢၼ် မဵဝ်း1
ယဵဝ်ႈဝၢၼ် မဵဝ်း1 ၼႆႉ ပဵၼ်ၵွပ်ႈပိူဝ်ႈ လွၵ်းပိူင်ႁႄႉၵင်ႈၼႂ်းတူဝ်ႁဝ်း တိုၵ်းတေႃးလႄႈ ယႃႉလူႉသဵၼ်ႈသႄးလ် ဢၼ်ႁဵတ်းဢွၵ်ႇပၼ် ဢိၼ်ႇသူႇလိၼ်ႇၼၼ်ႉယဝ်ႈ။ ၵွပ်ႈပိူဝ်ႈဢမ်ႇမီးဢိၼ်ႇသူႇလိၼ်ႇလႄႈ ထၢတ်ႈၵိူဝ်ဝၢၼ်ၼႂ်းလိူတ်ႈႁဝ်းၵေႃႈ သုင်ၶိုၼ်ႈမႃးတိၵ်းတိၵ်းသေ ႁဵတ်းႁႂ်ႈဢင်ႇၵႃႇၼႂ်းတူဝ်ၶိင်းႁဝ်းလူႉလႅဝ်ယူႇယဝ်ႉ။
ယဵဝ်ႈဝၢၼ် မဵဝ်း1
ယဵဝ်ႈဝၢၼ် မဵဝ်း1 ၼႆႉ ပဵၼ်ယဵဝ်ႈဝၢၼ်ဢၼ်ဢိင်ၼိူဝ်ဢိၼ်ႇသူႇလိၼ်ႇ ၼႆၵေႃႈဝႃႈယဝ်ႉ။ ယဵဝ်ႈဝၢၼ် မဵဝ်း1 ၼႆႉ ဢသၢၵ်ႈဢႃႇယုတိုၵ်ႉလဵၵ်ႉ၊ ဢသၢၵ်ႈသိပ်းႁူၵ်း သိပ်းၸဵတ်းၸိူဝ်းၼႆႉၵေႃႈ ပဵၼ်လႆႈယဝ်ႉ။ ယဵဝ်ႈဝၢၼ် မဵဝ်း1 ၼႆႉ ဢမ်ႇပေႃးသူႈပဵၼ်ၵၼ်ၵႃႈႁိုဝ်။ ၵမ်ႈပႃႈၼမ်ၸိုင် ၼႂ်းၵႃႈၵူၼ်းမီးတၢင်းပဵၼ်ယဵဝ်ႈဝၢၼ်ၼၼ်ႉ မွၵ်ႈ 10% ၼႆႉၵူၺ်း ဢၼ်ပဵၼ်ယဵဝ်ႈဝၢၼ် မဵဝ်း1။
သင်ၸိူဝ်ႉဝႃႈ ပဵၼ်ယဵဝ်ႈဝၢၼ် မဵဝ်း1 ၸိုင် လူဝ်ႇလႆႈသမ်းယႃႈယႃဢိၼ်ႇသူႇလိၼ် တင်းၸူဝ်ႈတင်းၸၢတ်ႈၼၼ်ႉယဝ်ႈ။ လိူဝ်သေၼၼ်ႉ ၼင်ႇႁိုဝ်ထၢတ်ႈၵိူဝ်ဝၢၼ်ၼႂ်းလိူတ်ႈ တေၽဵင်ပဵင်း ပဵၼ်ပၵ်ႉၵတိၼၼ်ႉ လူဝ်ႇလႆႈၾၢင်ႉသတိ တၢင်းၵိၼ်တၢင်းသုင်းလႄႈ လၢႆးယူႇလၢႆးသဝ်းၸဝ်ႈၵဝ်ႇတႄႉတႄႉဝႃႈဝႃႈၼၼ်ႉယဝ်ႉ။ လူဝ်ႇလႆႈၵိၼ်တၢင်းၵိၼ် ဢၼ်သၢင်ႇထုၵ်ႇလႄႈ လူဝ်ႇလႆႈလဵၼ်ႈဢဵၼ်ႁႅင်းပၼ် မၢၼ်ႇမၢၼ်ႇယူႇယဝ်ႉ။
ယဵဝ်ႈဝၢၼ် မဵဝ်း2
ယဵဝ်ႈဝၢၼ် မဵဝ်း2 ၼႆႉ ပဵၼ်ၵွပ်ႈပိူဝ်ႈ ဢိၼ်ႇသူႇလိၼ်ႇဢမ်ႇၵုမ်ႇထူၼ်ႈ၊ ဢမ်ႇၼၼ် သဵၼ်ႈသႄးလ်ၸဝ်ႈၵဝ်ႇ ဢမ်ႇႁဵတ်းၵၢၼ်ၸွမ်းလႆႈဢိၼ်ႇသူႇလိၼ်ႇၼၼ်ႉယဝ်ႈ။ ယဵဝ်ႈဝၢၼ် မဵဝ်း2 ၼႆႉ ပဵၼ်ယဵဝ်ႈဝၢၼ် ဢၼ်ၵူၼ်းပဵၼ်ၵၼ်ၼမ်ၼၼ်ႉယဝ်ႈ။ ၼႂ်းၵႃႈ ၵူၼ်းၸိူဝ်းပဵၼ်ယဵဝ်ႈဝၢၼ်ၼၼ်ႉ မွၵ်ႈ 90% ၼႆႉ ပဵၼ်ယဵဝ်ႈဝၢၼ် မဵဝ်း2 ယဝ်ႉ။
သင်ၸိူဝ်ႉဝႃႈ ပဵၼ်ယဵဝ်ႈဝၢၼ် မဵဝ်း2 ၸိုင် ၸဝ်ႈၵဝ်ႇထုၵ်ႇလီ ၵုမ်းထိင်းႁႂ်ႈထၢတ်ႈၵိူဝ်ဝၢၼ်ၼႂ်းလိူတ်ႈၸဝ်ႈၵဝ်ႇ ၽဵင်ႇပဵင်း ပဵၼ်ပၵ်ႉၵတိ လူၺ်ႈ ၵိၼ်တၢင်းၵိၼ်ဢၼ်သၢင်ႇထုၵ်ႇ၊ လဵၼ်ႈဢဵၼ်ႁႅင်း လႄႈ ၵႆႉၵႆႉၸႅတ်ႈတူၺ်းထၢတ်ႈၵိူဝ်ဝၢၼ်ၼႂ်းလိူတ်ႈ ၸိူဝ်းၼႆႉ တႃႇသေႇၼၼ်ႉယဝ်ႈ။ ၵူၺ်းၵႃႈ သင်ၸိူဝ်ႉဝႃႈ ပဵၼ်ၼႃႇႁႅင်းၸိုင် ထုၵ်ႇလီႁႃယူတ်းယႃယူႇယဝ်ႉ။ ၵမ်ႈပႃႈၼမ်တႄႉ တေမီးယႃႈယႃမဵတ်ႉ ပၼ်ၵိၼ်ယဝ်ႉ။
ယဵဝ်ႈဝၢၼ် မဵဝ်း2 ၼႆႉ မၢင်ပွၵ်ႈပွၵ်ႈမႃး ၵွင်ႉၵၢႆႇၵၼ်တင်း တၢင်းပဵၼ်ပီးလူၼ်ႉယဝ်ႉ။ ယဵဝ်ႈဝၢၼ် ဢၼ်ၵဵဝ်ႇလူၺ်ႈလွင်ႈပီးလူၼ်ႉၼႆႉ လႆႈဝႃႈပဵၼ်တၢင်းပဵၼ်ၵူၼ်းၵႄႇ ၼႆၵေႃႈဝႃႈလႆႈယဝ်ႉ။ ၵွပ်ႈပိူဝ်ႈဝႃႈ ၵႆႉၵႆႉပဵၼ်မိူဝ်ႈ ဢႃႇယုႇႁဝ်းၵႄႇၶၢဝ်ႉမႃးၼၼ်ႉယဝ်ႈ။
လွင်ႈၵူတ်ႇထတ်းတူၺ်းသၢႆတႃ
ၽူႈမီးတၢင်းပဵၼ်ယဵဝ်ဝၢၼ်ၼၼ်ႉ သင်ၸိူဝ်ႉဝႃႈ ယႃႇယု မီး 12 ၶူပ်ႇၶိုၼ်ႈၼိူဝ်ၸိုင် ထုၵ်ႇလီၵူတ်ႇထတ်းသၢႆတႃ ၼိုင်ႈပီၼိုင်ႈပွၵ်ႈယူႇယဝ်ႉ။ သင်ၸိူဝ်ႉဝႃႈ မီးတၢင်းပဵၼ်ယဵဝ်ႈဝၢၼ်ၸိုင် ၵွပ်ႈပိူဝ်ႈထၢတ်ႈၼမ်ႉ ယူပ်ႈယွမ်းလႄႈ ၵႅဝ်ႈတႃၵူၼ်းႁဝ်း ၸၢင်ႈႁႅင်ႈသေ ၸၢင်ႈတိူဝ်ႉၶိူၵ်ႈသၢႆတႃယူႇယဝ်ႉ။ ၵွပ်ႈပိူဝ်ႈၼႆ ထုၵ်ႇလီၵူတ်ႇထတ်းသၢႆတႃ ၼိုင်ႈပီၼိုင်ႈပွၵ်ႈယူႇယဝ်ႉ။
ယဵဝ်ႈဝၢၼ်မႄႈလုၵ်ႈဢွၼ်ႇပႃးတွင်ႉ
ၽူႈယိင်းၵမ်ႈၽွင်ႈ မိူဝ်ႈတိုၵ်ႉပႃးတွင်ႉၼၼ်ႉ ၵွပ်ႈပိူဝ်ႈဢိၼ်ႇသူႇလိၼ်ႇၼႂ်းတူဝ် ဢမ်ႇၵုမ်ႇထူၼ်ႈလႆႈလႄႈ ၸၢင်ႈႁဵတ်းႁႂ်ႈ ထၢတ်ႈၵိူဝ်ဝၢၼ်ၼႂ်းလိူတ်ႈ သုင်ပူၼ်ႉပၵ်ႉၵတိယဝ်ႉ။ ဢၼ်ၼႆႉ ၶဝ်ႁွင်ႉဝႃႈ ယဵဝ်ႈဝၢၼ်ၽူႈယိင်းၸပ်းတွင်ႉ ၼႆယဝ်ႉ။ ၼႂ်းၵႃႈ ၽူႈယိင်းၸပ်းတွင်ႉ 100 ၵေႃႉၼႆႉ ၸၢင်ႈပဵၼ်မွၵ်ႈ 18 ၵေႃႉၸိူဝ်းၼႆႉယဝ်ႉ။
သင်ပဵၼ်ယဵဝ်ႈဝၢၼ် မဵဝ်း1 ဝႆႉယဝ်ႉၸိုင် လွင်ႈပႃးတွင်ႉၼႆႉ ၸၢင်ႈႁဵတ်းႁႂ်ႈ သၢႆငၢႆယဵဝ်ႈဝၢၼ်ႁၢႆႉၸႃႉလိူဝ်ႈၵဝ်ႇယဝ်ႉ။ သၢႆငၢႆဢၼ်ၼႆႉ ယင်းၸၢင်ႈတိူၵ်ႉၶိူၵ်ႈပၢႆးယူႇလီ လုၵ်ႈဢွၼ်ႇဢၼ်တိုၵ်ႉမီးၼႂ်းတွင်ႉၵွၼ်ႇယဝ်ႉ။ ၵွပ်ႈပိူဝ်ႈၼႆ လွင်ႈၵုမ်းထိင်း ထၢတ်ႈၵိူဝ်ဝၢၼ်ၼႂ်းလိူတ်ႈ ႁႂ်ႈၽဵင်ႇပဵင်းၼႆႉ လမ်ႇလွင်ႈတႃႇၽူႈယိင်းပႃးတွင်ႉ တႄႉတႄႉဝႃႈဝႃႈယူႇယဝ်ႉ။
ၵမ်ႈပႃႈၼမ် တၢင်းပဵၼ်ယဵဝ်ႈဝၢၼ်ၽူႈယိင်းၸပ်းတွင်ႉၼႆႉ ၸၢင်ႈပဵၼ်ၼႂ်းတွၼ်ႈသွင် ၶွင်ၵၢၼ်ၸပ်းတွင်ႉ (ဝူင်ႈထိ 14 ထိုင် ဝူင်ႈထိ 26) သေ ဝၢႆးသေၵိူတ်ႇလုၵ်ႈယဝ်ႉ ၸၢင်ႈၶိုၼ်းႁၢႆၵႂႃႇယူႇယဝ်ႉ။
ၽူႈယိင်းဢၼ်မီးလိူတ်ႈဝၢၼ်မိူဝ်ႈပႃးတွင်ႉၼၼ်ႉ သင်ထဝ်ႈၵႄႇမႃးၸိုင် ၸၢင်ႈပဵၼ်လႆႈတၢင်းပဵၼ်ယဵဝ်ႈဝၢၼ်မွၵ်ႈ 30% ယူႇယဝ်ႉ။
- ၼမ်ႉၶူင်း -


text:
ၵူၼ်းဝၢၼ်ႈ 2 ၵေႃႉ ဢၼ်လူႉတၢႆၵႂႃႇႁိမ်း တပ်ႉၶလယ 9 ၼၼ်ႉ ႁႂ်ႈႁႃပၼ်ၵႂၢမ်းတွပ်ႇ ဢၼ်ထုၵ်ႇမႅၼ်ႈ
ထိုင်- ၽူႈထတ်းထွင်လိၵ်ႈ ၸုမ်းၶၢဝ်ႇၽူႈတွႆႇႁွၵ်ႈ ။
လွင်ႈတၢင်း-
ၵူၼ်းဝၢၼ်ႈၸလၢႆးလွႆ ဢိူင်ႇၸလၢႆးၶုမ်ႇ ၸႄႈဝဵင်းလၢႆးၶႃႈ 2 ၵေႃႉ ။ ၵေႃႉၼိုင်ႈၸိုဝ်ႈၸၢႆးသူၺ်ႇၶမ်း ဢႃယု 42 ။ ၵေႃႉၼိုင်ႈၸိုဝ်ႈၸၢႆးပိင်ႇၺႃႇ (ပၺ်ၺႃ) ဢႃယု 28 ။ ပူၼ်ႉမႃးမိူဝ်ႈဝၼ်းတီႈ 24/12/2015 ၼၼ်ႉ ၶႃသွင်ၵေႃႉၼႆႉ ၵႂႃႇဝဵင်းၵေးသီးသေ ၵႂႃႇသိုဝ်ႉရူတ်ႉၶိူင်ႈ 125cc သေပွၵ်ႈၶိုၼ်း ယၢမ်းဝၢႆးဝၼ်း 4 မူင်း၊ ၵူၺ်းၵႃႈ ဢမ်ႇထိုင်ႁိူၼ်းၶိုၼ်းသေ ႁၢႆလၢႆၵႂႃႇပႅတ်ႈၸွမ်းတႃႈၸွမ်းတၢင်း ။
ၵဵဝ်ႇၵပ်းလွင်ႈၼႆႉ ၵူၼ်းၵေးသီး ဢၼ်လႆႈႁူႉၸွမ်း ၵေႃႉၼိုင်ႈလၢတ်ႈဝႃႈ- ၶႃသွင်ၵေႃႉၼႆႉ လုၵ်ႉၵေးသီးသေ ဢွၵ်ႇမိူဝ်းတၢင်းမိူင်းၼၢင်း-မိူင်းၼွင်၊ မိူဝ်းၵႂႃႇတၢင်းလွႆၼေႃႇ။ ၵူၺ်းၵႃႈ ၶဝ်သွင်ၵေႃႉၼႆႉ ဢမ်ႇၽႅဝ်မိူဝ်း တၢင်းႁိူၼ်းၶိုၼ်းသေ ႁၢႆလၢႆပႅတ်ႈၵၢင်တႃႈၵၢင်တၢင်း။ ၽွင်းၼၼ်ႉ ၼႂ်းၸႄႈဝဵင်းမိူင်းၼွင် ဢမ်ႇမီးလွင်ႈၼိမ်သဝ်း၊ မႅၼ်ႈၽွင်းမိူဝ်ႈ တပ်ႉသိုၵ်းမၢၼ်ႈႁၢင်ႈသိုၵ်းလေႃႇတိုၵ်း တပ်ႉသိုၵ်းၸိုင်ႈတႆး (SSPP/SSA) ၼႂ်းၸႄႈဝဵင်းမိူင်းၼွင် မိူင်းသူႈ။ ဝၢႆးသေၶဝ်သွင်ၵေႃႉႁၢႆၵႂႃႇယဝ်ႉ ၵူၼ်းႁိူၼ်းၵူၼ်းယေးၶဝ် ၵႂႃႇႁႃၸွပ်ႇၶၢဝ်ႇတီႈလႂ်ၵေႃႈ ဢမ်ႇလႆႈႁူႉၶၢဝ်ႇငၢဝ်းသင်- ဝႃႈၼႆ ။
ၵပ်းၵၢႆႇလွင်ႈၼႆႉ မီးၸဝ်ႈၵႃး/ ၵူၼ်းႁေႃႈရူတ်ႉၵႃး (ရူတ်ႉသၢႆ) ၵေႃႉၼိုင်ႈ မႃးလၢတ်ႈဝႃႈ- မိူဝ်ႈဢၼ်မၼ်း မႃးလိုဝ်ႈတီႈ ၸလၢႆးၶုမ်ႇၼၼ်ႉ မီးသိုၵ်းမၢၼ်ႈ ဢၼ်ပၵ်းတီႈမိူင်းၼွင်ၼၼ်ႉၵေႃႉၼိုင်ႈ မႃးလၢတ်ႈမၼ်းဝႃႈ- တီႈမိူင်းၼွင်ၼၼ်ႉ တီႉၺွပ်းဝႆႉၵူၼ်းဝၢၼ်ႈၸလၢႆး 2 ၵေႃႉ၊ ႁႂ်ႈၵူၼ်းၸလၢႆးၶဝ် ၶွၼ်ႈႁႅင်းၵၼ်သေ ၵႂႃႇယွၼ်းႁူပ်ႉသေ ယွၼ်းဢဝ်မႃးၶိုၼ်းဝႆးဝႆးလႄႈ- ဝႃႈၼႆ ။
ၵူၺ်းၵႃႈ ၸဝ်ႈၵႃးၵေႃႉဢၼ်မႃးလၢတ်ႈၼႄလွင်ႈၼႆႉ ၵူၼ်းၼႂ်းပိုၼ်ႉတီႈသမ်ႉ ဢမ်ႇတၼ်းတွင်းဝႃႈ- မၼ်းပဵၼ်ၽႂ်၊ ၵႃးမၼ်းပဵၼ်လမ်းလႂ် ပၢႆႉသင်။ ဝၢႆးမႃး ၵူၼ်းဝၢၼ်ႈၸလၢႆးၶဝ် ၵႂႃႇႁႃၸွပ်ႇတီႈၼိုင်ႈယဝ်ႉ တီႈၼိုင်ႈၵေႃႈဢမ်ႇထူပ်းဢမ်ႇႁၼ်၊ ဢမ်ႇလႆႈၶၢဝ်ႇသင် ။
ပူၼ်ႉၵႂႃႇၶၢဝ်းတၢင်း 4 လိူၼ်ပၢႆႁိမ်း 5 လိူၼ်၊ ထိုင်မႃးမိူဝ်ႈဝၼ်းတီႈ 16/05/2016 ၵူၼ်းဝၢၼ်ႈၸလၢႆးၶုမ်ႇၶဝ် ၵႂႃႇလူႇၵႂႃႇတၢၼ်း တီႈဝတ်ႉမုၼ်ၸဝ်ႈဝဵင်း ၵျွင်းဝဵင်းၵဝ်ႇ (မိူင်းၼွင်) ။ သမ်ႉၵႂႃႇၵိုတ်းလိုဝ်ႈႁိူဝ်ႉ ဝႄႉဢွၵ်ႇၼွၵ်ႈဢွၵ်ႇပၢင်ႇ တီႈႁိမ်းႁွမ်းၼၼ်ႉသေ ၵႂႃႇႁၼ်ၶူဝ်းၵူၼ်းဝၢၼ်ႈ၊ လုပ်ႇၵူၼ်း၊ လုပ်ႇၵွၵ်းႁူဝ်ၵူၼ်း ၸိူဝ်းၼႆႉ တီႈၼႂ်းယုမ်းတီႈၼၼ်ႈ။ ၽိူဝ်ႇၵႂႃႇႁၼ်ယဝ်ႉ ၶဝ်ၵႂႃႇထတ်းတူၺ်းသိူဝ်ႈၶူဝ်း၊ သွၵ်းတိၼ်၊ သိူဝ်ႈၽႃႈယၢင် (မူဝ်းၵႃႇ)ၸိူဝ်းၼႆႉ လႆႈႁူႉတႅတ်ႈတေႃးဝႃႈ ပဵၼ်ၵူၼ်းဝၢၼ်ႈၶဝ် ဢၼ်ႁၢႆလၢႆၵႂႃႇ 2 ၵေႃႉၼၼ်ႉယဝ်ႉ။ ဢၼ်လႆႈႁၼ်သိူဝ်ႈ 2 ၽိုၼ်ၼၼ်ႉၵေႃႈ တႃႇၽိုၼ်ၼိုင်ႈ တိုၼ်းပဵၼ်သိူဝ်ႈၸၢႆးသူၺ်ႇၶမ်း၊ ထႅင်ႈတႃႇ ၽိုၼ်ၼိုင်ႈၵေႃႈ တိုၼ်းပဵၼ်သိူဝ်ႈၸၢႆးပိင်ႇၺႃႇ ။
“ ၵူၼ်းဝၢၼ်ႈ ဢၼ်ဢမ်ႇမီးတၢင်းၽိတ်းသင်သေ လႆႈႁၢႆလၢႆၵႂႃႇ၊ မိူၼ်ၼင်ႇၶႂ်ႈႁဵတ်းသင်တီႈ ၵူၼ်းဝၢၼ်ႈၵေႃႈႁဵတ်း၊ ဢမ်ႇမီးပၵ်းပိူင်မၢႆမီႈသုမ်ႇငမ်း။ ပေႃးဝႃႈတူၺ်းၼႆ ၶႃသွင်ၵေႃႉၼႆႉ ၺႃးၶႃႈႁႅမ်တၢႆယဝ်ႉ။ ၵွပ်ႈၼၼ်လႄႈ ဢၼ်ၶႃသွင်ၵေႃႉလႆႈၺႃးႁႅမ်တၢႆၼႆႉ တွၼ်ႈတႃႇၵူၼ်းၸၢဝ်းၶိူဝ်း ဢၼ်ယူႇသဝ်းၼႂ်း ပိုၼ်ႉတီႈၼႆႉ ဢမ်ႇမီးပၵ်းပိူင်သင်၊ ဢမ်ႇမီးၸုမ်းလႂ် ၵႅတ်ႇၵင်ႈပၼ်ယဝ်ႉႁႃႉ။ လွင်ႈဢၼ်လႆႈ ပဵၼ်ၵႂႃႇၸိူဝ်းၼႆႉ တေႁဵတ်းႁႂ်ႈၵူၼ်းဝၢၼ်ႈၵူၼ်းသူၼ် ၵႂႃႇတႃႈပႆတၢင်း လူင်းႁႆႈလူင်းၼႃး ႁဵတ်းၵၢၼ်ႁႃၵိၼ်လဵင်ႉတွင်ႉ ဢမ်ႇမီးလွင်ႈႁူမ်ႇလူမ်ႈယဝ်ႉႁႃႉ၊ လွင်ႈၼႆႉ ပဵၼ်လွင်ႈလီမွင်ၸႂ်ၸွမ်းတႄႉတႄႉ ။
ၵွပ်ႈၼၼ် ယူႇတီႈၽူႈမီးပုၼ်ႈၽွၼ်း ၼႂ်းပိုၼ်ႉတီႈၶဝ်သေ လွင်ႈၸၢဝ်းၶိူဝ်း ၵူၼ်းယူႇသဝ်းၼႂ်းပိုၼ်ႉတီႈ လႆႈထုၵ်ႇၶႃႈႁႅမ်တၢႆၸိူဝ်းၼႆႉ တေႁဵတ်းႁိုဝ်ၵႄႈလိတ်ႈ၊ တႃႇပၵ်းပိူင်မၢႆမီႈဝၢၼ်ႈမိူင်း ပေႃးတေသုမ်ႇငမ်း တူဝ်ႈထိုင်ၼႆႉ တေႁဵတ်းႁိုဝ်ၵႄႈလိတ်ႈ။ ၽႂ်မီးပုၼ်ႈၽွၼ်းတႄႉတႄႉ။ ဢၼ်လၢၵ်ႇလၢႆးၼႆႉ ၵူၼ်းဝၢၼ်ႈ 2 ၵေႃႉၼႆႉ သမ်ႉမႃးတၢႆတီႈႁိမ်းတပ်ႉ ၶလယ 9 (တပ်ႉမတေႃႇ) မွၵ်ႈ 100 မဵတ်ႉၵူၺ်း။ လွင်ႈၼႆႉၶႅၼ်းတေႃႈ လၢတ်ႈပၼ်ၵႂၢမ်းတွပ်ႇမၼ်းဢိတ်းၼိုင်ႈၶႃႈ ။
ၵူၼ်းပိုၼ်ႉတီႈၵေးသီး
သိုပ်ႇဢၢၼ်ႇ
လိၵ်ႈယိုၼ်ႈထိုင် ၸုမ်းၶၢဝ်ႇၽူႈတွႆႇႁွၵ်ႈ
ယိုၼ်ယၼ်ယွၼ်းတၢင်ႇထိုင် RCSS/SSA လႄႈ SSPP/SSA မိူင်းၸိုင်ႈတႆး
ၶႃႈၶဝ်ပဵၼ်ၵေႃႉဢၼ်ၸွမ်းႁၼ်ၸႅင်ႈလီငၢမ်းလႄႈ ၸင်ႇလႆႈႁဵတ်းလိၵ်ႈၽိုၼ်တၢင်ႇထိုင် ၶွင်ႇသီႇဢဝ်ၶိုၼ်းၸိုင်ႈတႆးလႄႈ ပႃႇတီႇမႂ်ႇသုင်ၸိုင်ႈတႆး ၶႃႈဢေႃႈ ။
ဢၼ်ၸုမ်းယိပ်းၵွင်ႈ PSLF/TNLA ၶဝ်ပိုတ်ႇၼႃႈသိုၵ်း မိူင်းၸိုင်ႈတႆးပွတ်းႁွင်ႇၼႆႉ ပဵၼ်ပိုၼ်းႁၢႆႉလူင်လၢင်တႄႉယူႇယဝ်ႉ ။ လွင်ႈတၢင်းႁၢႆႉၶဝ်သမ်ႉ တင်ႈၸႂ်ပိုတ်းယိုဝ်း တပ်ႉၸုမ်းၸိူဝ်ႉၸၢတ်ႈၸိုင်ႈတႆး (RCSS/SSA) ဢမ်ႇၵႃး ယိူင်းဢၢၼ်းၽဵဝ်ႈမူၺ်ႉၵူၼ်းၶိူဝ်းတႆး ဝႃႈၼႆ ။ ၼႂ်းသူပ်းပၢၵ်ႇၵႂၢမ်းၶဝ်ဝႃႈ ဢမ်ႇၸႂ်ႈမိူင်းတႆးယဝ်ႉ ပဵၼ်မိူင်းလွႆယဝ်ႉ ဝႃႈၼႆ ။ လႆႈငိၼ်းမႃးၼႂ်းႁူသၵ်းသၵ်းယဝ်ႉ ။
ဢၼ်တူဝ်ထူပ်းမႃးတႄႉ လႆႈႁူႉႁၼ်ၸုမ်းၶဝ်တီႉၺွပ်းဢဝ်ၵႂႃႇၵူၼ်းပွၵ်ႈႁဵတ်းၵၢၼ် မတ်ႉပေႃႉထုပ်ႉ ဢဝ်ၵႂႃႇမိူၼ်ဝူဝ်းၵႂၢႆးသေ ဢမ်ႇမီးၶေႃႈတွပ်ႇထၢမ် ႁႂ်ႈယိုဝ်းတၢႆၵမ်းသိုဝ်ႈ ။ ဢၼ်ဢဝ်တၢႆၼၼ်ႉ ပဵၼ်ၵူၼ်းၶိူဝ်းတႆးလၢႆလၢႆ ။ ၸဝ်ႈမုၼ်ၸဝ်ႈၸၢင်းၵေႃႈၵူတ်ႇထတ်းၸႅတ်ႈထၢမ် ၺွပ်းၶင်ဝႆႉၼႂ်းမိုဝ်းၶဝ်။ ဢဝ်ၵူၼ်း / သူၼ် (ၸၢဝ်းၶိူဝ်းတႆး) ႁဵတ်းပဵၼ်တႃႈႁူဝ်ႉႁႄႉၵင်ႈတူဝ်ၶဝ်သေ ၶိုၼ်ႈၼႃႈသိုၵ်းတိုၵ်း (RCSS/SSA) ၼၼ်ႉ ႁူႉထိုင်ႁၼ်လႅင်းၸွမ်းလီလီယူႇ ။ ဢဝ်ၾႆးၸုတ်ႇႁိူၼ်းလူတ်ႉၵႃး ၊ လူတ်ႉၶိူင်ႈ ၊ ဢဝ်ၶူဝ်းၶွင်လၢႆလၢႆ ဢဝ်ၵူၼ်းတၢႆ ၊ လူလၢႆၼၢင်းလိင်းတႆး ၊ ၾႆးၸုတ်ႇဝၢၼ်ႈၵေႃႈ ပဵၼ်ၸုမ်း PSLF/TNLA ၼႆႉယဝ်ႉ ။
ယွၼ်ႉၵေႃႇၵၢၼ်မိူၵ်ႈမႂ်ၼႆႉသေ ၵူၼ်းမိူင်းတႆးပွတ်းႁွင်ႇ ၸဝ်ႈမုၼ်ၸဝ်ႈၸၢင်း ၵူၼ်းထဝ်ႈၵဝ်ႇၵႄႇမႄႈလုၵ်ႈဢွၼ်ႇ လုၵ်ႈႁဵၼ်းမေႃသွၼ် ၵူၼ်းယိင်း ၊ ၸၢႆး ၊ ပတ်းပိုၼ်ႉတင်းသဵင်ႈ ဢွၼ်ၵၼ်ၶၢႆႉပၢႆႈထိုင်မိူင်းလူင် ၊ မိူင်းၵုတ်ႈ ၊ မိူင်းမိတ်ႈ ၊ မိူင်းငေႃႉ ၊ ၵျွၵ်ႉမႄး ၊ သမ်ႉပေႃးၸွတ်ႇၵႂႃႇ မူတ်းယဝ်ႉ ။ ၼပ်ႉသွၼ်ႇဢၢၼ်ႇတူၺ်းၵူၼ်းပၢႆႈၽေးမီးပဵၼ်ၵႂႃႇသမ်ႁဵင်ပၢႆ ၵႂႃႇယဝ်ႉ ။ ဢၼ်ၵိုတ်းၶမ်ဝႆႉၼႂ်းၼႃႈတီႈသိုၵ်းပလွင်ႈၶဝ်ၵုမ်းၵမ်ဝႆႉၼၼ်ႉ မီးထႅင်ႈတင်းၼမ် ။ ဢမ်ႇၸၢင်ႈၶၢႆႉပၢႆႈဢွၵ်ႇမႃးလႆႈ ။ ၵမ်ႈၽွင်ႈပၢႆႈမႃးၵၢင်ၶမ်ႈ ၵၢင်ၶိုၼ်း လူတ်ႉၵႃးမႃးပိၼ်ႈၸွမ်းတၢင်းသေ မၢတ်ႇၸဵပ်းလူႉတၢႆ ၵွပ်ႈမၼ်းၵေႃႈမီးယဝ်ႉ ။ ႁိူၼ်းဢမ်ႇမီးၵူၼ်းပႂ်ႉၸိူဝ်းၼၼ်ႉ တင်ႈၸႂ်ႁဵတ်းႁွတ်းလူင်ၵႂႃႇ ၽဵဝ်ႈၵိၼ်ၽဵဝ်ႈဢဝ် ယႃႉတဝ်လူႉလႅဝ်ၵႂႃႇမူတ်းယဝ်ႉ ။
ယိူင်းဢၢၼ်း တၢင်းႁဵတ်းၶဝ်ၼႆႉ တင်ႉႁူဝ်တေႃႇၵူၼ်းၶူဝ်းတႆးတင်းသဵင်ႈသေ ဢဝ်တၢႆလူလၢႆ ၽဵဝ်ႈမူၺ်ႉယႃႉလႅဝ်ၵႅဝ်မိူင်းတႆး ႁႂ်ႈပေႃးၸူမ်ႁၢႆၵႂႃႇမူတ်းယဝ်ႉ ။ လိူင်ႈပဵၼ်ၸိူဝ်းၼႆႉ တႄႇမႃးပီ 2015 ၸမ်သဵင်ႈ တေႃႇထိုင်ယၢမ်းလဵဝ် ။
ယွၼ်ႉၼၼ်လႄႈ ၼင်ႇႁိုဝ်လိၵ်ႈလၢႆးၽႃႇသႃႇ သႃသၼႃ ၽႅၼ်ႇလိၼ် ၶိူဝ်းၵူၼ်းယႃႇၸူမ်ႁၢႆ ၵိုတ်းပိုၼ်းႁၢႆႉလူင်ၼၼ်ႉ ပိုင်ႈဢိင်ဢဝ် တၢင်းႁူႉႁၼ် ဢဵၼ်ႁႅင်းလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) လႄႈ ပႃႇတီႇမႂ်ႇသုင်ၸိုင်ႈတႆး (SSPP/SSA) သွင်ၽၢႆႇသွင်ၸုမ်း ႁူမ်ႈမိုဝ်းၶွၼ်ႈႁႅင်းၵၼ်သေ ၽုတ်းဢွၵ်ႇပၼ်ၸုမ်းၸၢဝ်းၶိူဝ်းၵူၼ်းႁဝ်း ၶၼ်ၶၼ်ဝႆးဝႆးသေၵမ်း ။ လူလွမ်ပႂ်ႉပႃးဢႃယု ၶူဝ်းၶွင် ၽႅၼ်ႇလိၼ် ၶိူဝ်းၵူၼ်းတႆး ၽႂ်းၽႂ်း ၽၢႆၽၢႆသေၵမ်း ။
တပ်ႉၸုမ်းၸိူဝ်ႉၸၢတ်ႈၸိုင်ႈတႆး ႁူမ်ႈၶွၼ်ႈၵၼ်သေ ဢဝ်တီႈယူႇပၵ်းသဝ်းမၼ်ႈၵိုမ်း ၼိူဝ်ၽႅၼ်ႇလိၼ်မိူင်းၸိုင်ႈတႆး ၶၼ်ၶၼ်ဝႆးဝႆးသေၵမ်းၶႃႈ ။
သိုပ်ႇဢၢၼ်ႇ
ထိုင်/ၸုမ်းၶၢဝ်ႇၽူႈတွႆႇႁွၵ်ႈ
တပ်ႉသိုၵ်းၶၢင် KIA တဵၵ်းတဵင်မၢပ်ႇမႂ် ယွၼ်းငိုၼ်းၵူၼ်းဝၢၼ်ႈ ယွၼ်ႉပဵၼ်ဝၼ်းလွတ်ႈလႅဝ်းသဝ်းၶေႃၶၢင် ။
ဝၼ်းတီႈ 05/02/2016 ပူၼ်ႉမႃးၼၼ်ႉ ပဵၼ်ဝၼ်းလွတ်ႈလႅဝ်းၶၢင်ၼႆလႄႈ ၼၢႆးထီးသႂ်ၵူၼ်းဝၢၼ်ႈၵွင်း ဢိူင်ႇလွႆၸႄႈ မၢၼ်ႈမေႃႇ မိူင်းၶၢင် တၢင်ႇမၢၵ်ႇႁိၼ် / မၢၵ်ႇဢုၵ်ႇ တႃႇတေႁဵတ်းၵေႃႇသၢင်ႈႁိူၼ်း ။ ယၢမ်းၼၼ်ႉၸုမ်းသိုၵ်းၶၢင် KIA ဢၼ်ပၵ်းတပ်ႉယူႇဝႆႉတီႈၼႂ်းမၢၼ်ႈၵွင်းၼၼ်ႉ သမ်ႉႁၼ်ၵႃးတၢင်ႇမၢၵ်ႇဢုတ်ႇၼၼ်ႉသေ ႁႄႉႁၢမ်ႈ ။ ဢမ်ႇပၼ်ဢဝ်လူင်းရူတ်ႉၵႃး ။ ဝႃႈပဵၼ်ဝၼ်းလွတ်ႈလႅဝ်းၶၢင်ၼႆသေ တပ်ႉသိုၵ်းၶၢင်ႁၢမ်ႈၵူၼ်းဝၢၼ်ႈ ဢမ်ႇပၼ်ႁဵတ်းၵၢၼ် ။
သိုၵ်ႈၶၢင်ဝႃႈႁင်း ၼၢႆးထီးသႂ်ဝႃႈ - ပေႃးၶႂ်ႈလႆႈမၢၵ်ႇဢုတ်ႇၶိုၼ်းတၵ်းလႆႈပၼ် ငိုၼ်းၶႄႇ 2,600 ယႅၼ်ႉ ။ သင်ဢမ်ႇပၼ်ၸိုင် တေဢဝ်တူဝ်ၼၢႆးထီးသႂ် ၵႂႃႇၵုမ်းၶင် ။
ၸဝ်ႈႁိူၼ်းလႆႈယွၼ်းၼွမ်းယႂ်ႇယႂ်ႇၼမ်ၼမ်သေ ယွၼ်းပၼ်ငိုၼ်းၶႄႇ 200 ယႅၼ်ႉ ။
ပဵၼ်ဝၼ်းလွတ်ႈလႅဝ်းၶၢင်လႄႈ ဢမ်ႇပၼ်ၵူၼ်းဝၢၼ်ႈႁဵတ်းၵိၼ်ၵၢၼ် ႁႃၵိၼ်လဵင်ႉတွင်ႉၼႆႉ ဢမ်ႇထုၵ်ႇလီပဵၼ်သေဢိတ်း။ ပေႃးၶႂ်ႈလႆႈငိုၼ်းၵူၼ်းဝၢၼ်ႈတႄႉ သမ်ႉယွၼ်းယူႇ ။ ၵူၼ်းဝၢၼ်ႈၺႃးပေႉၵိၼ်တဵၵ်းတဵင်ယူႇၼႆႉ ၶႂ်ႈႁႂ်ႈၵူၼ်းလူင်တႆး ၽူႈၼမ်းတႆးႁဝ်းႁူႉထိုင် ။
သိုပ်ႇဢၢၼ်ႇ
မွင်ၸႂ်ၸွမ်းၵူၼ်းႁိူၼ်းၵူၼ်းယေး လွင်ႈဢၼ်ၸဝ်ႈမႄႈၼၢင်းဢိူၺ်ႈလွတ်ႈ လုသဵင်ႈသုတ်းမုၼ် တီႈ သိူဝ်လိုဝ်း မိူင်းလႃး
ဝၼ်းတီႈ 14/9/2015 ယၢမ်းဝၢႆး 3 မူင်းၶိုင်ႈၼၼ်ႉ လႆႈငိၼ်းၶၢဝ်ႇဝႃႈ ၵေႃႉပဵၼ်မေးၼၢင်း ၸဝ်ႈၶုၼ်သၢင်ႇလူႇ ၵႅမ်ႁူဝ်ပဝ်ႈလူင် ၸုမ်းမိူင်းလႃး ၸဝ်ႈမႄႈၼၢင်းဢိူၺ်ႈလွတ်ႈ လုသဵင်ႈသုတ်းမုၼ် လူၺ်ႈတၢင်းပဵၼ်ၵူၼ်းထဝ်ႈ ။ ပူၼ်ႉတူဝ် ႁွပ်ႇႁူဝ်ၶဝ်ႈႁဵဝ်ႈ ဝၼ်းတီႈ 19/9/2015 တီႈ (ပႃႈႁဵဝ်ႈ) ပႃႇၸူင်ပႃႇၸၼ် ပႃးမွၼ်းလွၼ်းၵႅဝ်ႈ တီႈဝဵင်းသိူဝ်လိုဝ်း ဝႃႈၼႆလႄႈ ႁဝ်းၶႃႈ လုၵ်ႈၼွင်ႉပွင်ႈပၢႆ မုၵ်ႉမူႇၸၢဝ်းတႆးတၢင်းလၢႆ ပဵၼ်ဢၼ် မွင်ၸႂ် ၶေႃးၶူမ်ၸွမ်းတႄႉတႄႉၶႃႈ ။
ပေႃႈထဝ်ႈ ၸဝ်ႈၶုၼ်သၢင်ႇလူႇ တင်း ၸဝ်ႈၼၢင်းမႄႈၼၢင်းဢိူၺ်ႈလွတ်ႈၼႆႉ မီးလုၵ်ႈႁူမ်ႈၵၼ် 4 ၵေႃႉ ၊ ယိင်း 3 ၵေႃႉ ၊ ၸၢႆး 1 ၵေႃႉ ။ မိူဝ်ႈသူင်ႇၶၢပ်ႈတူဝ် ႁွပ်ႇႁူဝ် ၸဝ်ႈမႄႈၼၢင်းဢိူၺ်ႈလွတ်ႈ ၶဝ်ႈႁဵဝ်ႈ တီႈ သုသၢၼ် ပႃႇမွၼ်းလွၼ်းၵႅဝ်ႈ ဝၼ်းတီႈ 19/9/2015 ။ ၵူၼ်းၸွမ်းသူင်ႇၶၢပ်ႈတူဝ် မီး 2400 ပၢႆ ။ ၵူၼ်းသိုၵ်းၼႃႈလိၼ်ၶိုၵ်ႉတွၼ်းမၢႆ 4 ၸွမ်းသူင်ႇ 160 ၵေႃႉ ၊ ပႃးတင်း တပ်ႉပီႈတပ်ႉၼွင်ႉ UWSP/UWSA, RCSS/SSA, SSPP/SSA လႄႈ တူဝ်တႅၼ်း လုမ်းတိူင်းသိုၵ်းမၢၼ်ႈ သၢမ်ၸဵင်ႇၵဵင်းတုင် ၵျီႊဝမ်ႊ မွင်ႇမွင်ႇလေး ၵေႃႈမႃးၶဝ်ႈႁူမ်ႈၸွမ်း - ဝႃႈၼႆ ။
ယွၼ်းသူးႁႂ်ႈၸဝ်ႈမႄႈၼၢင်းဢိူၺ်ႈလွတ်ႈ ႁွတ်ႈသူႇ သုၵတိ တီႈၵတ်းယဵၼ်သေၵမ်းၶႃႈ ။
သိုပ်ႇဢၢၼ်ႇ
ၶူဝ် (ၼမ်ႉမ) ဢၼ်မီးဢႃယုပၢၵ်ႇပီၼၼ်ႉ လူႉၵွႆ ႁႂ်ႈၸဝ်ႈၼႃႈတီႈ ၸွႆႈမႄးပၼ်ဝႆးဝႆး ဢိတ်းၼိုင်ႈ
ထိုင်
ၸုမ်းၶၢဝ်ႇၽူႈတွႆႇႁွၵ်ႈ (ပၢင်လူင်)
07/04/2015
ၶူဝ်ၼမ်ႉမႃႉ ဢၼ်မီးၼိူဝ် သဵၼ်ႈတၢင်းမိူင်းႁူမ်ႈတုမ် တီႈဝၢၼ်ႈၵုၼ်လူင် ဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ ၼႆႉလႆႈလူႉၵွႆမႃးၶၢဝ်းတၢင်းၼိုင်ႈလိူၼ်ယဝ်ႉ ၽူႈမီးပုၼ်ႈၽွၼ်းၶဝ်ပႆႇမႃး မႄးပၼ်ႁဝ်းၶႃႈ။
ပႅၼ်ႈသိူဝ်ႇၽင်ႉမူတ်း ၼႂ်းၵၢင်ၶူဝ် ပဵၼ်ဝႆႉႁူးပွင်ႇ လႄႈၸၢင်ႈပဵၼ်ၽေး တႃႇၵူၼ်းမိူင်း ၵႂႃႇမႃး ။
ၶူဝ်ၼမ်ႉမႃႉၼႆႉ လႆႈႁဵတ်းသၢင်ႈမႃး မိူဝ်ႈပူၼ်ႉမႃးၶၢဝ်းတၢင်း (100)ပီ ပၢၼ် ဢိင်းၵလဵတ်ႈ။ ပဵၼ်တႃႇၸႂ်ႉၵၢၼ် သိုၵ်းၵႂႃႇမႃး ၸူဝ်ႈၶၢဝ်းၵူၺ်းသေတႃႉ ၶူဝ်ဢၼ်ၼႆႉ လမ်ႇလွင်ႈတွၼ်ႈတႃႇ ၵူၼ်းမိူင်းႁဝ်းတႄႉတႄႉ ၶႃႈဢေႃႈ။
ယွၼ်ႉပိူဝ်ႈၼၼ် ၶႂ်ႈႁႂ်ႈၽူႈမီးပုၼ်ႈၽွၼ်းၶဝ် မႃးမႄးပၼ် ၶူဝ်ၼမ်ႉမႃႉ ဝႆးဝႆးလႄႈ ၸင်ႇလႆႈယိုၼ်ႈလိၵ်ႈထိုင် ၸုမ်းၶၢဝ်ႇၽူႈတွႆႇႁွၵ်ႈ တီႈၶႃႈဢေႃႈ။
ၵေႃႉတႅမ်ႈသူင်ႇ - ပီႈၼွင်ႉၼမ်ႉပူင်ႇ
သိုပ်ႇဢၢၼ်ႇ
ဝၢၼ်ႈမိူင်းဢမ်ႇမီးပၵ်း ဢမ်ႇမီးပိူင်ယဝ်ႉ ၽူႈမီးပုၼ်ႈၽွၼ်းၶဝ် ၸွႆႈၵႅတ်ႇၵင်ႈပၼ် လွင်ႈႁူမ်ႇလူမ်ႈ ၵူၼ်းမိူင်းၽွင်ႈ
ထိုင်
ၸုမ်းၶၢဝ်ႇၽူႈတွႆႇႁွၵ်ႈ
ဢိင်ၼိူဝ် ၵူၼ်းဝၢၼ်ႈၵူၼ်းမိူင်းၼႂ်းပိုၼ်ႉတီႈ ပွတ်းပၢင်လူင် ဝၢၼ်ႈၸၢမ် ၸႄႈဝဵင်းၼမ်ႉတူႈ ၸိုင်ႈတႆးပွတ်းႁွင်ႇ ထူပ်းတၢင်းယၢပ်ႇၽိုတ်ႇ၊ ထုၵ်ႇသိုၵ်းလွႆ (တပ်ႉသိုၵ်းပူတ်းပွႆႇ ၸိူဝ်ႉၸၢတ်ႈတဢၢင်း TNLA) တီႉၺွပ်း ယွၼ်းငိုၼ်းသေ ယူႇတီႈၵူၼ်းမိူင်းၵေႃႉၼိုင်ႈ လႆႈတၢင်ႇလၢတ်ႈမႃးၼင်ႇၼႆ။
ၵဵဝ်ႇၵပ်းလွင်ႈၼႆႉ မိူဝ်ႈၼႂ်းလိူၼ်ၻီႊသႅမ်ႊၿိူဝ်ႊ 2014 ၶဝ်ၵႂႃႇဢဝ် ၵူၼ်းပၢင်လူင် ၸိုဝ်ႈဝႃႈ ဢူးသုၼၼ်ႇတႃႇ၊ ၶဝ်ၸီႉၼႄးမၼ်းဝႃႈ ၸႂ်ႉတိုဝ်းယႃႈ၊ ၵူၺ်းၵႃႈ ၼႂ်းမိုဝ်းမၼ်းဢမ်ႇလႆႈသင်၊ မၼ်းလႆႈပၼ်ငိုၼ်း 19 သႅၼ်သေ လႆႈဢွၵ်ႇမႃး။
တီႈဝၢၼ်ႈၸၢမ် ၸိုဝ်ႈဢႃးၵျူဝ်း (ၸၢဝ်းၶိူဝ်းၶႄႇ) ၼၼ်ႉၵေႃႈလႆႈၵႂႃႇထုတ်ႇဢဝ် 50 သႅၼ်။ ၶႄႇဝၢၼ်ႈၸၢမ်ၼႆႉ မီး 3 ၵေႃႉ၊ လႆႈဢဝ်ငိုၼ်းၵႂႃႇထုတ်ႇဢဝ် ၼိုင်ႈၵေႃႉ 20 သႅၼ်ထိုင် 50 သႅၼ်ၸိူဝ်းၼႆႉ။
မိူဝ်ႈဝၼ်းတီႈ 14/01/2015 တီႈပၢင်လူင်ၼႆႉ လုင်းသၢင်ႇယူင်ႇ၊ မၼ်းပဵၼ်ၸဝ်ႈယႃႈ၊ လႆႈၵႂႃႇဢဝ်ငိုၼ်းထုၵ်ႇဢွၵ်ႇမႃး 8 သႅၼ်။ ၵူၼ်းပၢင်လူင်ၼင်ႇၵဝ်ႇ ဢူးထၢႆးၶိၼ်ႇ 5 သႅၼ်၊ ဢူးဢွင်ႇလႃႉ 100 သႅၼ်။ ၶဝ်ၼႆႉ လႆႈၵႂႃႇထုတ်ႇဢွၵ်ႇမႃးၵူၺ်းပႆႇပေႃး လႆႈထုၵ်ႇသိုၵ်းလွႆၶဝ် ဢဝ်ၶွၼ်ႉပေႃႉထုပ်ႉပႃး။
ၽိူဝ်ႇထိုင်မႃး ဝၼ်းတီႈ 01/02/2015 ဢူးသုၼၼ်ႇတႃႇ ဢၼ်ဝႃႈၼႆႉ ပူႇၵႄႇၶဝ်ၸႂ်ႉမၼ်းၵႂႃႇလၢတ်ႈ လွင်ႈသိုၵ်းလွႆၶဝ်ၸႂ်ႉဢိုတ်းပိၵ်ႉႁူင်းၸၢၵ်ႈလိူဝ်ႈမႆႉ ၸိူဝ်းၼႆႉ၊ မၼ်းၵေႃႈၵႂႃႇလၢတ်ႈတီႈႁူင်းၸၢၵ်ႈ ႁႂ်ႈပိၵ်ႉဢိုတ်းႁူင်းၸၢၵ်ႈ၊ ၽိူဝ်ႇမၼ်းၵႂႃႇလၢတ်ႈသေဢွၵ်ႇမႃး မႃးၺႃးသိုၵ်းလွႆၶဝ်၊ ၶဝ်ဝႃႈမႂ်းမႃးၸႂ်ႉပိူၼ်ႈသိူင်ႇသိမ်းယႃႈ၊ ၵူဝ်ႁဝ်းတီႉၺွပ်းယႃႈဢမ်ႇၸႂ်ႈႁႃႉ၊ ၼႆသေသမ်ႉၶိုၼ်းတီႉၺွပ်းမၼ်းၵႂႃႇထႅင်ႈ။ ၼႂ်းမိုဝ်းမၼ်းၵေႃႈ ဢမ်ႇလႆႈသင်၊ လုင်းသုၼၼ်ႇတႃႇၼႆႉ ၺႃးသွင်ပွၵ်ႈ၊ လႆႈဢဝ်ငိုၼ်းထုတ်ႇထႅင်ႈ 25 သႅၼ်။ မိူဝ်ႈဝၼ်းပႆႇဢဝ်ငိုၼ်းထုတ်ႇဢွၵ်ႇမႃးၼၼ်ႉ သိုၵ်းမၢၼ်ႈတင်းသိုၵ်းလွႆၶဝ် သမ်ႉပဵၼ်ပၢင်တိုၵ်းၵၼ် ၼႂ်းၵၢင်ယေႇဢူဝ်းလႄႈ လေႇလူႉ၊ သိုၵ်းမၢၼ်ႈသမ်ႉတၢႆ 3 ၵေႃႉ။
မိူဝ်ႈဝၼ်းတီႈ 11/02/2015 တီႈဝၢၼ်ႈသႃႇ ဢိူင်ႇပၢင်လူင်၊ ပေႃႈဢၢႆႈလႅင်း (ၸၢဝ်းလွႆ) ဢၼ်ဝႃႈၼၼ်ႉ မၼ်းထုၵ်ႇၼီႈ ထုၼ်းၼၢႆႇ (ၸၢဝ်းၶိူဝ်းမၢၼ်ႈ) တႃႇငိုၼ်း 5 မိုၼ်ႇ၊ ထုၼ်းၼၢႆႇၵေႃႈယွၼ်းၼီႈသေ ၶဝ်လၢတ်ႈဝႃႈ ႁႂ်ႈၵႂႃႇဢဝ်ၵၢင်ၶမ်ႈ။ ၽိူဝ်ႇမၼ်းၵႂႃႇဢဝ် ထုၵ်ႇၵူၼ်းဝၢၼ်ႈၸၢဝ်းလွႆၶဝ် ပေႃႉထုပ်ႉႁႅမ်မၼ်းသေ မတ်ႉဝႆႉတင်းၶိုၼ်း။ လွႆမၢၼ်ႈသႃႇ ဢၢႆႈၼီႇ၊ ဢၢႆႈမွင်ႇဝိၼ်း၊ ဢၢႆႈလႃႉ၊ ဢၢႆႈၵူမ်း သမ်ႉလုၵ်ႈပူႇၵႄႇၶဝ် 2 ၵေႃႉ၊ ဢၢႆႈၼေႇ ၶဝ်ၸိူဝ်းၼႆႉတီႉၺွပ်းမၼ်းသေ ဢဝ်ၵႂႃႇသူင်ႇပၼ်တီႈသိုၵ်းလွႆ။ ၽိူဝ်ႇၵႂႃႇၽႅဝ်တီႈသိုၵ်းလွႆယဝ်ႉ လူတ်ႉၶိူင်ႈဢၼ်ထုၼ်းၼၢႆႇ ၶီႇၵႂႃႇယွၼ်းၼီႈၶဝ်ၼၼ်ႉၵေႃႈ ၶဝ်ဢဝ်ဝႆႉ၊ သၢႆၶေႃးမၼ်းၵေႃႈႁၢႆဝႆႉ။
ၵမ်းၼႆႉ လုၵ်ႈမေးထုၼ်းၼၢႆႇ တင်းပူႇၵႄႇၶဝ်ၵေႃႈ မႃးတၢင်ႇလၢတ်ႈပလိၵ်ႈ တီႈႁူင်းပလိၵ်ႈဝၢၼ်ႈၸၢမ်၊ ပလိၵ်ႈသမ်ႉဝႃႈ ႁဝ်းဢမ်ႇၸၢင်ႈႁဵတ်းႁိုဝ်ၵႂႃႇတီႉၺွပ်းပၼ်။ လွႆၶဝ်ၵေႃႈႁႅင်းဝႆႉ ပလိၵ်ႈသမ်ႉႁႅင်းဢေႇ ၶဝ်ၵေႃႈဢမ်ႇႁတ်းၵႂႃႇ၊ ပလိၵ်ႈၵေႃႈ ၶိုၼ်းလၢတ်ႈတီႈၶဝ်ဝႃႈ သူၵႂႃႇၸွပ်ႇသေ ၶိုၼ်းမႃးလၢတ်ႈတီႈႁဝ်းၼႃႈ။ ၶဝ်ပွၵ်ႈၶိုၼ်းမိူဝ်းႁိူၼ်းသေ ႁွင်ႉၵူၼ်းလူင်ၶဝ် ဢၢင်ႈၵႂႃႇတၢင်ႇတီႈပလိၵ်ႈၼမ်ႉတူႈ၊ ၵူၺ်းၵႃႈ သမ်ႉငိၼ်းၶၢဝ်ႇဝႃႈ ဢၢႆႈထုၼ်းၼၢႆႇၼႆႉ ၵႂႃႇမီးတၢင်းပၢင်ၵုတ်ႇ၊ ၵႂႃႇမီးတီႈသိုၵ်းလွႆၶဝ်၊ သိုၵ်းလွႆၶဝ်တီႉမတ်ႉဝႆႉ။
ဢၢႆႈမူၼ်း တင်းၵူၼ်းဝၢၼ်ႈၵမ်ႈၽွင်ႈ ၸွမ်းၵႂႃႇတီႈသိုၵ်းလွႆၶဝ် ဢၼ်မီးတီႈဝၢၼ်ႈပၢင်ၵုတ်ႇ၊ လႆႈၵႂႃႇပၼ်တီႈသိုၵ်းလွႆၶဝ်ငိုၼ်းသွင်သႅၼ်ႁႃႈ (250,000)သေ ႁပ်ႉႁွင်းဢဝ်၊ ဝၼ်းတီႈ 15/02/2015 ယၢမ်း 6 မူင်း ၶဝ်ၶိုၼ်းပွႆႇထုၼ်းၼၢႆႇ ဢွၵ်ႇ မႃး။ ၽိူဝ်ႇၶဝ်ပွႆႇဢွၵ်ႇမႃးယဝ်ႉ ထုၼ်းၼၢႆႇၼႆႉ ႁူဝ်မၼ်းၵေႃႈပဵၼ်လိူတ်ႈ၊ ၼႂ်းႁူမၼ်းၵေႃႈပဵၼ်လိူတ်ႈ၊ ၸွမ်းတိၼ်မၼ်း ႁွႆးမတ်ႉမၼ်းၸိူဝ်းၼႆႉၵေႃႈ လိူတ်ႈလွၵ်ႈမူတ်း။ ထုၼ်းၼၢႆႇ လၢတ်ႈၼႄလွင်ႈၵူၼ်းဝၢၼ်ႈတီႉမတ်ႉမၼ်းသေ ၵႂႃႇသူင်ႇပၼ်သိုၵ်း၊ ဢမ်ႇၸႂ်ႈသိုၵ်းလွႆတီႉၺွပ်းမၼ်း။ ထုၼ်းၼၢႆႇ လၢတ်ႈၼႄဝႃႈ သၢႆၶေႃႈမၼ်းၵေႃႈႁၢႆ လူတ်ႉၶိူင်ႈမၼ်းၵေႃႈၶဝ်ဢမ်ႇသူင်ႇၶိုၼ်း၊ ၵၢင်ၸႂ်မၼ်းတႄႉ ၶႂ်ႈတၢင်ႇလၢတ်ႈပလိၵ်ႈ- ဝႃႈၼႆ။
ထိုင်မႃးဝၼ်းတီႈ 19/02/2015 ဢူးဢၢႆႈမူၼ်း တင်းထုၼ်းၼၢႆႇ တင်းၵူၼ်းၸၢဝ်းလွႆ ၶဝ်ၶိုၼ်းၵႂႃႇတီႈပၢင်လူင်၊ ၵႂႃႇတီႈႁိူၼ်းႁူဝ်ၼႃႈပီႇတုၸိတ်ႉ ပၢင်လူင် ဢူးၽူဝ်းၺၢၼ်ႇ။ ၵႂႃႇဢုပ်ႇၵၼ်သေ ႁဵတ်းလိၵ်ႈၵိၼ်ၵႅၼ်ႇၵၼ်ဝႃႈ ၸၢဝ်းလွႆမၢၼ်ႈသႃႇၶဝ် တေသၢႆႈတႅၼ်းပၼ် 12 သႅၼ်။ ၵူၼ်းဝၢၼ်ႈ ဢၢႆႈလႃႉ သမ်ႉၶိုၼ်းသိုပ်ႇၾူၼ်ႊႁွင်ႉ သိုၵ်းလွႆ၊ သိုၵ်းလွႆၵေႃႈၶဝ်ႈမႃးၼႂ်းဝၢၼ်ႈပၢင်လူင်သေ ၽွင်းယၢမ်းၵၢင်ဝၼ်းၼၼ်ႉ ဢွၼ်ၵၼ်မႃးယိုဝ်းၵွင်ႈလွၵ်ႇ၊ ဢဝ်သေႃးမိုဝ်းသႂ်ႇ ဢၢႆႈထုၼ်းၼၢႆႇ၊ ပီႈဢၢႆႈမၼ်း တင်း ဢူးဢၢႆႈမူၼ်း၊ ဢူးၽူဝ်ႇၺၢၼ်ႇၵေႃႈ တီႉၺွပ်းၵႂႃႇၸွမ်း။
ၼွၵ်ႈၼၼ်ႉၵူၺ်းပႆႇပေႃး ဝၼ်းတီႈ 25/02/2015 ၵၢင်ၶမ်ႈယၢမ်း 8 မူင်းပၢႆ သိုၵ်းလွႆၶဝ်မႃးၼႂ်းဝၢၼ်ႈၸၢမ်၊ မႃးယိုဝ်းၵွင်ႈသေ မႃးတီႉၺွပ်းၵူၼ်းၶၢႆယႃႈၵႂႃႇထႅင်ႈ။ ဝၼ်းတီႈ 26/02/201 သိုၵ်းလွႆမႃးတီႉၺွပ်းၵႂႃႇ ၵေႃႉပဵၼ်ၶႃႈႁၢပ်ႇၵၢၼ်ၶုၼ် လုမ်းပၢႆးယူႇလီဝၢၼ်ႈၸၢမ် သြႃႇမတေႃႇၵျီးၼၢႆႇ ၸၢဝ်းၶိူဝ်းၶၢင်။ လွင်ႈၼႆႉ ၽူဝ်မၼ်းၼၢင်းၸိုဝ်ႈလႃႇၵျိၼ်ႇ၊ ၼႄးၽူဝ်မၼ်းၼၢင်းၶၢႆယႃႈ၊ ၵၢင်ၶမ်ႈ 6 မူင်း သိုၵ်းလွႆၶဝ်မႃးသွၵ်ႈတီႈႁိူၼ်း လႃႇၵျိၼ်ႇသမ်ႉလႅၼ်ႈပၢႆႈ၊ သိုၵ်းလွႆၶဝ်ၵေႃႈ တီႉၺွပ်းၼၢႆးသြႃႇမၵႂႃႇပႅတ်ႈ၊ ထႅင်ႈဝၼ်းၼိုင်ႈၸင်ႇပွႆႇပၼ်။ ဝၼ်းတီႈ 08/03/2015 ၶဝ်မႃးယိုဝ်းသႂ်ႇတီႈ ၵူၼ်းဢၼ်ၶၢႆယႃႈၼႂ်းဝၢၼ်ႈ၊ တၢႆၵေႃႉၼိုင်ႈ၊ ဝၢတ်ႇၸဵပ်းၵေႃႉၼိုင်ႈ။
မိူဝ်ႈဝၼ်းတီႈ 17/03/2015 ၼႆႉၵေႃႈ မႃးတီႉၺွပ်းၵူၼ်းဝၢၼ်ႈ တီႈဝၢၼ်ႈၸၢမ်သေ ဢဝ်ဢွၵ်ႇၵႂႃႇၼွၵ်ႈဝၢၼ်ႈ။ တီႈဝၢၼ်ႈဝၢၼ်ႈၸၢမ်ၼႆႉ ပလိၵ်ႈၵေႃႈမီး၊ သိုၵ်းၵေႃႈမီး၊ ၵူၺ်းၵႃႈ ပလိၵ်ႈလႄႈသိုၵ်းၸိူဝ်းၼႆႉ ၶဝ်ဢမ်ႇဢဝ်ႁူမ်ႇလူမ်ႈ ပၼ်ၵူၼ်းဝၢၼ်ႈလႆႈ၊ ဢမ်ႇလူင်းၵူတ်ႇထတ်းတွင်ႈထၢမ် ဢမ်ႇလူင်းတူၺ်းသင်၊ ႁဝ်းၵူၼ်းဝၢၼ်ႈၵူၼ်းမိူင်း ပေႃးၶႂ်ႈထၢမ်ဝႃႈ မၢၼ်ႈၶဝ်ၸႂ်ႉႁဵတ်းႁႃႉ၊ သိုၵ်းလွႆ တင်းသိုၵ်းမၢၼ်ႈ မီးလွင်ႈလမ်ၼမ်ႉယၵ်းမိုဝ်းၵၼ်ႁႃႉ၊ ပေႃးၼႆ လူင်ပွင်ၸိုင်ႈ ၵႅတ်ႇၶႄႁႄႉၵင်ႈဝၢၼ်ႈမိူင်းဢၼ်ဝႃႈၼၼ်ႉ မၼ်းပွင်ႇသင်။ လွင်ႈၼႆႉ သိုၵ်းတႆး ၵေႃႈဢမ်ႇႁဵတ်းသင်၊ ဢၼ်ႇၵႅတ်ႇၵင်ႈပၼ်ၵူၼ်းဝၢၼ်ႈၸၢဝ်းတႆးသေဢိတ်း။ ၵူၼ်းမိူင်းဢမ်ႇမီးလွင်ႈႁူမ်ႇလူမ်ႈ/ ပဵၼ်ထမ်း၊ ဝၢၼ်ႈမိူင်းၵေႃႈ ဢမ်ႇမီးပၵ်းမီးပိူင်သင်ယဝ်ႉ။
မိူဝ်ႈဝၼ်းတီႈ 14/03/2015 ၼႂ်းပၢင်လူင်ၼႆႉ သိုၵ်းလွႆၶဝ်မႃးယူႇၼႂ်းဝၢၼ်ႈပၢင်လူင်သေ ပႂ်ႉႁႄႉၵႃးသေယွၼ်းငိုၼ်းၵူၼ်းမိူင်း၊ ၸိူဝ်းဢၼ်မီးၸၢၵ်ႈလိူဝ်ႈပႅၼ်ႈ ၵေႃႈယွၼ်းငိုၼ်း၊ မိူဝ်ႈလဵဝ်ၼႆႉ ၶဝ်ၶဝ်ႈယွၼ်းၼႂ်းႁိူၼ်းပိူၼ်ႈတိၵ်းတိၵ်း၊ မၢၼ်ႈၵေႃႈပွႆႇဝႆႉယူႇၸိူင်ႉၼႆ။
သိုပ်ႇဢၢၼ်ႇ
ပၢင်ပွႆးပီၵွၼ်းၶမ်း တီးဝဵင်းလၢႆးၶႃႈ မီးၽူႈၸႅၵ်ႇ ႁုၼ်ႇႁၢင်ႈၽြႃးဢမင်ႇၵလႃႇ
ပၢင်ပွႆးၸဝ်ႈတူၼ်ၶူးလူင် ထမ်မသႃမိ ဢၼ်တႄႇမႃး မိူဝ်ႈဝၼ်းတီႈ 20/12/2014
တေႃႇထိုင်ဝၼ်းမိူဝ်ႈၼႆႉ 26/12/2014 မီးပီႈၼွင်ႉတၵ်ႉၵႃႇသတ်ႉထႃး
တူဝ်ႈမိူင်းတႆး ပႃးၸဵမ်ၼွၵ်ႈမိူင်း ၶဝ်ႈႁူမ်ႈၵိုၼ်းၶွၼ်ႈၼမ်။
ၵူၺ်းၵႃႈ မိူဝ်ႈဝၼ်းတီႈ 24/12/2014 ၼၼ်ႉ မီးလွင်ႈဢမ်ႇထၢင်ႇ ဢမ်ႇမုင်ႈမွင်းသေ မီးၵူၼ်းမႃးၸႅၵ်ႇပၼ်ၽြႃး တီႈၸဝ်ႈသင်ၶလႄႈ ၵူၼ်းထဝ်ႈၼႂ်းပၢင်ပွႆး။ မီးၸဝ်ႈသင်ၶလႆႈဢဝ်မိူဝ်းသေ မီးလွင်ႈလၢၵ်ႇလၢႆးလႄႈ ယႃႉတူၺ်းတၢင်းၼႂ်း၊ ၽိူဝ်ႇယႃႉတူၺ်း သမ်ႉမီးပဵၼ်ႁၢင်ႈယိူဝ်ႇမႆႉလႄႈ မိူၼ်ၸွၵ်းထူင်သင်ဢမ်ႇႁူႉ၊ မီးဢၢႆမဵၼ်တူႇ။ လိူဝ်သေၼၼ်ႉၵေႃႈ မီးပႃးလိၵ်ႈတႅမ်ႈဝႆႉ သူၺ်ႇတိၵူင်ႇၸေႇတီႇပၢၼ်းပွင်း ဝႃႈၼင်ႇၼႆ။
ၾၢင်ႁၢင်ႈၽြႃး ဢၼ်ၸႅၵ်ႇၼႂ်းပၢင်ပွႆးၼၼ်ႉ ဢဝ်ၵေႃႇႁဵတ်းသေတႃးသီၶမ်း၊ တၢင်းၼႂ်းပဵၼ်ၵူင်သေ သႂ်ႇဝႆႉယုၵ်းယၵ်း၊ လႆႈႁူႉဝႃႈ ၽြႃးဢၼ်ဢဝ်မႃးၸႅၵ်ႇပၼ် ၽူႈမႃးပွႆးၼၼ်ႉ မီး 700 သူႇ။ ၽူႈဢၼ်ပဵၼ်ၸဝ်ႈတႃႇၼၼၼ်ႉ ပဵၼ်ၵူၼ်းလူင်ၼႂ်းလူင်ပွင်ၸိုင်ႈမၢၼ်ႈၵေႃႉၼိုင်ႈ။ ၵူၺ်းၵႃႈ တူဝ်မၼ်းတႄႉဢမ်ႇမႃး၊ ပဵၼ်လုၵ်ႈၼွင်ႉမၼ်းမႃးၸႅၵ်ႇပၼ် ဝႃႈၼင်ႇၼႆ။
မႄႈထဝ်ႈၵေႃႉၼိုင်ႈ ဢႃႇယုလႆႈ 76 ပီ၊ ယူႇတီႈဝဵင်းလၢႆးၶႃႈ ဢၼ်လႆႈႁၼ်ၽြႃး ဢၼ်ပိူၼ်ႈမႃးၸႅၵ်ႇပၼ်ၼၼ်ႉ လၢတ်ႈဝႃႈ- ၼႂ်းၽြႃး ဢၼ်ယႃႉတူၺ်းၼၼ်ႉ မီးဢၢႆမဵၼ်ႁႅင်းၼႅၼ်ႇ၊ သုတ်ႇၼူမ်တူၺ်းဢၢႆမဵၼ်ၼၼ်ႉ ႁူဝ်ပေႃးမဝ်း- ဝႃႈၼႆ။
ၵဵဝ်ႇလူၺ်ႈလွင်ႈၼႆႉ ၸဝ်ႈသင်ၶလၢႆတူၼ်လႄႈ ၵူၼ်းထဝ်ႈလၢႆၵေႃႉ လႆႈပၼ်တၢင်းႁၼ်ထိုင်ဝႃႈ- ၽြႃးဢၼ်ပိူၼ်ႈမႃးၸႅၵ်ႇပၼ်ၼႆႉ ထၢင်ႇဢမ်ႇၸႂ်ႈပဵၼ်လွင်ႈမင်ႇၵလႃႇလီ။ မိူဝ်ႈလဵဝ်ၼႆႉ ၽြႃးၼႆႉ ၸႅၵ်ႇၵႂႃႇယဝ်ႉမွၵ်ႈ 500 သူႇ၊ ၵိုတ်းဝႆႉမွၵ်ႈထႅင်ႈ 200 သူႇ ဢမ်ႇပႆႇလႆႈၸႅၵ်ႇ မီးယူႇတီႈဝတ်ႉႁူဝ်လွႆ- ဝႃႈၼႆ။
ၵဵဝ်ႇလူၺ်ႈလွင်ႈ ၽြႃးဢမ်ႇလီၼၼ်ႉ လႆႈႁူႉဝႃႈတီႈဝဵင်းလၢႆးၶႃႈ မီးမႃးယဝ်ႉလၢႆပွၵ်ႈ။ မိူဝ်ႈပူၼ်ႉမႃးဢမ်ႇႁိုင်ၼၼ်ႉ မီးၵူၼ်းဢဝ်ႁုၼ်ႇႁၢင်ႈၽြႃး မႃးၸႅၵ်ႇ လၢတ်ႈဝႃႈ- ပဵၼ်ၽြႃးလီ။ မီးသွင်ပူႇဢွၵ်ႇႁိူၼ်းၼိုင်ႈ တီႈပွၵ်ႉႁူဝ်ၼွင်လူင် ဝဵင်းလၢႆးၶႃႈ ၵႂႃႇယွၼ်းဢဝ်ၽြႃးဢၼ်ပိူၼ်ႈမႃးၸႅၵ်ႇ၊ လႆႈႁူႉဝႃႈသွင်ပူႇဢွၵ်ႇၼၼ်ႉ ဢမ်ႇယၢမ်ႈမေႃးမႄးၵၼ်သေပွၵ်ႈ၊ ၽိူဝ်ႇဝၢႆးၸႅၵ်ႇၽြႃးမႃးယဝ်ႉ သွင်ပူႇဢွၵ်ႇၼၼ်ႉၵေႃႈ ၵႆႉၽိတ်းမေႃးၵၼ်ၶိူဝ်းၶိူဝ်းယႂ်းယႂ်း- ဝႃႈၼႆ။
ၵူၼ်းၶဝ်ႈႁူမ်ႈပၢင်ပွႆးၵေႃႉၼိုင်ႈ
သိုပ်ႇဢၢၼ်ႇ
ထိုင်ၽူႈထတ်းလိၵ်ႈ ဢႄႊၻီႊတိူဝ်ႊ ၸုမ်းၶၢဝ်ႇၽူႈတွႆႇႁွၵ်ႈ
ထိုင်
ၽူႈထတ်းလိၵ်ႈ ဢႄႊၻီႊတိူဝ်ႊ ၸုမ်းၶၢဝ်ႇၽူႈတွႆႇႁွၵ်ႈ
ပၼ်ႁႃၸိူဝ်းၼႆႉ တေႁဵတ်းႁိုဝ်ၵႄႈလိတ်ႈ၊ တေတၢင်ႇယိုၼ်ႈယွၼ်းတီႈၽႂ် ၸွႆႈၵႄႈလိတ်ႈပၼ်ၶႃႈ။ ၽူႈယႂ်ႇၵူၼ်းလူင် ၸိူဝ်းႁဵတ်းၵၢၼ်မိူင်းၶဝ်ၶႃႈ၊ ႁဝ်းၶႃႈၵူၼ်းဝၢၼ်ႈၼွၵ်ႈၼႃးပၢင်ႇၼႆႉ ဢမ်ႇမီးလွင်ႈ ႁူမ်ႇလူမ်ႈ၊ တိုၵ်ႉလႆႈၺႃးၸၢၵ်ႇၽေးသိုၵ်းယူႇ။
မၼ်းၼၢင်းၼႆႉ ဢႃႇယု 35 ပီ၊ ၸေးလုၵ်ႈ 9 လိူၼ်သေ ၵႂႃႇႁႃၽိုၼ်းလႅၼ်ဝၢၼ်ႈ၊ ၵႂႃႇၺႃးသိုၵ်းမၢၼ်ႈ 4 ၵေႃႉ လမ်းၸၼ်မၼ်းၼၢင်း။ မၼ်းၼၢင်းၵေႃႈ ၽႅတ်းၽႅတ်းလႅၼ်ႈလႅၼ်ႈ ႁွင်ႉႁွင်ႉသေ လႅၼ်ႈပၢႆႈပူၼ်ႉ၊ ဢမ်ႇတၼ်းၺႃးၵၼ်ႉၸၼ်။
ၵႃႈၵွၼ်ႇပူၼ်ႉမႃး သိုၵ်းမၢၼ်ႈတပ်ႉၼႆႉ ၶဝ်ၵေႃႈႁၢႆႉ။ မိူဝ်ႈၵူႈပွၵ်ႈ ဢၼ်မႃးၼင်ႈတီႈတပ်ႉပၢင်ႇၵၢတ်ႇၼႆႉ ပဵၼ်ၶုၼ်သိုၵ်းလူင် (ပူဝ်ႇၵျီး) ယၢၼ်ႇၼၢႆႇ။ ပေႃးႁၼ်ၵူၼ်းဝၢၼ်ႈတေႃႉမႆႉတၢင်ႇမႆႉၵေႃႈ ၼႄးဝႃႈသူၼႆႉ မီးၶိူင်ႈလိူဝ်ႈမႆႉ၊ မီးႁူင်းလိူဝ်ႈမႆႉၼႆသေ တဵၵ်းမၢပ်ႇမႂ်ယွၼ်းငိုၼ်း ၼိုင်ႈလိူၼ် သွင်သၢမ်သႅၼ်။ ပေႃးၵူၼ်းဝၢၼ်ႈၵႂႃႇႁႃဝူဝ်း လိုပ်ႈဝူဝ်းမႃးၶဝ်ႈၶွၵ်ႈၸိူဝ်းၼႆႉၵေႃႈ မၢပ်ႇၼႄးဝႃႈ ပဵၼ်ၵူၼ်းၵႃႉဝူဝ်းၼႆသေ ယွၼ်းငိုၼ်းတႃႇဝူဝ်းၼိုင်ႈတူဝ်လၢႆမိုၼ်ႇ ၸိူဝ်းၼႆႉ။
ၵူၼ်းတၢင်းမိူင်းၵိုင် ဢၼ်ယၢမ်ႈမႃးလမ်ႁူဝ် (ၵၼ်ႇတေႃး) ပေႃႈမႄႈ တၢင်းၵေးသီးၵေႃႉၼိုင်ႈၵေႃႈ ထုၵ်ႇသိုၵ်းမၢၼ်ႈယွၼ်းယိုမ်လူတ်ႉၶိူင်ႈ၊ ဢဝ်ၵႂႃႇၸႂ်ႉလၢႆၶိုၼ်းလၢႆဝၼ်း တင်းႁိုင်၊ ၼၢၼ်းပၼ်ၶိုၼ်းတႄႉတႄႉ။ လွင်ႈၼႆႉ ၵၢပ်ႈပၢၼ်ဝၢၼ်ႈမိူင်းလႅၵ်ႈလၢႆႈယဝ်ႉၵေႃႈ ၸွမ်းဝၢၼ်ႈၼွၵ်ႈၼႃးပၢင်ႇၼႆႉ ယင်းပႆႇမီးလွင်ႈလႅၵ်ႈလၢႆႈ၊ ယင်းတိုၵ်ႉမီးလွင်ႈၶီႇၼဵၵ်းတဵၵ်းတဵင်ပေႉၵိၼ်ၵၼ်ယူႇ။
ၶုၼ်သိုၵ်းလူင် (ပူဝ်ႇၵျီး) ယၢၼ်ႇၼၢႆႇၼႆႉ ဢိင်ၼိူဝ်ၵူၼ်းဝၢၼ်ႈၵူၼ်းမိူင်း ထူပ်းတၢင်းယၢပ်ႇၽိုတ်ႇသေ ပႃႊတီႊၵၢၼ်မိူင်း၊ ၽူႈၵွၼ်းတပ်ႉ 131 ၵႂႃႇပူတ်းပႅတ်ႈသေ ဢဝ်ၵေႃႉမႂ်ႇမႃးပုတ်ႈတႅၼ်း။ ၽိူဝ်ႇၵေႃႉမႂ်ႇၼႆႉမႃးၵေႃႈ လုၵ်ႈၼွင်ႉၽူႈၵွၼ်းတပ်ႉၵေႃႉမႂ်ႇၼႆႉ တိုၵ်ႉပဵၼ်ၵူၼ်းၵဝ်ႇယူႇ၊ ၶဝ်ၼႆႉၵေႃႈတိုၵ်ႉယၢမ်ႈၸွမ်း ၽူႈၵွၼ်းတပ်ႉၶဝ်ၵေႃႉၵဝ်ႇယူႇ၊ တိုၵ်ႉႁၢႆႉ တိုၵ်ႉပေႉၵိၼ်ၼိူဝ်ၵူၼ်းဝၢၼ်ႈယူႇ။
ၸၢႆးၵေးသီး
ၵေႃႉၶႂ်ႈလႆႈလွင်ႈၵတ်းယဵၼ်/ၽဵင်ႇပဵင်း
သိုပ်ႇဢၢၼ်ႇ
ၵူၼ်းဝၢၼ်ႈပွတ်းလၢႆးၶႃႈ ဢမ်ႇၸၢင်ႈပွၵ်ႈႁိူၼ်း ယွၼ်ႉတပ်ႉၸုမ်း 758 ထၢင်ႇၽိတ်း
ၶႃႈႁဝ်းလုင်းၸရေးၸဝၼ မႃးၶမ်ယူႇၼႂ်းဝဵင်းၵဵင်းမႆႇၼႆႉ
ဢမ်ႇၸၢင်ႈပွၵ်ႈမိူဝ်းၶိုၼ်း တၢင်းဝၢၼ်ႈမိူင်းႁဝ်း လၢႆးၶႃႈ၊
ၵွပ်ႈဝႃႈတပ်ႉၸုမ်း 758 ၶဝ်ထၢင်ႇၶႃႈဝႆႉ၊ လွင်ႈတၢင်းမၼ်းမီးၼင်ႇၼႆ။
ထိုင်
ၸုမ်းၶၢဝ်ႇၽူႈတွႆႇႁွၵ်ႈ
ၶႃႈႁဝ်းလုင်းၸရေးၸဝၼ မႃးၶမ်ယူႇၼႂ်းဝဵင်းၵဵင်းမႆႇၼႆႉ ဢမ်ႇၸၢင်ႈပွၵ်ႈမိူဝ်းၶိုၼ်း တၢင်းဝၢၼ်ႈမိူင်းႁဝ်း လၢႆးၶႃႈ၊ ၵွပ်ႈဝႃႈတပ်ႉၸုမ်း 758 ၶဝ်ထၢင်ႇၽိတ်းၶႃႈဝႆႉ၊ လွင်ႈတၢင်းမၼ်းမီးၼင်ႇၼႆ။
ၶႃႈၼႆႉ မိူဝ်ႈယူႇၼႂ်းမိူင်းႁဝ်း ပဵၼ်ႁူဝ်ပဝ်ႈၾၢႆႇမေႃယႃ၊ ဢိင်ၼိူဝ်လုင်းၸရေးႁူဝ်ၾၢႆ ဢမ်ႇယူႇလီသေ ၸင်ႇလႆႈဢဝ်မႃးတီႈမိူင်းထႆး၊ ၵွပ်ႈပိူဝ်ႈမေးမၼ်းၵေႃႈထဝ်ႈ သမ်ႉဢမ်ႇၶီႇၵႃးလႆႈ၊ မီးလုၵ်ႈယိင်းၵေႃႉၼိုင်ႈၵေႃႈ သမ်ႉမီးလုၵ်ႈဢွၼ်ႇလႅင်လႄႈ ၸင်ႇဝႃႈလႆႈပိုင်ႈဢိင်ဢႃးၵူဝ်းၶႃႈမႃးသူင်ႇပၼ်ယဝ်ႉ။
ၶႃႈၼႆႉ ယူႇဢမ်ႇႁူႉတူဝ် ဢၢင်ႈမိူဝ်းၶိုၼ်းတၢင်းႁိူၼ်း၊ ပေႃးႁၢင်ႈႁႅၼ်းၶူဝ်းဝႆႉယဝ်ႉ၊ ၾူၼ်ႊတၢင်းလင်သမ်ႉမႃးႁၢမ်ႈဝႃႈ ပိူၼ်ႈထၢင်ႇၽိတ်းယဝ်ႉ ယႃႇပေႁိပ်ႈမႃး ဝႃႈၸိူင်ႉၼႆသေယဝ်ႉ။ ၶဝ်လၢတ်ႈဝႃႈ ပဵၼ်ၶႃႈၵေႃႉတၢင်ႇၶၢဝ်ႇသႂ်ႇၶၢဝ်ႇ ဝႃႈၼႆ။ ၶဝ်ထၢမ်မႃးတီႈဝႅပ်ႉသၢႆႉ ပၢင်လူင် ဝႃႈၼႆလႄႈ ၸင်ႇလႆႈတႅမ်ႈလိၵ်ႈထၢမ်သူၸဝ်ႈ ၼင်ႇၼႆၶႃႈယဝ်ႉ။
ဢၼ်တပ်ႉၸုမ်း 758 ၶဝ်ၼႄးဝႃႈ ၶႃႈတၢင်ႇၶၢဝ်ႇမႃးတီႈသူၸဝ်ႈ ဝႅပ်ႉသၢႆႉပၢင်လူင် ၵဵင်းမႆႇ ၼႆႉၶႃႈဢမ်ႇယၢမ်ႈတၢင်ႇသေပွၵ်ႈ၊ လွၵ်းလၢႆးတေတၢင်ႇလိၵ်ႈ ဢၼ်ဝႃႈၼၼ်ႉ ၶႃႈယင်းဢမ်ႇယၢမ်ႈႁူႉယၢမ်ႈမေႃသေပွၵ်ႈ၊ ဢၼ်ၼႆႉတႄႉ ၶဝ်တေၽၢမ်းႁဵတ်းၽၢမ်းပဵၼ်ဢဝ်ၵူၺ်း၊ ၶႃႈတႄႉႁၼ်ထိုင်ၼင်ႇၼႆ။
မိူဝ်ႈလဵဝ် ဢႃးၵူဝ်း (ပိုင်ႈဢိင်) ၸုမ်းဝႅပ်ႉသၢႆႉႁဝ်းၶဝ် ၵႄႈမိူဝ်းပၼ်ယႂ်ႇယႂ်ႇၼမ်ၼမ် ႁႂ်ႈပေႃးၵတ်းယဵၼ် ၶိုၼ်းမိူဝ်းလႆႈတၢင်းဝၢၼ်ႈႁဝ်းၶႃႈပုၼ်ႉ သေၵမ်းဢေႃႈ။
လုင်းၸရေးၸဝၼ
သိုပ်ႇဢၢၼ်ႇ
ၸုမ်းပီႇတုၸိတ်ႉဝၢၼ်ႈပၢင်ႇ တဵၵ်းတဵင် ၵူၼ်းဝၢၼ်ႈ
ၵူၼ်းဝၢၼ်ႈၵူၼ်းမိူင်း ၼႂ်းဢိူင်ႇဝၢၼ်ႈႁႅင်ႈ ၸႄႈဝဵင်းလၢႆးၶႃႈ
ၸိုင်ႈတႆးပွတ်းၸၢၼ်း၊ ၸိူဝ်းလႆႈထူပ်းၺႃး ၸုမ်းပီႇတုၸိတ်ႉၶဝ်တဵၵ်းတဵင်
တႅမ်ႈလိၵ်ႈမႃးထိုင် တီႈၸုမ်းၶၢဝ်ႇၽူႈတွႆႇႁွၵ်ႈ၊ လွင်ႈလႆႈထုၵ်ႇၸုမ်း
ပီႇတုၸိတ်ႉ ဝၢၼ်ႈပၢင်ႇ တဵၵ်းတဵင်ႁၢဝ်ႈႁႅင်း။
ၵူၼ်းမိူင်းၸိူဝ်းၺႃးယိုတ်းတီႈလိၼ် 20 ဢေႊၵႃႉၼၼ်ႉ လုင်းၼၼ်ႇတေႃး၊ ပႃႈမၢတ်ႈ၊ လုင်းၵၼ်ႇတီႇ၊ လုင်းၸလေးသေႃး၊ လုင်းဢိင်ႇတႃႇမူး၊ လုင်းၸၢမ်ႇၶိူဝ်း၊ ၸၢႆးတေႃးတုင်း၊ ၸၢႆးၸေႃးတဵင်း၊ ၸၢႆးၶမ်းသႃႇ၊ ၸၢႆးသၢင်ႇဢေႃး ၸိူဝ်းၼႆႉ။
ဝူဝ်းၵႂၢႆးၵူၼ်းဝၢၼ်ႈၵေႃႈ ၼႂ်း 1-2 လိူၼ် (သႅပ်ႊထႅမ်ႊၿိူဝ်ႊ- ဢွၵ်ႇထူဝ်ႊၿိူဝ်ႊ)မႃးၼႆႉ ၶဝ်ယိုဝ်းၵိၼ်ဢမ်ႇယွမ်း 30 တူဝ်၊ ပဵၼ်ဝူဝ်းၵႂၢႆးၶွင် လုင်းသေႃး၊ လုင်းလဵၵ်ႉ၊ ဝူဝ်းၵႂၢႆးၵူၼ်းဝၢၼ်ႈၼမ်ႉႁူဝ်လူင်ၶဝ် ၸိူဝ်းၼႆႉ။ တူဝ်ၵႃႇလိင်ႇထွႆႉယင်းမႃးလၢတ်ႈၼႄ ၼႂ်းပၢင်ၵုမ်လူင်မိူဝ်ႈ 12/09/2014 ၼၼ်ႉဝႃႈ တူဝ်မၼ်းလႆႈၵႂႃႇယိုဝ်းၵိၼ် မႃႉ ၵူၼ်းဝၢၼ်ႈ၊ ၼႆလူးၵွၼ်ႇ။ လိူဝ်ၼၼ်ႉယင်းလၢတ်ႈဝႃႈ- တေလႆႈႁတ်းႁၢၼ် တေလႆႈတႅပ်းတတ်းတႅၵ်ႇလႅင်း။ ပၢင်ၵုမ်မိူဝ်ႈၼၼ်ႉ မီးလုၵ်ႈၸုမ်းၶဝ်ႈႁူမ်ႈ 100 ပၢႆ။
ၼွၵ်ႈၼိူဝ်သေ ႁုပ်ႈယိုတ်းတီႈလိၼ်ၵူၼ်းမိူင်း၊ ယိုဝ်းၵိၼ်ဝူဝ်းၵႂၢႆးၵူၼ်းမိူင်းယဝ်ႉ ဢဝ်ၵိၼ်မူ ၵႆႇၵူၼ်းမိူင်း၊ ယိုတ်းဢဝ်ၼွင်ပႃၵူၼ်းမိူင်းသေ ဢဝ်ၵိၼ်ပႃၵႃႈၼင်ႇၸႂ်ၶဝ်။ ယိုဝ်းၵွင်ႈလွၵ်ႇငိုတ်ႈၵူၼ်းမိူင်း၊ ဢမ်ႇပၼ်ၵူၼ်း မိူင်း လႆႈႁဵတ်းၵိၼ်ၵၢၼ်သူၼ် ႁႆႈ ၼႃးလီလီ။ ၵွပ်ႈၼႆ ၵူၼ်းဝၢၼ်ႈၵူၼ်းမိူင်းပွတ်းတွၼ်ႈၼႆႉ မီးသင်ၵေႃႈ ဢမ်ႇလႆႈဝႆႉဝၢင်းၸႂ်၊ ဢမ်ႇၸၢင်ႈဝႆႉတီႈႁိူၼ်းသေ ၵႂႃႇႁဵတ်းၵၢၼ်လွတ်ႈလွတ်ႈလႅဝ်းလႅဝ်း။
မိူဝ်ႈၼႂ်းလိူၼ်ဢွၵ်ႊထူဝ်ႊၿိူဝ်ႊပူၼ်ႉမႃးၼႆႉ မီးၵူၼ်းၼႂ်းဢိူင်ႇဝၢၼ်ႈႁႅင်ႈ 2 ၵေႃႉ ၵႂႃႇႁဵတ်းၵၢၼ်တီႈႁႆႈ၊ ၵွပ်ႈၵၢၼ် ပႆႇယဝ်ႉတူဝ်ႈလႄႈ ထိုင်ၶၢဝ်းလပ်းသိင်ႇၸွမ်ႉႁွမ်ႉၵေႃႈ ပႆႇၸၢင်ႈပွၵ်ႈႁိူၼ်း၊ ၼၼ်ႉၵေႃႈ ထုၵ်ႇၵႃႇလိင်ႇထွႆႉ ယိုဝ်းၵွင်ႈလွၵ်ႇ ႁႂ်ႈပွၵ်ႈမိူဝ်းႁိူၼ်း၊ ၵၢၼ်ဢမ်ႇယဝ်ႉဢမ်ႇတူဝ်ႈၵေႃႈ ၵႃႈလႆႈပိုၼ်ႉပွႆႇပႅတ်ႈသေပွၵ်ႈမိူဝ်းႁိူၼ်း။ ၵွပ်ႈၼႆ ၵၢၼ်သူၼ်ၵၢၼ်ႁႆႈၵေႃႈ ဢမ်ႇပဵၼ်။
လွင်ႈၸိူဝ်းၼႆႉ ႁႂ်ႈၾၢႆႇၵဵဝ်ႇၶွင်ႈ ၾၢႆႇလူင်ပွင်ၸိုင်ႈမိူင်းတႆး လႆႈႁူႉၸွမ်းလွင်ႈၼႆႉသေ ႁႂ်ႈၸွႆႈၵႄႈလိတ်ႈပၼ်။ ယွၼ်ႉပိူဝ်ႈ ၵူၼ်းဝၢၼ်ႈၵူၼ်းမိူင်းႁႃၵိၼ်ၵေႃႈယၢပ်ႇ၊ သမ်ႉၵူဝ်ၽေးၸိူဝ်းၼႆႉၽွင်ႈလႄႈၵူၼ်းၼုမ်ႇၵေႃႈ ပၢႆႈၵႂႃႇ ႁဵတ်းၵၢၼ်ၼွၵ်ႈဝၢၼ်ႈၼွၵ်ႈမိူင်း တီႈတၢင်ႇလႅၼ်တိၵ်းတိၵ်း။
သိုပ်ႇဢၢၼ်ႇ
လွင်ႈၸၢဝ်းၶိူဝ်းပီႈၼွင်ႉလွႆ ၼႄၵၢင်ၸႂ် လွင်ႈယႃႈမဝ်းၵမ်
ထိုင်/
ႁူင်းပွႆႇပိုၼ်ၶၢဝ်ႇ ပၢင်လူင် (ၾၢႆႇတႆး)
လွင်ႈၸၢဝ်းၶိူဝ်းပီႈၼွင်ႉလွႆ ၼႄၵၢင်ၸႂ် လွင်ႈယႃႈမဝ်းၵမ် ပူၼ်ႉမႃးမိူဝ်ႈဝၼ်းတီႈ 03/02/2014 ၼၼ်ႉ ဢၼ်ၶဝ် ယိပ်းပၢႆႉၼၼ်ႉ ယႃႈမဝ်းၵမ်လုၵ်ႉတီႈလႂ်မႃး၊ ၽႂ်သမ်ႉႁဵတ်းဢွၵ်ႇဢၼ်ဝႃႈၼၼ်ႉ ၽႂ်ဢမ်ႇလၢတ်ႈ ၵေႃႈ တေႁူႉၵၼ် ယူႇၵူၺ်း၊ ဢၼ်ႁုင်ယႃႈမႃႉ၊ ယႃႈၾိၼ်ႇၽိူၵ်ႇ၊ ယႃႈမဝ်းၵမ်ၼၼ်ႉ ပဵၼ်ၶွၼ်ႉတဝ်ႉတပ်ႉ သိုၵ်းမၢၼ်ႈ ၸုမ်းပီႇတုၸိတ်ႉ မူႇၸုမ်းၾၢႆႇတႂ်ႈ တပ်ႉသိုၵ်းမၢၼ်ႈသေ ၶဝ်လႆႈယိပ်းၵွင်ႈၵၢင်ႇ ႁဵတ်းယႃႈမဝ်း ၵမ်ၽုၵ်ႇ၊ ႁုင်၊ ၵႃႉၶၢႆ၊ ယႃႈၽိူၵ်ႇ၊ ယႃႈမႃႉၼၼ်ႉယဝ်ႉ။
ၵွပ်ႈသင်လႄႈ လၢတ်ႈလႆႈၸိူင်ႉၼႆ ယွၼ်ႉငိုၼ်းလိူၼ်ၸုမ်းပီႇတုၸိတ်ႉ သိုၵ်းမၢၼ်ႈၶဝ်ယင်းဢမ်ႇပၼ်၊ ငိုၼ်းၵႃႈႁူဝ်လိူၼ်ၶဝ် ယင်းဢမ်ႇမီး၊ ပေႃးသိုၵ်းမၢၼ်ႈၶဝ်မီးၵၢၼ်တိုၵ်းသိုၵ်း တေႃႇၸုမ်းႁဵတ်းၵၢၼ်ဝၢၼ်ႈ မိူင်းၼၼ်ႉ မၢၼ်ႈၶဝ်ယင်းၸႂ်ႉတိုၵ်းတေႃး ၸွမ်းယူႇတႃႇသေႇ၊ ပေႃးၵူၼ်းလူင်မၢၼ်ႈၶဝ် တၢႆးမူး (ၽူႈၵွၼ်းတိူင်းသိုၵ်း) ႁိုဝ် ဢမ်ႇၼၼ် တပ်ႉမမူး (ၽူႈၵွၼ်းတပ်ႉၸုမ်းလူင်) ၊ ၸၵၶမူး (ၽူႈၵွၼ်းငဝ်ႈငုၼ်း ၵုမ်းၵမ်ၽႅၼ်ၵၢၼ်သိုၵ်း) ႁွင်ႉၸုမ်းပီႇတုၸိတ်ႉၶဝ် ႁဵတ်းပၢင်ၵုမ်၊ လူဝ်ႇငိုၼ်းၵွင်ၵၢင် (ယၢၼ်ႇပူင်ႇငူၺ်ႇ) ၼႂ်းတပ်ႉသိုၵ်းမၢၼ်ႈၶဝ်ၼၼ်ႉ ၸုမ်းပီႇတုၸိတ်ႉၸိူဝ်းၼႆႉ ယင်းလႆႈဢဝ်ငိုၼ်းၸုမ်းပီႇတုၸိတ်ႉၶဝ်သေ ၸွႆႈသိုၵ်းမၢၼ်ႈထႅင်ႈလူးၵွၼ်ႇ။
ၵွပ်ႈၼၼ်လႄႈ သိုၵ်းမၢၼ်ႈ တိူင်းသိုၵ်းလႂ်ၵေႃႈလီ ဢမ်ႇႁၼ်ၶဝ်တိၺွပ်းလႆႈၵူၼ်းၵႃႉၶၢႆယႃႈမဝ်းၵမ်၊ ၵူၼ်းႁုင်၊ ၵူၼ်းႁဵတ်းလႄႈ ၵူၼ်းၵႃႉၶၢႆယႂ်ႇလူင်သေတီႈသေပွၵ်ႈ၊ ၼႂ်းၶၢဝ်ႇသိုၵ်းမၢၼ်ႈၶဝ်ၵေႃႈလီ ဢမ်ႇႁွၼ်ႇတွၼ်ႉလႆႈႁၼ် ၶဝ်တိၺွပ်းလႆႈ တီႈႁူင်းႁုင်ယႃႈ တီႈၶၢႆယႃႈယႂ်ႇလူင်။ ၵွပ်ႈၼႆလႄႈ ဢၼ်ယႃႈၶၢႆဢွၵ်ႇၼႂ်းမိူင်း / ၼွၵ်ႈမိူင်းၼၼ်ႉ တိုၼ်းပဵၼ်ၸုမ်းပီႇတုၸိတ်ႉလႄႈသိုၵ်းမၢၼ်ႈၶဝ် ႁူမ်ႈၸွမ်းၵၼ်ယဝ်ႉ။
တၢင်းႁၼ်ထိုင် ၸဝ်ႈသိုၵ်းၸွမ်မိူင်း ၽူႈၵွၼ်းၼႃႈလိၼ်သိုၵ်း 701 လႄႈ ၵူၼ်းမိူင်းတႆးပွတ်းႁွင်ႇ ႁၼ်ထိုင်ၸိူင်ႉၼၼ်ယဝ်ႉ။
ၼႂ်းၼႃႈတီႈမိူင်းတႆးပွတ်းႁွင်ႇ ၼႂ်းၼႃႈလိၼ်သိုၵ်း 701 ၼႆႉ ႁဝ်းတိုၼ်းတေႁူမ်ႈမိုဝ်းၵူၼ်းမိူင်းသေ သၢၼ်ၶတ်း လွင်ႈယႃႈမဝ်း ၵမ်ၵႂႃႇႁၢဝ်ႈႁၢဝ်ႈႁႅင်းႁႅင်းယူႇယဝ်ႉ။
ၽူႈၸတ်းၵၢၼ်
ၼႃႈလိၼ်သိုၵ်း-701
သိုပ်ႇဢၢၼ်ႇ
တုၵ်းယွၼ်းၵူႈၾၢႆႇၸွႆႈၵႅတ်ႇၶႄႁႄႉၵင်ႈ ၵူၼ်းမိူင်းၼုင်း
ဝၢႆးလူင်ပွင်ၸိုင်ႈတဵင်းၸဵင်ႇ ပိုၼ်ၽၢဝ်ႇႁႂ်ႈလိူၵ်ႈၽူႈ
ဢွၼ်ႁူဝ်ဝၢၼ်ႈဢိူင်ႇ ၼႂ်းၸိုင်ႈမိူင်းႁူမ်ႈတုမ် ပတ်းပိုၼ်ႉ မႃးၼႆႉ
ၼႂ်းၸိုင်ႈတႆးပွတ်းဢွၵ်ႇၶူင်း တီႈမိူင်းၼုင်း ပွတ်းမိူင်းၶၢၵ်ႇၵေႃႈ
မီးၵၢၼ်လိူၵ်ႈတင်ႈႁူဝ်ၼႃႈဝၢၼ်ႈ ဢိူင်ႇမႂ်ႇ။
ၼႂ်းဢိူင်ႇမိူင်းၼုင်း မီးဝၢၼ်ႈတႆး 7 ဝၢၼ်ႈ၊ ၼႂ်း 7 ဝၢၼ်ႈၼႆႉ မိူဝ်ႈၵူႈပွၵ်ႈ ႁဵတ်းပီႇတုၸိတ်ႉသေ လႆႈယိပ်းၵွင်ႈၵဝ်ႇ 7 လဝ်း။ ဝၢႆးလိူၵ်ႈ ၽူႈၵွၼ်းဢိူင်ႇၵေႃႉမႂ်ႇ (ၼၢၼ်ၸၢႆးလီး)ၶိုၼ်ႈမႃး၊ ၵေႃႉၵဝ်ႇ (ၼၢၼ်ဢိၼ်းၼူၼ်း) လူင်းၵႂႃႇယဝ်ႉၵမ်းၼႆႉ ၵွင်ႈၵဝ်ႇ 7 လဝ်းၼၼ်ႉ လႆႈဢဝ်ၵႂႃႇမွပ်ႈပၼ်မၢၼ်ႈ တီႈမိူင်းၶၢၵ်ႇၶိုၼ်း။ ၵေႃႉမႂ်ႇၶိုၼ်ႈမႃး ၼႆႉၵေႃႈဢမ်ႇမီးပၼ်ႁႃ၊ လီတေႃႇၵူၼ်းဝၢၼ်ႈယူႇ၊ ပဵၼ်တႆးတင်း 2 ၵေႃႉ၊ လီတင်း 2 ၵေႃႉ။ ၵူၺ်းၵႃႈ သိုၵ်းမၢၼ်ႈ မိူင်းၶၢၵ်ႇသမ်ႉဝႃႈ- သူလိူၵ်ႈႁူဝ်ပဝ်ႈမႂ်ႇၵေႃႈလီယဝ်ႉ၊ ပိူဝ်ႈတႃႇဝၢၼ်ႈဢိူင်ႇသူတေလႆႈလီ လႆႈပဵၼ်၊ ၼင်ႇႁိုဝ် တေဢမ်ႇမီးၽေးၼၼ်ႉ ႁႂ်ႈဢဝ်တပ်ႉပႂ်ႉလႅၼ်လိၼ် (မၢႆ 1010 မၢၵ်ႇမၢင်၊ ႁူဝ်ၼႃႈၸိုဝ်ႈၵျႁႄ) ၵႂႃႇၵႅတ်ႇၶႄ ႁႄႉၵင်ႈပၼ်သူ- ဝႃႈၼႆ။
ၸၢဝ်းၼႂ်းတပ်ႉပႂ်ႉလႅၼ်လိၼ်ၼႆႉ မီးၸၢဝ်းဢႃးၶိုဝ်ႇလႄႈၸၢဝ်းဢႃးၶႃႇ တင်းလႃးႁူႇၵမ်ႈၼမ်။ ၸိူဝ်းႁဝ်းပီႈၼွင်ႉတႆး ယူႇသဝ်းၵိၼ် သၢင်ႈမႃးၼႂ်းမိူင်းၼုင်းၼႆႉ ဢမ်ႇမီးပၼ်ႁႃသင်၊ ၵမ်းၼႆႉ သမ်ႉတေဢဝ်ၸၢဝ်းဢႃးၶိုဝ်ႇ ဢႃးၶႃႇမႃးၵုမ်းႁဝ်းၶႃႈၼႆႉ မၼ်းတေယၢပ်ႇ၊ ႁဝ်းၶႃႈဢမ်ႇႁပ်ႉ။ မိူဝ်ႈလဵဝ် ဢွၼ်ၵၼ်ၵႂႃႇၸူး ၽူႈၵွၼ်းဢိူင်ႇ ၵေႃႉမႂ်ႇသေ ယွၼ်းႁႂ်ႈလႆႈယိပ်းၶိုၼ်း ၵွင်ႈၵဝ်ႇ 7 လဝ်းၼၼ်ႉ။ ၼႂ်းဢိူင်ႇႁဝ်းၼႆႉ ႁဝ်းတေၵုမ်းၵူၺ်း၊ မီးမိတ်ႈမီးလႅဝ်းၵေႃႈႁဝ်းတေၵႅတ်ႇၶႄႁႄႉၵင်ႈၵူၺ်း။
ၼင်ႇႁိုဝ်တေဢမ်ႇမီးလွင်ႈလူမဝ်ၵူၼ်းဝၢၼ်ႈဢိူင်ႇ ႁဝ်းၶႃႈၼၼ်ႉ ႁဝ်းၶႃႈၵူၼ်းမိူင်းၶႂ်ႈတုၵ်းယွၼ်းပႃးဝႃႈ ပႃႇတီႇႁူဝ်သိူဝ်ၵေႃႈလီ၊ ပႃႇတီႇသိူဝ်ၽိူၵ်ႇၵေႃႈလီ ပႃးၸဵမ်ၶွင်ႊသီႊဢဝ်ၶိုၼ်းၸိုင်ႈတႆး (RCSS) ၊ ႁႂ်ႈၵႅတ်ႇၵင်ႈ ပၼ်သုၼ်ႇလႆႈၵူၼ်းဝၢၼ်ႈႁဝ်းၶႃႈၽွင်ႈ။ မိူင်းၼုင်းၼႆႉ ပဵၼ်တႆးၵူၺ်းၵူၺ်း၊ တုၵ်းယွၼ်းႁႂ်ႈမႃး ပိုတ်ႇလုမ်းတီႈ ထုင်ႉမိူင်းၼုင်းႁဝ်းၶႃႈၽွင်ႈ၊ ၾၢႆႇၼိုင်ႈၵေႃႈၸမ်မိူင်းပွၵ်ႉ။ ပေႃးဢမ်ႇၼၼ် သိုၵ်းမၢၼ်ႈတေၶိုင်လၢႆးၼိုင်ႈ၊ ပီႈၼွင်ႉဢႃးၶိုဝ်ႇ ဢႃးၶႃႇ ၶဝ်သမ်ႉတေၶိုင်လၢႆးၼိုင်ႈ၊ တေႁဵတ်းႁႂ်ႈပီႈၼွင်ႉတႆးႁဝ်း ယူႇယၢပ်ႇၵိၼ်ယၢပ်ႇ ၼႂ်းၵႄႈ ၵၢင်မၼ်း။
(ဢိူင်ႇမိူင်းၼုင်း မီးဝၢၼ်ႈတႆး 7 ဝၢၼ်ႈ၊ ယၢၼ်ၾၢႆႇၸၢၼ်းမိူင်းၶၢၵ်ႇ 7 လၵ်း၊ မိူင်းၶၢၵ်ႇ ယၢၼ်ၵဵင်းတုင် 51 လၵ်း၊ ယၢၼ်မိူင်းပွၵ်ႉ 80 လၵ်း။)
ၼပ်ႉယမ်သေလႄႈ
ပီႈၼွင်ႉတႆးမိူင်းၼုင်း
သိုပ်ႇဢၢၼ်ႇ
သိုၵ်းၶၢင် KIA တိၺွပ်းၵူၼ်းမိူင်း
ၸူဝ်ႈၶၢဝ်းသိုၵ်းမၢၼ်ႈ ႁၢင်ႈၼႃႈသိုၵ်းတၢင်းမိူင်းၶၢင်ၼႆႉ ပီႈၼွင်ႉတႆး
ဢၼ်ယူႇၼႂ်းပွတ်းထုင်ႉလွႆ ႁူဝ်သိူဝ် လႆႈၺႃးတၢင်းတုၵ်ႉၶ ၸွမ်းၵူႈလွင်ႈလွင်ႈ။
မိူဝ်ႈဝၼ်းထိ 12/12/12 တီႈဝၢၼ်ႈမႂ်ႇ ထုင်ႉလွႆႁူဝ်သိူဝ်၊ ၵူၼ်းဝၢၼ်ႈၵေႃႉၸိုဝ်ႈၸၢႆးသၢမ်ၸိင်ႇ၊ ဢႃႇယု 20 ပီ၊ ၽွင်းၵႂႃႇမႃး တၢင်းဝၢၼ်ႈမွၼ်း ၺႃးသိုၵ်းၶၢင်တိၺွပ်းသေၵူတ်ႇထတ်း၊ ႁုပ်ႈယိုတ်းဢဝ်မိုဝ်း ထိုဝ်မၼ်းၸၢႆး၊ မၼ်းၵေႃႈပႅတ်ႈဝႆႉလူတ်ႉၶိူင်ႈ သေ လႅၼ်ႈပၢႆႈ၊ ဝၢႆးၼၼ်ႉ ၵူၼ်းႁိူၼ်းၶဝ်လႆႈၵႂႃႇထုတ်ႇ ဢဝ်လူတ်ႉၶိူင်ႈ၊ လႆႈပၼ်ငိုၼ်း 50,000 ပျႃး- ၼႆယဝ်ႉ။
ၵူၼ်းၵႂႃႇမႃး ပေႃးပဵၼ်မၢဝ်ႇသၢဝ် ၺွပ်းဝႆႉ၊ ပေႃးပဵၼ်မႄႈႁိူၼ်းၶိုၼ်းပွႆႇပၼ်၊ မၢင်ဝၢၼ်ႈလႆႈဢဝ်ငိုၼ်း ၸၢင်ႈသေၵႂႃႇ၊ မၢင်ဝၢၼ်ႈလႆႈၸူၵ်းဝႂ်သေၵႂႃႇ ၼႂ်းပီၼႆႉၵူၺ်း ယွၼ်းမႃးသၢမ်ပွၵ်ႈယဝ်ႉ။ ပွၵ်ႈဢွၼ် တၢင်းၼိုင်ႈဝၢၼ်ႈ 8 ၵေႃႉ၊ ပွၵ်ႈၵမ်းသွင် ၼိုင်ႈဝၢၼ်ႈ 3 ၵေႃႉ၊ ပွၵ်ႈၵမ်းသၢမ် ၼိုင်ႈဝၢၼ်ႈ 10 ၵေႃႉ ၵွပ်ႈဢမ်ႇလိူဝ်လႆႈလႄႈ လႆႈသူင်ႇပၼ်မႃး။
မိူဝ်ႈဝၼ်းထိ 13/12/2012 မႄႈႁိူၼ်းၵေႃႉၼိုင်ႈ ဢႃႇယု 35 ပီ၊ လုၵ်ႉဝဵင်းမူႇၸႄႈၵႂႃႇဢႅဝ်ႇပီႈၼွင်ႉ ဝၢၼ်ႈမႂ်ႇၼၼ်ႉ ၵႂႃႇၽႃႇ ၺႃးသိုၵ်းၶၢင်တီႈဝၢၼ်ႈမွၼ်း၊ ဢမ်ႇပၼ်မၼ်းၼၢင်းပူၼ်ႉၵႂႃႇ၊ မၼ်းၼၢင်း သမ်ႉ ပႃးလုၵ်ႈဢွၼ်ႇလဵၵ်ႉ ဢႃႇယု 3 ၶူပ်ႇဝႆႉ။ ပီႈၼွင်ႉၶဝ်ဝႃႈ “မႄႈမၼ်းပၼ်ၵိုတ်းဝႆႉ၊ ယွၼ်းဢဝ် လုၵ်ႈဢွၼ်ႇၵႂႃႇ ဢွၼ်တၢင်း” ၼႆၵေႃႈ ဢမ်ႇလႆႈ။ ပၼ်ၼင်ႈပႂ်ႉၶဝ်ၶိုင်ႈဝၼ်း ၸင်ႇႁႂ်ႈပွၵ်ႈမိူဝ်းၶိုၼ်း တၢင်းမူႇၸႄႈ။
သင်ဝႃႈသိုၵ်းၶၢင်ပႂ်ႉၺွပ်းၵူၼ်းမိူင်းယူႇတိၵ်းတိၵ်းၼႆ ၵူၼ်းၼုမ်ႇတႆးႁဝ်းတေပၢႆႈၶဝ်ႈမိူင်းပိူၼ်ႈသေ ဢမ်ႇၵႃး ဝၢၼ်ႈၵေႃႈတေ မွင်၊ ၼႃႈၵၢၼ်ၵေႃႈဢမ်ႇပဵၼ်ႁဵတ်း၊ တေၵႂႃႇၵၢတ်ႇယင်းဢမ်ႇၸၢင်ႈယဝ်ႉၼႆ ၵူၼ်းဝၢၼ်ႈ ၵေႃႉၼိုင်ႈၶၢင်းၼႄၼင်ႇၼႆ။
သိုပ်ႇဢၢၼ်ႇ
လူင်ပွင်ၸိုင်ႈၶႄႇ ၵေႃႇသၢင်ႈၶိုၼ်း ႁေႃၸဝ်ႈသိူဝ်ၶၢၼ်ႇၾႃႉ တီႈမိူင်းမၢဝ်း
လႅၵ်ႈလၢႆႈၶိုၼ်ႈယႂ်ႇမႂ်ႇသုင်မႃးတိၵ်းတိၵ်းသေ ၼင်ႇႁိုဝ်တေပဵၼ်ဢဵၼ်ပဵၼ်ႁႅင်း တႃႇၵူၼ်း တွင်ႈတဵဝ်းဢႅဝ်ႇ ယဵမ်ႈၵေႃႈၸႂ်ႈ၊ ႁႂ်ႈပဵၼ်တၢင်းယုၵ်ႉယွင်ႈၶူဝ်းပူၺ်ႈၵိုၵ်းပိုၼ်း ဢမ်ႇႁႂ်ႈႁၢႆသေ လုမ်းလူင်ၾၢႆႇ ၽွင်းငမ်းမိူင်း ၶွၼ်၊ မိူင်းမၢဝ်းတင်း ၸဝ်ႈတိုၼ်းလၢင်းၵေႃႉၼိုင်ႈ ႁူမ်ႈၵၼ်သၢင်ႈၶိုၼ်းႁေႃၸဝ်ႈသိူဝ်ၶၢၼ်ႇၾႃႉ ၶိုၵ်ႉၶိုၵ်ႉ ၶမ်ႇၶမ်ႇ ဢၼ်ယၢမ်ႈၵိုၵ်း ၶိူဝ်းတႆး ပိုၼ်းတႆးမႃး။
ၼႃႈလိၼ်ႁၢင်ႈႁေႃတင်းသဵင်ႈၼႆႉ တၢင်းၵႂၢင်ႈမီး 115 ဢေႊၶိူဝ်ႊ။ မီးတီႈၵွင်းလွႆ ဢၼ်လႆႈၸိုဝ်ႈဝႃႈ ၵွင်းႁေႃၶမ်း (ဢွင်ႈလိုၼ်း သုတ်းႁၢင်ႈႁေႃၸဝ်ႈသိူဝ်ၶၢၼ်ႇၾႃႉမိူဝ်ႈၵွၼ်ႇ) ၸဵင်ႇၸၢၼ်းဝၼ်းဢွၵ်ႇ 2 လၵ်း ဝဵင်းမိူင်းမၢဝ်း၊ ႁိမ်းဝၢၼ်ႈပၢင်ႇပုင်ႇ ၸမ်ၽင်ႇ ၼမ်ႉမၢဝ်း။ ယၢမ်းလဵဝ်ႁိမ်းတိၼ်လွႆၼၼ်ႉ ပေႃးပဵၼ်ဝဵင်းမႂ်ႇ ၵႂႃႇသဵင်ႈ။
ႁၢင်ႈႁေႃၼႆႉ ၼႃႈတၢင်းၵႂၢင်ႈမီး 95 ထတ်း၊ ၼႃႈတၢင်းယၢဝ်းမီး 210 ထတ်း၊ တၢင်းသုင်တေႃႇပၢႆထီးမီး 150 ထတ်း။ လၢႆးမိုဝ်းၵေႃႈ ၶတ်းၸႂ်ႁႂ်ႈမိူၼ်လၢႆးတႆးယူႇဝႃႈၼႆၵေႃႈ ၵူၼ်းႁဵတ်းဢမ်ႇၸႂ်ႈတႆးလႄႈ ၸၢင်ႈပိူင်ႈႁွႆး ၵဝ်ႇတႆးမိူဝ်ႈ ၵွၼ်ႇယူႇ။
ပိုၼ်ႉတီႈၼႃႈလိၼ်ဝၢင်းႁေႃၵေႃႈ ပဵၼ်ၼႃႈလိၼ်ပီႈၼွင်ႉဝၢၼ်ႈပၢင်ႇပုင်ႇ၊ ဢမ်ႇၸႂ်ႈၶၢႆ ႁႂ်ႈလူင်ပွင်ၸိုင်ႈၶႄႇ လႄႈ ၸဝ်ႈတိုၼ်း လၢင်း။ ပေႃးလႆႈၼမ်ႉတွၼ်းမႃး တေၽႄမႅင်ႇၵၼ် 3 ပုၼ်ႈ။ တႃႇၼႃႈဝၢၼ်ႈ 20%၊ တႃႇၾၢႆႇၽွင်းငမ်း လုမ်း 40%၊ ၸဝ်ႈတိုၼ်းလၢင်း 40% ဝႃႈၼႆ။
ၾၢႆႇတၢင်းဢွၵ်ႇႁၢင်ႈႁေႃ ၵေႃႇသၢင်ႈမႂ်ႇထႅင်ႈၵွင်းမူးထၢတ်ႈ ဢၼ်တၢင်းသုင်မၼ်းမီး 227 ထတ်း။ ၼႃႈတၢင်း ႁွင်ႇႁေႃသမ်ႉ မီးႁူင်းႁေႃၼႄၾိင်ႈတႆးလႄႈ လွင်ႈၵိၼ်ယႅမ်ႉတႆးၸိူဝ်းၼႆႉ။ ၼႃႈတၢင်းတူၵ်း သမ်ႉ ၵေႃႇသၢင်ႈ ဝတ်ႉသင်ႇၶၸဝ်ႈ ႁူင်းႁဵၼ်း သွၼ်လိၵ်ႈလၢႆး ပုတ်ႉထသႃႇသၼႃႇ။ ႁူင်းသွၼ်လိၼ်ဢၼ် ၼႆႉမီးဝႆႉ ဝတ်ႉလူင်ထမ်ႇမႃႇ ရူင်ႇ၊ ႁူင်းပွင်ၵၢၼ်၊ ႁွင်ႈပၢင်ၵုမ်လူင်၊ ပၢင်ၵုမ်ဢွၼ်ႇ၊ တီႈလိုဝ်ႈၼွၼ်းၶူးသွၼ်၊ တီႈလိုဝ်ႈၼွၼ်းလုၵ်ႈႁဵၼ်း၊ ႁူင်းႁဵၼ်း၊ ၵျႂင်းသွမ်း၊ တီႈႁပ်ႉၶႅၵ်ႇ၊ သိမ်ႇ၊ ႁူင်းတူၺ်း လိၵ်ႈ၊ ႁူင်းၼႄပၢႆး မွၼ်းၸဝ်ႈ ပုတ်ႉထလႄႈ တီးသဝ်းၽူႈယႂ်ႇၸိူဝ်းၼႆႉ တင်းသဵင်ႈမီး 13 လင်။
ႁူင်းႁဵၼ်းၼႆႉ ဢဵၼ်းဢၢၼ်းတေႁပ်ႉလႆႈ ၶူးသွၼ်ဢိၵ်ႇလုၵ်ႈႁဵၼ်း မွၵ်ႈ 500 ၸဝ်ႈ။ ၼႃႈတၢင်းတူၵ်း ၵွင်းႁေႃၶမ်းၼႆႉ တေမုင်ႈလႆႈႁၼ်ဝဵင်းမိူင်းမၢဝ်း၊ ၼမ်ႉမၢဝ်းလႄႈ ဝဵင်းမူႇၸေႈ ဢၼ်မီးၸဵင်ႇၸၢၼ်းဝၼ်း တူၵ်းၼၼ်ႉ။
ႁၢင်ႈႁေႃၼႆႉ တႄႇႁႅၵ်ႈၼႃႈလိၼ်မႃး မိူဝ်ႈပီ 2010 ။ ဝတ်ႉလူင်ႁေႃၶမ်း တီႈတႃႇတင်ႈႁူင်းႁဵၼ်းၼႆႉသမ်ႉ တႄႇမႃးမိူဝ်ႈ 6.6.2011 ။ ဢၼ်ၵေႃႇသၢင်ႈၼိူဝ်ၵွင်းႁေႃၶမ်းတင်းသဵင်ႈၼႆႉ တေႁႂ်ႈယဝ်ႉမိူဝ်ႈ 2014 ဝႃႈၼႆ။
တႃႇပဵၼ်မႃး ႁေႃၸဝ်ႈသိူဝ်ၶၢၼ်ႇၾႃႉ၊ ဝတ်ႉလူင်ႁေႃၶမ်း၊ ႁူင်းႁဵၼ်းၸိူဝ်းၼႆႉ တေလႆႈဝႃႈတၢင်းၶတ်းၸႂ် ၸဝ်ႈဝိသုတ်ႉထိၺႃႇၼ (ႁိုဝ်) ၸဝ်ႈတိုၼ်းတႆး ၼႆယဝ်ႉ။ မၼ်းၸဝ်ႈၼႆႉ ၼင်ႇႁိုဝ်လိၵ်ႈလၢႆးတႆးလႄႈ သႃႇသၼႃႇ ပုတ်ႉထၸဝ်ႈ တေႁိူဝ်ႈႁိူင်းၼၼ်ႉ လႆႈသၢၼ်မိုဝ်းၼႂ်းလူင်ပွင်ၸိုင်ႈမႃးတင်းၼမ်။ တႃႇၽႅၼ် ၵၢၼ် ဝတ်ႉလူင်၊ ႁူင်းႁဵၼ်းတေယဝ်ႉၼႆႉ တၵ်းလႆႈၸႂ်ႉငိုၼ်းၶႄႇပၢၵ်ႇ လၢၼ်ႉ၊ မႅၼ်ႈငိုၼ်းမၢၼ်ႈ မိုၼ်ႇသၢမ်ႁဵင်ႁႃႈပၢၵ်ႇလၢၼ်ႉ။ ပေႃးပႃးၸဵမ်ႁၢင်ႈႁေႃ တင်းသဵင်ႈတႄႉ တေယဝ်ႉငိုၼ်းၶႄႇ မွၵ်ႈသွင်ပၢၵ်ႇလၢၼ်ႉဝႃႈၼႆ။
လွင်ႈလႆႈၵေႃႇသၢင်ႈၶိုၼ်းႁၢင်ႈႁေႃၸဝ်ႈသိူဝ်ၶၢၼ်ႇၾႃႉလႄႈ ႁူင်းႁဵၼ်းထမ်ႇမၼႆႉ ယိူင်းဢၢၼ်းၾၢႆႇၽွင်း ငမ်း မိူင်းမၢဝ်းလႄႈ ၸဝ်ႈတိုၼ်းလၢင်းၶဝ်တႄႉ
1- သိူၵ်ႈပိုၼ်းၶိုၵ်ႉၶမ်ႇဢၼ်မီးဝႆႉၼၼ်ႉ ယႃႇႁႂ်ႈႁူင်ႈႁၢႆ ၵူၺ်းဢမ်ႇၵႃး သိူၵ်ႈပိုၼ်းဢၼ်ၸူမ်ႁၢႆၶဝ်ႈလိၼ်ၵႂႃႇၼၼ်ႉၵေႃႈ ၶိုၼ်းၶူတ်ႉဢွၵ်ႇမႃး။
2- ႁႂ်ႈပဵၼ်တၢင်းယုၵ်ႉသုင်ၼႃႈတႃမုၼ်ငဝ်း ၸေႈဝဵင်းမိူင်းမၢဝ်းလႄႈ တႃႇဝၢၼ်ႈမိူင်းၶိုၵ်ႉၵႃႈ ပုၼ်ႈတႃႇပၢႆးမၢၵ်ႈမီးလႄႈ ဢဵၼ်ႁႅင်းလွင်ႈၶိုၵ်ႉၶမ်ႇၵေႃႈၸႂ်ႈ။
ယိူင်းဢၢၼ်းၽူႈၵွၼ်းႁူင်းႁဵၼ်း ၸဝ်ႈဝိသုတ်ႉထိၺႃႇၼ (ႁိုဝ်) ၸဝ်ႈတိုၼ်းတႆး (ႁူဝ်ပဝ်ႈလုမ်းပုတ်ႉထၽႃႇသႃႇ မိူင်းမၢဝ်း) တႄႉ -
1- ႁႂ်ႈပဵၼ်တီႈၽိုၵ်းဢွၵ်ႇလႆႈၵူၼ်းမီးၼမ်ႉၵတ်ႉၵူႈလၢႆလွင်ႈ။
2- ႁႂ်ႈၵူၼ်းၼုမ်ႇတႆးႁဝ်းႁူႉၸၵ်းထမ်ႇမလႄႈ ႁူႉၸၵ်းသၢႆဝၢၼ်တၢင်းၶိုၼ်ႈယႂ်ႇၸွမ်းလူၺ်ႈထမ်ႇမ။
3- ႁႂ်ႈပဵၼ်တီႈတႅမ်ႈ၊ တီႈႁဵတ်းဢွၵ်ႇပပ်ႉလိၵ်ႈတႆးၼမ်လၢႆ။
4- ႁႂ်ႈပဵၼ်တီႈႁဵတ်းၼႃႈၵၢၼ်(လူၺ်ႈၶူင်းသၢင်ႈ) ၾၢႆႇၶွမ်ႊပိဝ်ႊတိူဝ်ႊ။
5- ႁႂ်ႈပဵၼ်တီႈပီႈၼွင်ႉၸၢဝ်းၶိူဝ်းႁဝ်းၵူႈတီႈၵႂႃႇမႃး၊ လိုဝ်ႈသဝ်း၊ ဢုပ်ႇၵုမ်၊ ၶိုတ်းၶွႆႊၵၼ်ငၢႆႈ။
6- ႁႂ်ႈပဵၼ်တီႈၼႄၼႃႈတႃမုၼ်ငဝ်းပုတ်ႉထၽႃႇသႃႇလႄႈ ၸၢဝ်းၶိူဝ်းႁဝ်း။
သိုပ်ႇဢၢၼ်ႇ
ပိုၼ်းလိၵ်ႈတႆး ဢၼ်ၵဝ်ၶႃႈႁူႉႁၼ်ထိုင်
လွင်ႈတၢင်းဢၼ်ၼႆႉ ႁူဝ်ၶေႃႈဢၼ်ၼႆႉ မိူဝ်ႈပူၼ်ႉမႃးပီတႆး 2093 ၼီႈၼၼ်ႉ ၵဝ်ၶႃႈယၢမ်ႈ တႅမ်ႈသႂ်ႇပႃးၼႂ်း ၽိုၼ်လိၵ်ႈ ၸိုင်ႈတႆး ဢၼ်ၸုမ်းၶၢႆးသိမ်ႇပိုၼ်ၽႄၼၼ်ႉ ပွၵ်ႈၼိုင်ႈယူႇ။ ၵူၺ်းၼႃႇ ၵဝ်ၶႃႈဝူၼ်ႉဝႃႈ မၼ်းတေပႆႇၸွတ်ႇယွၼ်ႈထိုင် ပီႈၼွင်ႉတႆးတင်းၼမ် ထၢင်ႇဝႃႈၸိူင်ႉၼႆလႄႈ ၸင်ႇလႆႈ တႅမ်ႈထႅင်ႈၶႃႈ ယဝ်ႉ။ လိူဝ်သေၼၼ်ႉ လွင်ႈတၢင်းၵမ်ႈၽွင်ႈ ၵေႃႈ ဢၼ်ပႆႇလႆႈသႂ်ႇပႃးၼၼ်ႉ ပွၵ်ႈၼႆႉ ၶိုၼ်းတႅမ်ႈသႂ်ႇ ထႅင်ႈၶႃႈယဝ်ႉ။
“ပိုၼ်းလိၵ်ႈတႆး ဢၼ်ၵဝ်ၶႃႈႁူႉႁၼ်ထိုင်” ဢၼ်လႆႈသႂ်ႇႁူဝ်ၶေႃႈမၼ်းၸိူင်ႉၼႆၼႆႉ တႃႇဢၼ်ၵဝ်ၶႃႈတေ တႅမ်ႈၵႂႃႇ ၸိူဝ်းၼႆႉ မၼ်းဢမ်ႇၸႂ်ႈပိုၼ်းလိၵ်ႈၸွတ်ႇလွၼ်ႉၵူႈလွင်ႈလွင်ႈဢမ်ႇၸႂ်ႈ။ မၼ်းပဵၼ်တွၼ်ႈဢၼ် ၵဝ်ၶႃႈယိုၼ်းထိုင် တၢဝ်းထိုင် ႁူႉႁၼ်ထိုင်သေ ပႅင်ႈၼင်ႇၸဝ်ႈၵဝ်ႇ ယိုၼ်းထိုင်သေ ၵေႃႉပႆႇယိုၼ်းထိုင် ၼၼ်ႉ ႁႂ်ႈသမ်ႉပေႃးလႆႈႁူႉထိုင်သေ ဢမ်ႇၵႃး ၸဝ်ႈၽူႈဢၼ်ႁူႉလိူဝ်ၵဝ်ၶႃႈသေ ႁူႉယူႇ၊ ႁူႉဝႆႉ၊ ႁူႉယဝ်ႉ ၸိူဝ်းၼၼ်ႉၼႆၵေႃႈ ပိုၼ်ႉႁူႉပၢႆးႁၼ်ၸဝ်ႈၵဝ်ႇၸိူဝ်းၼၼ်ႉ ႁႂ်ႈသမ်ႉပေႃးမီးၸႂ်၊ ၶႆႈလိတ်ႈပူၵ်ႉထူၵ်းႁေႃႇ မၼ်းသေ ၸႅၵ်ႇၽႄၽေႈတိူၼ်းထိုင် ပီႈၼွင်ႉတႆးႁဝ်းၼၼ်ႉလႄႈ ၸင်ႇလႆႈ တႅမ်ႈဢွၵ်ႇ မွၵ်ႇသူၼ်းၽူႈ ၵတ်ႉၶႅၼ်ႇလူင်ႉလႅၼ်ႇလိူဝ်ၵဝ်ၶႃႈတင်းၼမ် တၢင်းလၢႆယူႇယဝ်ႉ။
လိၵ်ႈလၢႆးတႆးႁဝ်းၶႃႈၼႆႉ ပေႃးတေဝၢႆႇတူၺ်းၶိုၼ်းပိုၼ်းလင်မၼ်းပေႃးဝႃႈၼႆၶႃႈၸိုင် တႄႇဢဝ်ၵၢပ်ႈ ပၢၼ်တႆး ႁူဝ်ၶူင်းလူင်လိူဝ်ႇ တေႃႇထိုင် ၵၢပ်ႈပၢၼ်သူၵဝ်ႁဝ်းဝၼ်းမိူဝ်ႈၼႆႉ ၵေႃႉဢၼ်ပႂ်ႉပႃး ထိင်းသိမ်း ပူင်သွၼ်သိုပ်ႇပၼ်သၢႆၸႂ် လိၵ်ႈတႆးႁဝ်းမႃးၼႆႉ မၼ်းပဵၼ်သင်ႇၶႃႇၸဝ်ႈတႆးႁဝ်းၶဝ်ၸဝ်ႈ ၵူၺ်းဢၼ်ဝႃႈ ၼၼ်ႉ ပေႃးယင်းဝႃႈမီးမၢၵ်ႇတႃတၢင်းႁူႉသေ တူၺ်းတႄႉ တေလႆႈႁၼ်ၸိူင်ႉၼႆယူႇ ၸႅင်ႈၸႅင်ႈလႅင်းလႅင်း ၶႃႈယဝ်ႉ။
ၵွပ်ႈသင်လႄႈ လႆႈဝႃႈၸိူင်ႉၼၼ်ပေႃးဝႃႈၼႆၸိုင် တႄႇဢဝ်ပၢၼ်တႆး ႁူဝ်ၶူင်းလူင်လိူဝ်ႇ ၼၼ်ႉလႄႈသင် ၵၢပ်ႈပၢၼ်တႆးမွၵ်ႇၶၢဝ်မၢဝ်းလူင်ၼၼ်ႉလႄႈသင် ၵၢပ်ႈပၢၼ်ၸဝ်ႈသိူဝ်ၶၢၼ်ႇၾႃႉ ဢုပ်ႉပွင်ၽွင်းငမ်းၼၼ်ႉ လႄႈသင် ထိုင်မႃးၵၢပ်ႈပၢၼ်မိူင်းတႆး ၵဝ်ႈႁႆးႁေႃၼၼ်ႉလႄႈသင် ၵၢပ်ႈပၢၼ် ၼႃႈၽိူၵ်ႇၶဝ်မႃးဢုပ်ႉပွင်ၽွင်း ငမ်းၼၼ်ႉလႄႈသင် ၵၢပ်ႈပၢၼ်သိုင်ႇတိူင်းမိူင်းၽွမ်ႉႁူမ်ႈ ၸွမ်ၸိုင်ႈမိူင်း မျၢၼ်ႇမႃႇလွတ်ႈလႅဝ်းသေ ၸိုင်ႈတႆးႁဝ်းၵေႃႈၶဝ်ႈပႃးၼႂ်းသိုင်ႇတိူင်းမိူင်း ၽွမ်ႉႁူမ်ႈသေ လၢႆးဢုပ်ႇပွင် မိူင်းၽွမ်ႉႁူမ်ႈၸွမ်ၸိုင်ႈ မိူင်းမျၢၼ်ႇမႃႇသမ်ႉ ပေႃးလႅၵ်ႈလၢႆႈတၢႆးပွင်မိူင်းလၢႆပွၵ်ႈလၢႆၽဝ်ႇယဝ်ႉလႄႈသင် ႁူင်းႁဵၼ်းသွၼ်လိၵ်ႈတႆး ဢၼ်ဝႃႈၼၼ်ႉ ပႆႇလႆႈႁၼ်မႅၼ်ႈၸပ်းတႃသေဢမ်ႇၵႃး ပႆႇယၢမ်ႈလႆႈၼွၼ်းၾၼ် ႁၼ်ၺႃး။ ပေႃးၶႂ်ႈမေႃ လိၵ်ႈတႆး ၶႆႈသွၼ်လိၵ်ႈတႆးတႄႉ လိူဝ်သေၵျွင်းမုၼ်ၸဝ်ႈတႆးၼႆႉ ဢမ်ႇပႆႇယၢမ်ႈမီး တီႈလႂ်လႄႈ ၸင်ႇလႆႈ ဝႃႈၸိူင်ႉၼၼ်ၶႃႈယဝ်ႉ။
မိူဝ်ႈပၢၼ်မိုၼ်ႉသိုၼ်းၵွၼ်ႇၼႆႉ ယွၼ်ႉပိူဝ်ႈလွင်ႈၵႂႃႇမႃးပႆ သဵၼ်ႈတႃႈသၢႆတၢင်း ယၢပ်ႇၽိုတ်ႇ ၶၢၼ်ၸႂ်လႄႈ သင်ႇၶႃႇၸဝ်ႈႁဝ်းၶဝ် ဢၼ်ပႂ်ႉပႃးထိင်းသိမ်းသၢႆၸႂ်လိၵ်ႈတႆးႁဝ်းၶဝ်ၸဝ်ႈၸိူဝ်းၼၼ်ႉ ၵေႃႈ ဢမ်ႇသူႈထိုင် ထွင်ၵၼ်လႆႈသေ လိၵ်ႈတႆးႁဝ်းၶႃႈပဵၼ်ၵႂႃႇလိၵ်ႈၽႂ်လၢႆးမၼ်းယဝ်ႉ။ လွင်ႈတႅမ်ႈ လွင်ႈမၢႆၼၼ်ႉ ဢမ်ႇတႅတ်ႈၼႅတ်ႈလႆႈၸူၺ်ႉသေလူဢၢၼ်ႇၵႂႃႇ ၶႃႈယဝ်ႉ။
ၵၢပ်ႈပၢၼ်ၼႃႈၽိူၵ်ႇဢုပ်ႉမိူင်းမၢဝ်း တႄႇဝၢႆးၼႃႈသိုင်ႇတိူင်းမိူင်းၽွမ်ႉႁူမ်ႈ ၸွမ်ၸိုင်ႈမိူင်း မျၢၼ်ႇမႃႇၸမ် တေလႆႈ သုၼ်ႇပဵၼ် ပူင်သွၼ်လိၵ်ႈလၢႆးတႆးတီႈၼႂ်းႁူင်းႁဵၼ်းၸၼ်ႉငဝ်ႈမႃးလႄႈ သြႃႇဢူးထုၼ်း (လႃႈသဵဝ်ႈ) ၸင်ႇႁဵတ်းပပ်ႉလိၵ်ႈတႆး တႃႇသွၼ်ဢၢၼ်ႇ သၢင်ႇပုၼ်းလူင်ၼမ်ႇပၢတ်ႈၼိုင်ႈလႄႈ သၢင်ႇပုၼ်း လူင်ၼမ်ႇပၢတ်ႈသွင်ၼႆသေ ဢဝ်ပူင်သွၼ်ၵႂႃႇတီႈၼႂ်း ႁူင်းႁဵၼ်းလူင်ပွင်ၸိုင်ႈ ၸၼ်ႉငဝ်ႈမႃးယူႇယဝ်ႉ။
ပပ်ႉလိၵ်ႈတႆးတႃႇသွၼ်ဢၢၼ်ႇ ဢၼ်သြႃႇဢူးထုၼ်း ၶပ်ႉၶိုင်ဢွၵ်ႇမႃးၼၼ်ႉ ဢမ်ႇပႆႇပေႃးၶႅမ်ႉလႅပ်ႈလႄႈ ထိုင်မႃးပၢၼ်သိုင်ႇတိူင်းမိူင်းၽွမ်ႉႁူမ်ႈလွတ်ႈလႅဝ်းၵွၼ်းၶေႃမႃးၼၼ်ႉ ဢၼ်ပဵၼ်ၶုၼ်လူင်ၾၢႆႇပၺ်ႇၺႃႇ ၸိုင်ႈတႆးလႄႈ ယၢင်းလႅင် ၸဝ်ႈသၢႆမိူင်းမင်းရၢႆး ၸင်ႇၽွတ်ႈႁႅၼ်းၵေႃႇမတီႇပပ်ႉ ႁဵၼ်းလိၵ်ႈတႆးမႃးသေ ႁဵတ်းဢွၵ်ႇမႃးပပ်ႉႁဵၼ်းလိၵ်ႈတႆး ၸၼ်ႉငဝ်ႈတေႃႇၸၼ်ႉႁႃႈသေ ဢဝ်ပူင် သွၼ်တီႈၼႂ်းႁူင်းႁဵၼ်းၶႃႈ ယဝ်ႉ။
တႄႇဢဝ်ပၢၼ်ဢင်းၵိတ်ႉ ဢုပ်ႉပိူင်ႇၽွင်းငမ်းဝၢၼ်ႈမိူင်း တေႃႇထိုင် မႃးၵၢပ်ႈသိုင်ႇတိူင်းမိူင်းၽွမ်ႉႁူမ်ႈ လႆႈလွတ်ႈ လႅဝ်းၵွၼ်းၶေႃ တေႃႇထိုင် ၶွင်ႊသီႊလုၵ်ႉၽိုၼ်ႉႁုပ်ႈသိမ်းဢဝ်ဢႃႇၼႃႇဝၢၼ်ႈမိူင်း (2-3-62) ၼၼ်ႉ လိၵ်ႈလၢႆးတႆးႁဝ်းၶႃႈၼႆႉ မီးသုၼ်ႇလႆႈ ပူင်သွၼ်ၼႂ်းႁူင်းႁဵၼ်းၸၼ်ႉငဝ်ႈသေဢမ်ႇၵႃး ပေႃးဝႃႈ တီႈၼႂ်းႁူင်းႁဵၼ်းၼၼ်ႉ မီးလုၵ်ႈႁဵၼ်းတႆးႁူဝ်ပၢၵ်ႇႁႃႈ သိပ်းလိူဝ်ၼႆႉ ပေႃးဢမ်ႇဢွင်ႇပႃး လိၵ်ႈတႆးသေ ဢွင်ႇတၢင်ႇပၢႆးတင်းသဵင်ၵေႃႈ လုၵ်ႈႁဵၼ်းၵေႃႉၼၼ်ႉ ဢမ်ႇမီးသုၼ်ႇၶိုၼ်ႈၸၼ်ႉလႆႈ။ လိူဝ်သေၼၼ်ႉ ဢမ်ႇၵႃး သင်ဝႃႈၶႂ်ႈသႂ်ႇလိၵ်ႈတႆးၼႂ်းတိူၵ်ႈလိၵ်ႈတေႃႇၵၼ်ၼႆ တီႈၼႂ်းမိူင်းတႆးႁဝ်းၶႃႈၼႆႉ ဢဝ်လိၵ်ႈတႆး တႅမ်ႈႁဵင်းလိၵ်ႈသူင်ႇဢဝ်ၵေႃႈ တိုၼ်းမီးသုၼ်ႇႁႂ်ႈထိုင်ၵၼ်လႆႈယဝ်ႉ။
ဝၢႆးသေၵွင်ႇသီႇလုၵ်ႉၽိုၼ်ႉႁုပ်ႈသိမ်းဢဝ်ဢႃႇၼႃႇဝၢၼ်ႈမိူင်းယဝ်ႉ ဢၼ်ပဵၼ်ၸုမ်းလူင်ပွင်ၸိုင်ႈ ဢၼ်ၵူၼ်းမိူင်းလိူၵ်ႈတၢင်လႄႈ ၸဝ်ႈၾႃႉတႆးတင်းလၢႆၵေႃႈ လႆႈၶၢမ်ႇတၢင်းတိမတ်ႉၵုမ်းၶင် ပႅတ်ႈမူတ်း မူတ်းသေ ဢူးထုၼ်းဢေး(ၼမ်ႉၶမ်း) လႆႈၶၢမ်ႇတၢင်ပဵၼ်ႁူဝ်ပဝ်ႈ ၸုမ်းဢွၼ်ႁူဝ်မိူင်းတႆး မႃးဝႆႉယူႇယဝ်ႉ။ ၽိူဝ်ႇဢူးထုၼ်းဢေး လႆႈပဵၼ်ႁူဝ်ပဝ်ႈမိူင်းတႆး မႃးယဝ်ႉၵေႃႈ လိၵ်ႈႁူဝ်ၼႆႉ ပဵၼ်လိၵ်ႈ ပတေႇသရိတ်ႈ ၵေႃႉၵုမ်းၵေႃႇမႃးဝႃႈၼႆသေ ပိၵ်ႉႁပ်းပႅတ်ႈ။ ဢမ်ႇပၼ်ပူင်သွၼ်လႄႈ သုၼ်ႇလႆႈ သုၼ်ႇပဵၼ် ဢၼ်ၶိူဝ်းတႆး ႁဝ်းလႆႈဝႆႉလၢႆးပူင်သွၼ်လိၵ်ႈတႆး ၼႂ်းႁူင်းႁဵၼ်းလူင်ပွင်ၸိုင်ႈၼၼ်ႉလႄႈ သင် ဢဝ်လိၵ်ႈတႆးတႅမ်ႈႁဵင်း လိၵ်ႈသေ သႂ်ႇၼႂ်းတိူၵ်ႈလိၵ်ႈထိုင်လႆႈၸိူဝ်းၼၼ်ႉ တူၵ်းသုမ်းမႃးတေႃႇ ထိုင်ဝၼ်းမိူဝ်ႈၼႆႉယူႇၶႃႈယဝ်ႉ။
ဝၢႆးသေၼၼ်ႉ ၼင်ႇႁိုဝ်လိၵ်ႈလၢႆးတႆးႁဝ်းၶႃႈ ဢၼ်တႅတ်ႈၼႅတ်ႈလီၼၼ်ႉသမ်ႉ ပေႃးတေသိုပ်ႇၽႄႈ တိူဝ်းယိုၼ်း ယၢဝ်းၵႂႃႇဝၼ်းတႃမိူဝ်းၼႃႈၼၼ်ႉ သြႃႇၸၢႆးဢွင်ႇထုၼ်း ဢွၼ်ႁူဝ်ၼမ်းၼႃႈသေ သိုပ်ႇဢဝ် လိၵ်ႈလၢႆးတႆးသဵင်တႅတ်ႈ(လိၵ်ႈႁူဝ်သိူဝ်)ၼႆႉ ပူင်သွၼ်ၵႂႃႇတီႈၼႂ်းၵေႃလိၵ်ႈလၢႆးလႄႈ ၾိင်ႈငႄႈတႆးၸၼ်ႉ ၸွမ်တင်းလၢႆသေဢမ်ႇၵႃး မုၵ်ႉၸုမ်းလူင် သင်ႇၶႃႇၸိုင်ႈတႆးႁဝ်းၶႃႈၼႆၵေႃႈ ဢဝ် ပူင်သွၼ်ၵႂႃႇ ၸွမ်းၵျွင်း မုၼ်ၸဝ်ႈသေ ဢဝ်လိၵ်ႈတႆးသဵင်တႅတ်ႈၼၼ်ႉ ပိၼ်ႇတႅမ်ႈပိတ ၵၢတ်ႈသၢမ် ၵွင်ၵႂႃႇၵွၼ်ႇၶႃႈယဝ်ႉ။
ဝၢႆးသေ ၶွင်ႊသီႊလုၵ်ႉၽိုၼ်ႉႁုပ်ႈသိမ်းဢဝ်ဢႃႇၼႃႇဝၢၼ်ႈမိူင်းသေ ဢူးထုၼ်းဢေး (ၼမ်ႉၶမ်း)သမ်ႉ ပဵၼ်ႁူဝ် ပဝ်ႈၸုမ်းဢွၼ်ႁူဝ်မိူင်းတႆး (ရှမ်းပြည်နယ်ဦးစီးအဖွဲ့) မႃးၼၼ်ႉ ႁႄႉႁၢမ်ႈ ပႅတ်ႈပပ်ႉႁဵၼ်းလိၵ်ႈ တႆးမႂ်ႇ ဢၼ်ၸုမ်းလူင်ပွင် ၸိုင်ႈမိူင်းတႆး ၶပ်ႉၶိုင်ႁဵတ်းဢွၵ်ႇဝႆႉၼၼ်ႉလႄႈ လိၵ်ႈ တႆးႁဝ်းၶႃႈၵေႃႈ ယၢမ်ႈမီး ပပ်ႉႁဵၼ်းလီလီသေတႃႉ ဢဝ်လၢႆးၽႂ်လၢႆး မၼ်းၶပ်ႉၶိုၼ်သွၼ်ဢၢၼ်ႇၵႂႃႇ ၸိူင်ႉၼင်ႇၼၼ်ၶႃႈယဝ်ႉ။
ၵွပ်ႈၼၼ် ထိုင်မႃးပီၶရိတ်ႈ 1967 ၼီႈ ၸၢႆးၸၢႆးၸိုၼ်ႈ(ႁွင်ႉ)ၸိုၼ်ႈၵွၼ်းလၢႆး ၸၢႆးဝၢၼ်ႈၼွၵ်ႈ ၸင်ႇသမ်ႉ ႁဵတ်း ဢွၵ်ႇမႃးပပ်ႉႁဵၼ်းလိၵ်ႈတႆး ဢၼ်လႆႈၸိုဝ်ႈဝႃႈ “ပပ်ႉႁူႉႁၼ်လိၵ်ႈတႆး” ၼၼ်ႉ ၶႃႈယဝ်ႉ။ လုင်းၶုၼ် မႁႃႇ(မိူင်းယႆ)ၵေႃႈသမ်ႉ ႁဵတ်းဢွၵ်ႇမႃး “ပပ်ႉႁဵၼ်းလိၵ်ႈတႆး မေႃဝႆး” ၼႆၶႃႈဢေႃႈ။
တီႈပပ်ႉလုင်းၶုၼ်မႁႃႇ(မိူင်းယႆ) ႁဵတ်းဢွၵ်ႇမႃးၼၼ်ႉ ဢမ်ႇမီးပၼ်ႁႃသင်သေတႃႉၵေႃႈ ပပ်ႉဢၼ် ၸၢႆးၸၢႆး ၸိုၼ်ႈ ႁဵတ်းဢွၵ်ႇမႃးၼၼ်ႉ လႆႈႁၼ်မႃးၵၢႆႇၶိုၼ်း ဢဝ် ၺ ၽႅတ်း သႂ်ႇပႃးတူၼ်းသဵင် ႁူၵ်းတူၼ်း (ယၵ်းၶိုၼ်ႈ)၊ ဝ ၽႅတ်း သွင်တူဝ်ၸိူဝ်းၼႆႉၶႃႈယဝ်ႉ။
ထိုင်မႃးပီၶရိတ်ႉ 1974 ၼီႈမႃး ၸၢႆးၸၢႆးၸိုၼ်ႈ၊ ၸၢႆးသၢင်ႇဢၢႆႈ၊ ၸၢႆးမွင်ႇလိုၼ်း (စက်မှု လယ်ယာ ကျောက်မဲ)၊ ၸၢႆးပၢၼ်းသႅင်လႄႈ ၸၢႆးယွတ်ႈၼုမ်ႇၶဝ် ဢွၼ်ႁူဝ်ၼမ်းၼႃႈသေ ၶိုင်သၢင်ႈ ႁၢင်ႈပွင်မႃး လိၵ်ႈတႆးၵူႈၶိူဝ်းၶိူဝ်းသေ မိူဝ်ႈ (25-27.4.1974) ႁွင်ႉပၢင်ၵုမ်လူင်တီႈႁူင်းႁဵၼ်းၸၼ်ႉ ငဝ်ႈမၢႆသွင် ဝဵင်းသီႇပေႃႉသေ မၵ်းမၼ်ႈၵႂႃႇမိူဝ်ႈ (27.4.1974) တီႈၼၼ်ႉၶႃႈယဝ်ႉ။
တီႈပၢင်ၵုမ်လူင်လိၵ်ႈလၢႆးတႆးၵူႈၶိူဝ်းၶိူဝ်းၼၼ်ႉ ၸုမ်းတၢင်တူဝ်မိူင်းယႆႁဝ်းၶႃႈ 1- ၸၢႆးတဵင်း မွင်ႇ၊ 2- ၸၢႆးၸၢမ်ႇ ၽေႇ (ႁွင်ႉ) ၸၢႆးၸိုၼ်ႈပၢင်ႇၾႃႉ၊ 3- ၸၢႆးမွင်ႇၵျီး ၽွမ်ႉၵၼ်သၢၼ်ၶတ်းၵႂႃႇသေ ဢမ်ႇၵႃး ဝၢႆးမၼ်းမႃးသမ်ႉ တႅမ်ႈလိၵ်ႈသေ သၢၼ်ၶတ်းထိုင် ငဝ်ႈငုၼ်းမုၵ်ႉၸုမ်းလိၵ်ႈလၢႆးတႆး ဢၼ်ပိုတ်ႇၽုၺ်ႇ ဝႆႉတီႈဝဵင်းသီႇပေႃႉၼၼ်ႉၶႃႈယဝ်ႉ။ ၽိုၼ်မိူၼ်ဢၼ် ၸုမ်းမိူင်းယႆသၢၼ်ၶတ်းၼၼ်ႉ သူင်ႇထိုင်မုၵ်ႉၸုမ်း လူင်သင်ႇၶႃႇၸိုင်ႈတႆးလႄႈ ၸၼ်ႉၸွမ်တင်းသဵင်ႈၶႃႈယဝ်ႉ။ ဝၢႆးသေမိူင်း ယႆသၢၼ်ၶတ်းယဝ်ႉ မုၵ်ႉၸုမ်း လူင်သင်ႇၶႃႇၸိုင်ႈတႆးၵေႃႈသၢၼ်ၶတ်း။ ၸၼ်ႉၸွမ်တင်းသဵင်ႈၵေႃႈသၢၼ်ၶတ်းလႄႈ ထိုင်မႃး ပီၶရိတ်ႉ 1975 ၼီႈမႃး ၶိုၼ်းႁဵတ်းပၢင်ၵုမ်လူင်ထႅင်ႈၵမ်းသွင်သေ ပႄႇပၢၵ်ႈပႅတ်ႈမူႇလိၵ်ႈတႆး ၵူႈၶိူဝ်းၶိူဝ်းယဝ်ႉ။ မၵ်းမၼ်ႈ ၶိုၼ်းမူႇလိၵ်ႈႁူဝ်သိူဝ်ၵႂႃႇၶႃႈယဝ်ႉ။
ထိုင်မႃးပၢၼ်ၶွင်ႊသီႊၵူၼ်းမိူင်းပွၵ်ႈၵမ်းသၢမ်မႃးႁူဝ်ပဝ်ႈလူင်ၶွင်ႊသီႊမိူင်းတႆးသမ်ႉပဵၼ်ၸဝ်ႈသိုၵ်းလူင်ပႃႉ တၢၼ်းလႄႈ မုၵ်ႉၸုမ်းၶွင်ႊသီႊမိူင်းတႆး ၽွတ်ႈႁႅၼ်းၵေႃႇမသိၼ်ႇ တႃႇတေလဵပ်ႈႁဵၼ်းၵၢင်ၸႂ်ၵူၼ်းမိူင်း တေၵျိုၵ်ႈမူႇလိၵ်ႈ ၸိူဝ်းဢၼ်ဝႃႈမႃးပႃႈၼိူဝ်ၸိူဝ်းၼႆႉ ဢၼ်လႂ်ၼႆသေ ၵူၼ်း မိူင်းႁူဝ်ပၢၵ်ႇၵမ်ႈၼမ် ၵမ်ႉထႅမ်မူႇလိၵ်ႈႁူဝ်သိူဝ်လႄႈ ၶွင်ႊသီႊ မိူင်းတႆးႁဝ်းၶႃႈၵေႃႈ ၸင်ႇၶိုၼ်းမၵ်း မၼ်ႈမူႇလိၵ်ႈႁူဝ်သိူဝ်ၶိုၼ်း မိူဝ်ႈပီၶရိတ်ႉ 1975 ၼီႈၼၼ်ႉမႃးယူႇၶႃႈယဝ်ႉ။
ဝၢႆးသေၶွင်ႊသီႊမိူင်းတႆးမၵ်းမၼ်ႈပၼ်ၶိုၼ်းမူႇလိၵ်ႈတႆးႁူဝ်သိူဝ် (တူၼ်းသဵင်ႁႃႈတူၼ်း ဢမ်ႇပႃးတူၼ်း သဵင် ႁူၵ်းတူၼ်း ဢၼ်ပဵၼ်ယၵ်းၶိုၼ်ႈ)ယဝ်ႉ ၽၢင်လိၵ်ႈတႆးႁဝ်းၶႃႈ ႁႂ်ႈလႆႈၶိုၼ်ႈသွၼ်ၶိုၼ်း ၼႂ်းႁူင်းႁဵၼ်း ၸၼ်ႉငဝ်ႈၼႆလႄႈ ၸင်ႇပၼ်ပုၼ်ႈၽွၼ်းၽူႈၵတ်ႉၶႅၼ်ႇ လူင်ႉလႅၼ်ႇလိၵ်ႈတႆးမိူၼ်ၼင်ႇ လုင်းတၢင်းၵႄး၊ ၸဝ်ႈဢူမိူင်း၊ လုင်းၸၢႆးၵျီးၵိုၵ်းပႃး မေႃသွၼ်လိၵ်ႈတႆးတင်းသဵင်ႈ 13 ၸဝ်ႈသေ ပူင်သွၼ်ပၼ်မေႃသွၼ် ၸၼ်ႉငဝ်ႈ(လူင်ပွင်ၸိုင်ႈ)ၶဝ် 45 ၵေႃႉ တီႈဝဵင်းလႃႈ သဵဝ်ႈမႃးတႄႇဢဝ် 6.4.1985 တေႃႇထိုင် 11.9.1985 ၵႂႃႇယဝ်ႉ။ သူင်ႇပႃးၶႅပ်းႁၢင်ႈမႃး ႁႂ်ႈမေႃသွၼ်ၸိူဝ်းၼၼ်ႉ ၶိုၼ်းပွၵ်ႈ သၢႆႇဝၢႆႇမိူဝ်း ဝဵင်းၽႂ်ဝဵင်းမၼ်းယဝ်ႉ ႁႂ်ႈၶိုၼ်း သိုပ်ႇပူင်ပၼ်မေႃသွၼ်ၸၼ်ႉငဝ်ႈ ဝဵင်းၽႂ် ဝဵင်းမၼ်းၵႂႃႇၼႆသေတႃႉ ယွၼ်ႉပိူဝ်ႈ လွင်ႈတၢင်းၵူႈ ပိူင်ပိူင်သေ ဢမ်ႇပဵၼ်ၼမ်ႉပဵၼ်တူဝ်မႃး ႁၢၼ်ႉ တေႃႇဝၼ်းမိူဝ်းၼႆႉၶႃႈယဝ်ႉ။
လိၵ်ႈတႆးသဵင်တႅတ်ႈ ႁဵတ်းႁိုဝ်ပဵၼ်မႃးဢၼ်ဝႃႈၼၼ်ႉ ပီႈၼွင်ႉတႆးႁဝ်းၶဝ်ၶႃႈၵေႃႈလီလႆႈႁူႉထိုင်ယူႇ။ မိူဝ်ႈပူၼ်ႉမႃး တေႃႇထိုင်ဝၼ်းမိူဝ်ႈၼႆႉ ဢမ်ႇယၢမ်ႈလႆႈႁၼ်ၸဝ်ႈလႂ်၊ တူၼ်လႂ်၊ ၵူၼ်းလႂ် ၸၵ်းၼႄၽႄပၼ် လွင်ႈတၢင်းပိူင်ပဵၼ်မႃးသေပွၵ်ႈ။ ယွၼ်ႉပိူဝ်ႈၼၼ်လႄႈ ၸွမ်းၼင်ႇဢၼ်ၵဝ်ၶႃႈ လႆႈႁူႉႁၼ် ထူပ်းၺႃးမႃး ၼၼ်ႉ ယွၼ်းၶႆႈၼႄဢိတ်းၼိုင်ႈ။
မိူဝ်ႈပူၼ်ႉမႃးပီၶရိတ်ႉ 1935 ၼီႈ လိူၼ်သႅပ်ႉထႅမ်ႊပိူဝ်ႊ 19 ဝၼ်းၼၼ်ႉ ဢၼ်ပဵၼ်ၸဝ်ႈၾႃႉတႆးႁဝ်းၶႃႈ ႁႃႈၸဝ်ႈ 1-ၸဝ်ႈႁူမ်ႇၾႃႉ သႅၼ်ဝီ 2-ၸဝ်ႈၶုၼ်ၶဵဝ် မိူင်းမိတ်ႈ 3- ၸဝ်ႈၶုၼ်ပၢၼ်းၸိင်ႇ ၼမ်ႉသၼ်ႇ 4-ၸဝ်ႈၶမ်းသိူၵ်ႈ ယွင်ႈႁူၺ်ႈ 5- ၸဝ်ႈၵွင်တႆး ၵဵင်းတုင် ၶဝ်ၸဝ်ႈ ၽွမ်ႉၵၼ်ၵႂႃႇယွၼ်း သုၼ်ႇဢုပ်ႉပိူင်ႇ တူဝ်ၵဝ်ႇတႃႇတႆး (ကိုယ်ပိုင်အုပ်ချုပ်ခွင့်) တီႈၶုၼ်ၼႃႈၽိူၵ်ႇမိူင်း ဢိင်ႇၵလၢၼ်ႇ ဝဵင်းလၼ်ႇတၼ်ႇ တီႈလုမ်းလုတ်ႉတေႃႇလူင်ၶဝ်ၼၼ်ႉမႃးယူႇယဝ်ႉ။
ဢင်းၵိတ်ႉၶဝ်သမ်ႉဝႃႈႁင်းၸဝ်ႈၾႃႉတႆးႁဝ်းၶဝ်ၸဝ်ႈ သူၶႂ်ႈလႆႈသုၼ်ႇဢုပ်ႉပိူင်ႇတူဝ်ၵဝ်ႇၼႆႉၸႂ်ႈယဝ်ႉ။ မဵဝ်းဢုပ်ႉ ပိူင်ႇဢၼ်ဝႃႈၼႆႉ မၼ်းလူဝ်ႇလႆႈမီးမူႇ မီးပိူင်တႅတ်ႈၼႅတ်ႈ။ ပေႃးတေမႃးဢဝ်လိၵ်ႈတႆးသူၼႆႉ ၼိုင်ႈတူဝ်ၼႆ ဢွၵ်ႇပဵၼ်သွင် သၢမ်သဵင် တေႃႇထိုင်သိပ်းႁႃႈသဵင် ၵွပ်ႈၼၼ်မၼ်းဢမ်ႇငၢႆႈငၢႆႈ။ ပေႃးသူၶႂ်ႈ လႆႈသုၼ်ႇဢုပ်ႉပိူင်ႇတူဝ်ၵဝ်ႇၵေႃႈ လူဝ်ႇလႆႈမူၼ်ႉ မႄးၵုမ်းၵေႃႇလိၵ်ႈသူႁႂ်ႈမၼ်းတႅတ်ႈ ၼႅတ်ႈဢွၼ်တၢင်း သေၵွၼ်ႇ ႁဝ်းၸင်ႇၸၢင်ႈပၼ်သုၼ်ႇဢုပ်ႉပိူင်ႇတူဝ်ၵဝ်ႇသူယဝ်ႉဝႃႈ ၼႆ။
ၽိူဝ်ႇၸဝ်ႈၾႃႉႁဝ်းၶဝ်ၸဝ်ႈပွၵ်ႈမိူဝ်းမိူင်းၶိုၼ်းယဝ်ႉ ၸင်ႇမႃးႁႃၽူႈၵတ်ႉၶႅၼ်ႇလူင်ႉလႅၼ်ႇၼႂ်းၸဝ်ႈၾႃႉ ၶဝ်ၸဝ်ႈ လႄႈသင် ၼႂ်းၵူၼ်းမိူင်း ၵူၼ်းၵျွင်းလႄႈသင် ဢမ်ႇမီးၵေႃႉတေမေႃမူၼ်ႉမႄး ၵုမ်းၵေႃႇမၼ်းလႆႈ လႄႈ ထိုင်မႃးပီၶရိတ်ႉ 1938 ၼီႈ ၶဝ်ႈၸဝ်ႈၸင်ႇမႃးပၼ်ပုၼ်ႈၽွၼ်း ၶုၼ်လူင် ၾၢႆႇပၺ်ႇၺႃႇၸိုင်ႈတႆး သေ Mr. Kinch ဢွၼ်ႁူဝ်ၼမ်းၼႃႈ ပၼ်လုၵ်ႈ ႁဵၼ်းၵမ်ႇပေႃးၸ 1-ၸဝ်ႈသၢႆမိူင်း ၵဵင်းတုင် တၢင်တူဝ်တႆး ၶိုၼ် 2-ၸဝ်ႈၶုၼ်ပၢၼ်းလႃႉ ၼမ်ႉၶမ်း တၢင်တူဝ်တႆးမၢဝ်း 3-ၸဝ်ႈဢုင်ႇၸိင်ႇ မိူင်းယႆ တၢင်တူဝ်တႆးလူင် သေ ၽွမ်ႉၵၼ်မူၼ်ႉမႄး ၵုမ်းၵေႃႇၵႂႃႇတေႃႇထိုင်ပီၶရိတ်ႉ 1940 ၼီႈ သွင်ပီလုမ်း လုမ်းယဝ်ႉ။ Mr. Kinch ၵေႃႈၸင်ႇမၵ်းမၼ်ႈသေ ဢဝ်တၢင်ႇထိုင်လူင်ပွင်ၸိုင်ႈ ဢင်းၵိတ်ႉၼႃႈၽိူၵ်ႇၶဝ် မိူင်းဢိင်ႇၵလၢၼ်ႇ ၵႂႃႇၶႃႈယဝ်ႉ။
မူႇလိၵ်ႈၼၼ်ႉ ၶုၼ်ၼႃႈၽိူၵ်ႇၶဝ် လဵပ်ႈႁဵၼ်းယဝ်ႉလီငၢမ်း ၸင်ႇၶိုၼ်းသိုပ်ႇသူင်ႇထိုင်ၼၢင်းႁေႃၶမ်းသေ ၼၢင်းႁေႃၶမ်းၵေႃႈလဵပ်ႈႁဵၼ်းယဝ်ႉလီငၢမ်း ၸင်ႇမၵ်းမၼ်ႈပၼ်ပဵၼ်လိၵ်ႈၸႂ်ႉ တိုဝ်းၼႂ်းၶိူဝ်းတႆး မိူင်းတႆး ၵူႈတီႈတီႈၵႂႃႇသေ ဢမ်ႇၵႃး ပၢႆလၢတ်ႈၵႂၢမ်းယွင်ႈယေႃး ၽူႈၵုမ်းၵေႃႇမူၼ်ႉမႄး လိၵ်ႈတႆးၼႆဝႃႈ ၵူၼ်းၵုမ်း ၵေႃႇမူၼ်ႉမႄးလိၵ်ႈတႆးၼႆႉ ၵတ်ႉၶႅၼ်ႇ တႄႉတႄႉ။ သင်ဝႃႈဢင်းၵိတ်ႉႁဝ်း ဢမ်ႇယၢမ်ႈမီးလိၵ်ႈမႃးၼႆ ၵဝ်သမ်ႉပေႃးၶႂ်ႈဢဝ်လိၵ်ႈတႆးမူႇၼႆႉ ႁဵတ်းလိၵ်ႈႁဝ်းၼႆၶႃႈယဝ်ႉ။
ၵွပ်ႈၼၼ်ပီႈၼွင်ႉတႆးႁဝ်းၶႃႈ ၵူႈၸဝ်ႈ ၵူႈပႃး ၵူႈၵူၼ်း ၵူႈၶုၼ် ၵူၼ်းၼၢင်း ၽိူဝ်ႇႁဝ်းတေၵႂႃႇ ႁႃလၢႆး တူၼ်းသဵင် မၼ်းထႅင်ႈယူႇတိၵ်းတိၵ်းၼၼ်ႉ တႃႉဢွၼ်ၵၼ်ဢဝ်မူႇလိၵ်ႈႁူဝ်သိူဝ် ဢၼ်လူင် ပွင်ၸို်င်ႈမိူင်း တႆးမိူဝ်ႈၼၼ်ႉ ႁဵတ်းဢွၵ်ႇ မႃးပပ်ႉႁဵၼ်းလိၵ်ႈတႆးမႂ်ႇ ၸၼ်ႉငဝ်ႈတေႃႇထိုင်ၸၼ်ႉႁႃႈၼၼ်ႉ ပူင်သွၼ် ၵၼ်ၵႂႃႇၼႆ တေငၢႆႈၸႂ်လူမ်ၶေႃးယူႇ။ ၶႅၼ်းတေႃႈ ၽွမ်ႉၵၼ် ယွမ်းယွၼ်ႇၸႂ်ၽႅၼ်သုင် မႃႇၼၼၼ်ႉသေ ႁူမ်ႈႁူႉ ႁူမ်ႈႁၼ် ႁူမ်ႈသၢင်ႈ ႁူမ်ႈၶိုင် ႁူမ်ႈပွင်ၵႂႃႇသေၵမ်း။ ယႃႇပေ ၵုမ်ႇႁႃယွင်သႂ်ႇ ၶဝ်ႈသေ ၶႅၼ်းတေႃႈ ၽွမ်ႉၵၼ်ႁႃၶဝ်ႈသႂ်ႇယွင်သေၵမ်းၶႃႈတႃႉ။
မႂ်ႇသုင်ၶႃႈ
လုင်းသြႃႇတဵင်းမွင်ႇ
မၢႆႁိူၼ်း/ 71 ၊ ပွၵ်ႉ 2
ဝဵင်းမိူင်းယႆ
ၽိုၼ်ဢိင်-
ၸဝ်ႈဢုင်ႇၸိင်ႇ မိူင်းယႆ ဢဝ်လၢႆးမိုဝ်းဢၼ်ၶဝ်ၸဝ်ႈၵုမ်းၵေႃႇမူၼ်ႉမႄးမႃးၼၼ်ႉ ၼႄပၼ် မိူဝ်ႈပီၶရိတ်ႉ 1974 ၼီႈ။
မၢႆတွင်း -
ၸွမ်းၼင်ႇလွင်ႈတၢင်း ဢၼ်ၵဝ်ၶႃႈတႅမ်ႈမႃးၸိူဝ်းၼႆႉ ၸဝ်ႈလႂ် ၽႂ်သေဢမ်ႇဝႃႈ သင်ဝႃႈဢမ်ႇႁၢၼ်ႉ ၸႂ်သေ ၶႂ်ႈမႃးတေႃႇၼႃႈ တၼ်းတႃဢုပ်ႇဢူဝ်းလႄႈသင် ၶႂ်ႈႁူႉတႅတ်ႈတႅတ်ႈၼႅတ်ႈၼႅတ်ႈလႄႈသင် ၶႃႈႁဝ်းၽုၺ်ႇၽၵ်းတူ ႁူမ်ၸူမ်း ႁပ်ႉတွၼ်ႈယူႇၵူႈၶၢဝ်းယၢမ်းၶႃႈဢေႃႈ။
သိုပ်ႇဢၢၼ်ႇ
ၵႂၢမ်းၵပ်းထုၵ်ႇ ၶုၼ်သိူဝ်မိူင်းတႆး
လုင်းပဵၼ်တႆးၵေႃႉၼိုင်ႈ၊ လုင်းၶႂ်ႈပၼ်ၶေႃႈၾၢင်ႉပုၼ်ႈတႃႇတႆးငမ်းယဵၼ် ဢၼ်တႆးလႆႈပဵၼ်မႃး ထူပ်းၺႃးယဝ်ႉသွင်ပွၵ်ႈ။ ပွၵ်ႈၼိုင်ႈ တပ်ႉငမ်းယဵၼ်တီႈပဵၼ်ဝၢၼ်ႈပႃႇၼဵင်ႈ တႆးသဵင်ႈသၢၼ်ႈလူမ်ႉတၢႆ တေပဵၼ်တပ်ႉၽႂ်လႃႇ၊ တပ်ႉမႁႃႇၸုမ်းၼိုင်ႈ သိုၵ်းမၢၼ်ႈၶဝ်ႁႅမ်တၢႆ သိုၵ်းတႆးႁဝ်း 7 ၵေႃႉ SSA-N ၶဝ်၊ ၸဝ်ႈပၢင်ႇၾႃႉပေႃးငဝ်၊ ၼႆႉပဵၼ်ပွၵ်ႈထူၼ်ႈၼိုင်ႈ။
ပွၵ်ႈထူၼ်ႈသွင်ပဵၼ်ၽႂ်။ ပဵၼ်ၸၢႆးၶုၼ်ၵျေႃႇဢိူဝ်ႈ၊ တေႃႈဢမ်ႇၸၢင်ႈဝႄႈလူင်၊ ၵွပ်ႈၶဵၼ်လူင်ၼွၼ်ၼႂ်း ၽွမ်ႉၵၼ်ႁိပ်ႇၶုၼ်ၵျေႃႇ တိုၼ်းဢမ်ႇငၢႆႈလူမ်ၸႂ်၊ ၵူႈဝၼ်းၼႂ်ဢိုပ်းၶဝ်ႈ၊ ၸဝ်ႈၶုၼ်ၵျေႃႇတၼ်ၸႂ်၊ ၽႂ်တေမႃးၸွႆႈလႆႈ၊ လုၵ်ႈၼွင်ႉၸဝ်ႈပေႃးႁႆႈ၊ ၵွပ်ႈဢမ်ႇ လႆႈၵိၼ်သင်၊ ၶဵၼ်မိူင်းလႄႈပလွင်ႈ၊ ၶဝ်ၵွင်ႉမိုဝ်းၵၼ်ႁႅမ်၊ SSA ၶုၼ်ၵျေႃႇတပ်ႉမိူင်းတႆးႁဝ်းဢေႃႈ၊ ဢၢင်ႈၵႂႃႇၵေႃႇတပ်ႉတႆး၊ ထူပ်းၽေးၾႆးၼမ်လၢႆ၊ သၢႆၸႂ်ၸိူဝ်ႉၶိူဝ်းတႆး၊ ထူပ်းၽေးၾႆးၶဵၼ်ယဝ်ႉ၊ ၺႃးထႅင်ႈဢိုပ်းၶဝ်ႈၵိၼ်၊ လိၼ်တၢင်းပၢႆႈၶဵၼ်ပိၵ်ႉ၊ ပလွင်ႈသမ်ႉၸွႆႈၶဵၼ်၊ ၸမ်ပဵၼ်ယွမ်းဝၢင်းၶိူင်ႈ၊ သိုၵ်းၶုၼ်ၵျေႃႇသီႇသိပ်း၊ ၶဵၼ်သမ်ႉမီးသီႇပၢၵ်ႇ၊ ဢိၵ်ႇမႃၸွမ်းၵူၼ်ႈၶဝ်၊ ၶဵၼ်ၸႂ်ႉ ၶဝ်ဝၢင်းၶိူင်ႈ၊ တေပၼ်လွင်ႈၵတ်းယဵၼ်၊ ၸၢႆးၶုၼ်ၵျေႃႇၸမ်ပဵၼ်၊ ၸင်ႇဝၢင်းၶိူင်ႈပၼ်မၢၼ်ႈ၊ လီဝိူဝ်ႇၸၢၼ်ႈၵႂၢမ်းၶဝ်၊ ဝၢင်းၶိူင်ႈ ယဝ်ႉလီငၢမ်း၊ ဢၢႆႈၸႂ်ၵျၢမ်းဢဝ်တၢႆ၊ သေလၢႆတႄႉၶုၼ်ၵျေႃႇ၊ မၼ်းသၢင်ႇတေႃႇမိူဝ်ႈလႂ်၊ ၸွႆႈပွင်ႇၸႂ်လၢတ်ႈၼႄ၊ ယႃႇယုမ်ႇ ၵႂၢမ်းလေႃလႄ၊ သိုၵ်းမၢၼ်ႈၸၢင်ႈႁႅမ်ပႅတ်ႈ SSA ၶုၼ်ၵျေႃႇ၊ သိုၵ်းမၢၼ်ႈတႄႉၵျေႃႇၸႂ်၊ ၽႂ်ယႃႇယုမ်ႇသိုၵ်းမၢၼ်ႈ၊ ၵွႆးယႃႇယွင်ႈ ယၢၼ်ႈၵူဝ်၊ ၽူဝ်တၢႆယဝ်ႉမေးႁႆး၊ ဢမ်ႇလႆႈပိုင်ႈဢိင်ၽႂ်၊ ၵူႈဝၼ်းၼႂ်တွင်းလႄႈ၊ တပ်ႉသိုၵ်းလုၵ်ႈမႄႈတႆး ၾၢင်ႉၵၼ်ဝႆးဝႆးတႃႉ။
ၶုၼ်သိူဝ်မိူင်းတႆးတႅမ်ႈ (ယႃႇလိုမ်း 58521)
မၢႆၾၢင်ၶုၼ်သိူဝ် 028003 (S.N.L.D)
တွၼ်ႈထိုင်သဵင်ၶၢၼ်ပၢၵ်ႇၵူၼ်းမိူင်းတႆးႁဝ်း
သိုပ်ႇဢၢၼ်ႇ
မိူင်းလွႆ/ပၢင်လူင်ႁဝ်းၶႃႈ။
ၸိူဝ်းႁဝ်းၶႃႈ ပီႈၼွင်ႉဝႃႉ/တႆး တၢင်းပၢင်သၢင်းၶႂ်ႈၵႂႃႇဝႆႈၽြႃးၸဝ်ႈဢိၼ်းသၢၼ် ဢၼ်မီးတီႈမိူင်းၶၢၵ်ႇ မိူင်းလုင်း မိူဝ်ႈဝၼ်းထိ 1-3/5/12 ၼၼ်ႉလႄႈ လႆႈယွၼ်းဢၶႂၢင်ႉၸဝ်ႈၼႃႈတီႈမၢၼ်ႈၶဝ်ၼၼ်ႉ တေႃႇထိုင်မိူဝ်ႈလဵဝ် ဢမ်ႇပၼ်ဢၶႂၢင်ႉလႄႈ ၸွႆႈလၢတ်ႈ ပၼ်တီႈၸွမ်ၸိုင်ႈလူင်တဵင်းၸဵင်ႇ တင်း ၸွမ်ၽွင်းလူင်ၸဝ်ႈဢွင်ႇမျၢတ်ႈ ၶဝ်သေၵမ်း။
ႁဝ်းပဵၼ်ပုတ်ႉထၽႃႇသႃႇၼင်ႇၵၼ်၊ ႁဵတ်းၵၢၼ်လီၵၢၼ်ၵုသူလ်ၼၼ်ႉ ယင်းလီပၼ်ႁႅင်းၵၼ်ၶႃႈဢိူဝ်ႈ။ သင်ဝႃႈပႃးၵွင်ႈၵၢင်ႇ ၵႂႃႇႁဵတ်းႁၢႆႉ ႁဵတ်းဢမ်ႇလီလႄႈဢမ်ႇပၼ်ၵႂႃႇတႄႉ ၸႂ်ႈၶႃႈၵႂႃႈ။ ယွၼ်ႉၼၼ် ၶႅၼ်းတေႃႈ ၵူၼ်းလူင်ႁဝ်းၶဝ် ၸိူဝ်းပဵၼ်ၶုၼ်ၵႂၢၼ် ၽွင်းမိူင်းၶဝ်ဝႆႉၸႂ်ငိုၼ်းၸႂ်ၶမ်း တူၺ်းလူပၼ်ႁဝ်းၶႃႈသေၵမ်းၶႃႈ။
ပီႈၼွင်ႉပၢင်သၢင်း
(မၢႆတွင်း- လိၵ်ႈၽိုၼ်ၼႆႉတႅမ်ႈမႃးၾၢႆႇမၢၼ်ႈ၊ ၶိုၼ်းပိၼ်ႇတႅမ်ႈၾၢႆႇတႆး)
သိုပ်ႇဢၢၼ်ႇ


text:
ၵေႃႉမီးသုၼ်ႇလႄႈ ၵေႃႉႁၢမ်းသုၼ်ႇ
ၵေႃႉမီးသုၼ်ႇလႄႈၵေႃႉႁၢမ်းသုၼ်ႇ
ဢမ်ႇၼၼ်
ၵေႃႉမေႃၸႂ်ႉတိုဝ်းသုၼ်ႇ
ဢၢၼ်ႇတူၺ်းလွင်ႈမၼ်းသေယဝ်ႉၵေႃႈ တေႃႇထိုင်မိူဝ်ႈလဵဝ် ၸႂ်ယင်းဢိုမ်တိုမ်းယူႇ၊ လီႁိုဝ် ၸႃႉႁိုဝ် ဢမ်ႇၸၢင်ႈတႅပ်းတတ်းၸွမ်း။ ပေႃးတူၺ်းၽၢၵ်ႇလႂ်ၵေႃႈ ႁၢင်ႈၸႂ်ႈဝႆ့ႁၢင်းၽႂ်ႁၢင်းမၼ်း။
ဢၼ်ၵဝ်ၶႃႈလၢတ်ႈယူႇၼႆ့ ပဵၼ်လွင်ႈသွင်ၵေႃႉမႄႈလုၵ်ႈတီႈမိူင်းၶေႇယဝ့်။ မႄႈမၼ်း လၢတ်ႈတီႈလုၵ်ႈယိင်းမၼ်း ဢၼ်ဢႃႇယုၸင်ႇႁႃလႆႈ 13 ၶူပ်ႇၼၼ့်ဝႃႈ "မႂ်းၼႆ့ ဢမ်ႇၸႂ်ႈလုၵ်ႈယိင်းၵဝ်တႄ့၊ ပဵၼ်လုၵ်ႈၵဵပ်းၵဝ်ၵူၺ်းဢိူဝ်ႈ၊ မႄႈမႂ်းတႄ့တႄ့ၼၼ့် တၢႆၵႂႃႇၸဵမ်မႂ်းၵေႃႉလဵၵ့်ၼၼ့်ယဝ်ႈ" ၼႆဝႃႇ။
မႄႈမၼ်းၼၢင်းၸိုဝ်ႈသျႅၼ်းၼႆယဝ့်။ သျႅၼ်းၼႆ့ တေႇၼႃႈႁိူၼ်းၸွမ်း ပေႃႈလဵင့်ၵူၼ်းမီးၵေႃႉၼိုင်ႈယဝ့် မၼ်းမီးလုၵ်ႈယိင်းဢွၼ်ႇမႃးၵေႃႉၼိုင်ႈ ဢၼ်ၶဝ်တၢင်ႇၸိုဝ်ႈမၼ်းဝႃႈ ၶျႅင်းၶျႅင်းၼႆၼၼ့်ယဝ်ႈ။ ပေႃးဢဝ်လႅင်ႇၶၢဝ်ႇ ၽၢႆႇၶေႇၶဝ်ဝႃႈၸိုင် သျႅၼ်းၼႆ့ မၼ်းဝႃႈ လုၵ်ႈယိင်းမၼ်းဝႃႈယၢပ်ႇၼႃႇၼႆယဝ့်။ ဝၢႆးသလေုၵ်ႈယိင်းမၼ်း ဢႃႇယုသိပ်းၶူပ်ႇၶိုၼ်ႈမႃးၼႆ့ လၢတ်ႈသင် ဝႃႈသင်ၵေႃႈဢမ်ႇၶႂ်ႈထွမ်ႇ၊ ယဝ့်ၵေႃႈ သမ်ႇမႅၼ်ၼႃႇၼႆယဝ့်။ ၵွပ်ႈပိူဝ်ႈၼႆလႄႈ မႄႈမၼ်းၵေႃႈ ၵွပ်ႈပိူဝ်ႈဢမ်ႇသင်ႇသွၼ်လုၵ်ႈယိင်းမၼ်းလႆႈလႄႈ ၸင်ႇဝူၼ့်ႁႃလွၵ်းလၢႆးဢၼ်ၼိုင်ႈ ဢၼ်တေဢဝ်မႃးႁၵ်းပႅတ်ႈလွင်ႈသမ်ႇမႅၼ်လုၵ်ႈယိင်းမၼ်းသေ ႁႂ်ႈလုၵ်ႈယိင်းမၼ်းပေႃးယိင်ႇငႄႈလွမ်ႈလွမ်ႈ ၼၼ့်ယဝ်ႈ။ ၵွပ်ႈပိူဝ်ႈၼႆ ထိုင်မႃးဝၼ်းၼိုင်ႈ မၼ်းၸင်ႇယွၵ်ႇလႅၼ်လုၵ်ႈယိင်းမၼ်းဝႃႈ " ႉႉႉ မႄႈမႂ်းတႄ့တႄ့ၼၼ့် တၢႆၵႂႃႇၸဵမ်မိူဝ်ႈမႂ်းတိုၵ့်လဵၵ့်ယဝ်ႈ၊ ၵဝ်ၵူၺ်းပၼ်ၵႂၢမ်းမၼ်ႈဝႃႈ ၵဝ်တေလုမ်းလႃးတူၺ်းထိုင်မႂ်း ႁၢၼ့်တေႃႇပေႃးယဝ့်ၸၼ့်ၸွမ်ၵူၺ်း၊ ပေႃးမႂ်းယဝ့်ၸၼ့်ၸွမ်ယဝ့်ၸိုင် ယႃႇပေမုင်ႈမွင်းတၢင်းၸွႆႈထႅမ်သင်တီႈၵဝ်ယဝ့်" ၼႆယဝ်ႈ။
ၶျႅင်းၶျႅင်းၵေႃႈ ယုမ်ႇၵႂၢမ်းမႄႈၶဝ်ႈလၢတ်ႈယဝ့်။
ပေႃးဢဝ် လႅင်ႇၶၢဝ်ႇတွၼ်ႈၶမ်ႈ Shenyang ဝႃႈၸိုင် ဝၢႆးသေၼၼ့် ၶျႅင်းၶျႅင်းၼႆ့ ဢမ်ႇမီးလွင်ႈသမ်ႇမႅၼ်သေ ၶတ်းၸႂ်ႁဵၼ်းလိၵ်ႈႁဵၼ်းလၢႆးမၼ်း၊ ပဵၼ်ၵူၼ်းဢၼ်မေႃၼပ့်မေႃယမ်၊ ပဵၼ်ၵူၼ်းယိင်ႇငႄႈမႃးၵေႃႉၼိုင်ႈၼႆယဝ့်။
ၵွပ်ႈပိူဝ်ႈလွင်ႈတၢင်းဢၼ်ၼႆ့လႄႈ မိူဝ်ႈၶျႅင်းၶျႅင်းၶိုၼ်ႈၸၼ့်ၸွမ်ၼၼ့် မၼ်းၼၢင်းဢမ်ႇယူႇတီႈႁိူၼ်းသေၶိုၼ်ႈ။ ၵႂႃႇယူႇၵႂႃႇၵိၼ်တီႈၸၼ့်ၸွမ်သေၶိုၼ်ႈယဝ့်။ ၵွပ်ႈပိူဝ်ႈတၢင်းၶတ်းၸႂ်လႄႈ မၼ်းၼၢင်းလႆႈ လၢဝ်ၸွင်ႈၵူႈၽႃႇသႃႇသေ ဢွင်ႇပူၼ့်ၸၼ့်ၸွမ်ယဝ့်။ ပေႃးယဝ့်ၼၼ့် မၼ်းၼၢင်းၵေႃႈ လႆႈၵၢၼ်ငၢၼ်းၸၼ့်သုင် တီႈၶွမ်ႇပၼီႇတႅမ်ႈပရူဝ်းၵႅမ်းတီႈၼိုင်ႈၼႆယဝ့်။
ဝၢႆးသေၼၼ့် မႄႈမၼ်းၼၢင်းၸင်ႇၶိုၼ်းလၢတ်ႈလွင်ႈတႄ့မၼ်းပၼ်ၶျႅင်းၶျႅင်းယဝ့်။ သျႅၼ်းလၢတ်ႈဝႃႈ "လုၵ်ႈယိင်းၵဝ်ၼႆ့ ႁၢင်ႈၵေႃႈႁၢင်ႈလီ၊ ငိုၼ်းလိူၼ်ၵေႃႈသုင်၊ ၼိုင်ႈလိူၼ်လႆႈပဵၼ် 1,000 တေႃႇလႃႇ၊ ယဝ့်ၵေႃႈ လႆႈတေႇၼႃႈႁိူၼ်းၸွမ်း ၵူၼ်းၸၢႆးလီ" ၼႆယဝ့်။
မႄႈမၼ်းယင်းပၢႆဝႃႈ "သင်ၵဝ်ဢမ်ႇယွၵ်ႇလႅၼ်မၼ်း ၸဵမ်မိူဝ်ႈတေႇမၼ်းၸိုင် ၸွင်ႇၶျႅင်းၶျႅင်းတေမိူၼ်ၼႆမႃးလႆႈၵေႃႈဢမ်ႇၸႂ်ႈ၊ မၼ်းတေၵုမ်ႇပဵင်းပေႃးၸွမ်း ၸၢတ်ႈပၢၼ်မၼ်းသေယဝ်ႉ သမ်ႇမႅၼ်ယူႇသေ တေဢမ်ႇမီးၼမ့်ၸႂ်ၶႂ်ႈတေႃႇသူႈ ႁႂ်ႈထိုင်ၸၼ့်ၼႆ့မႃးလႆႈ" ၼႆယဝ့်။ ၵူၺ်းၵႃႈ ဝၢႆးသေၼၼ့် ၵူၼ်းတင်းၼမ်ႁၼ်ၽိတ်းတီႈသျႅၼ်းတႄ့တႄ့ဝႃႈဝႃႈသေ ဢွၼ်ၵၼ်လၢတ်ႈဝႃႈ သျႅၼ်းၼႆ့ မၼ်းဢမ်ႇထုၵ်ႇလီယွၵ်ႇလႅၼ်လုၵ်ႈယိင်းမၼ်းၸိူင့်ၼႆ၊ ၵွပ်ႈပိူဝ်ႈလွင်ႈယွၵ်ႇလႅၼ်ၸိူင့်ၼႆလႄႈ လုၵ်ႈယိင်းမၼ်း ၸၢင်ႈလႆႈတၢင်းပဵၼ်ပၢႆးၸႂ်ၵႂႃႇ ၼႆယဝ့်။ ဢဝ်မိုဝ်းတၢင်ႇႁူဝ်သေဝူၼ့်တူၺ်းၵမ်းၼိုင်ႈၶႃႈလူး၊ ၽၢႆႇလႂ်မႅၼ်ႈလႄႈ ၽၢႆႇလႂ်ၽိတ်း။
ပေႃးတေယူႇၽၢႆႇသျႅၼ်းသေဝူၼ့်ၵေႃႈ ၵွပ်ႈပိူဝ်ႈမီးၼမ့်ၸႂ်ၸေႇတၼႃႇလီ၊ ၶႂ်ႈႁႂ်ႈလုၵ်ႈယိင်းမၼ်း လႆႈလီလႆႈပဵၼ်လႄႈ လႆႈယွၵ်ႇလႅၼ်ၵႂႃႇ။ ၵူၺ်းၵႃႈ လွင်ႈယွၵ်ႇလႅၼ်မၼ်းၼၢင်းၼႆ့ သမ့်လႆႈပၼ်တၢင်းတိူဝ့်ၸႂ် ၶျႅင်းၶျႅင်း တေႃႇပေႃးယဝ့်ၸၼ့်ၸွမ်၊ တၢင်းတိူဝ့်ၸႂ်ဢၼ်ၼႆ့ ႁဵတ်းႁိုဝ်ၵေႃႈ တေႃႈတေႁိုင်ယူႇဢမ်ႇယွမ်းသိပ်းပီ။ လွင်ႈၼႆ့ ႁဵတ်းႁႂ်ႈၶျႅင်းၶျႅင်း ပဵၼ်ၵူၼ်းၸၼ့်သုင်မႃးသေတႃႉ ပေႃးဢဝ်ၸၢတ်ႈပၢၼ်ၶျႅင်းၶျႅင်း ဢၼ်ပဵၼ်ယူႇမိူဝ်ႈလဵဝ်ၼႆ့ ၵႂႃႇတႅၵ်ႈတူၺ်းၵႃႈၶၼ်တၢင်းသိူဝ်းၸႂ် ၸၢတ်ႈပၢၼ်လုၵ်ႈဢွၼ်ႇလဵၵ့်ၵေႃႉၼိုင်ႈ ဢၼ်ႁူႉထိုင်ဝႃႈ ၶဝ်မီးပေႃႈမီးမႄႈတဵမ်ထူၼ်ႈၼၼ့်လူး ၸွင်ႇၵႃႈၶၼ်မၼ်းတေၵိုင်ႇၵၼ်ႁိုဝ်? တွၼ်ႈတႃႇၶျႅင်းၶျႅင်းလူး ၸွင်ႇတေယုမ်ႇယမ်ၵႂၢမ်းမႄႈမၼ်းလႆႈထႅင်ႈသေ ဝႂၢင်းၶႂၢင့်ပၼ်လႆႈႁိုဝ်? ၼႆၸိူဝ်းၼၼ့်တႄ့ လိူဝ်သေၶျႅင်းၶျႅင်း ၽႂ်တေဢမ်ႇၸၢင်ႈတွပ်ႇ ႁႂ်ႈမၢၼ်ႇမႅၼ်ႈတဵမ်ထူၼ်ႈလႆႈၵႃႈႁိုဝ်ၼေႃႈ။
ပေႃးတေယူၽၢၵ်ႇၼိုင်ႈသေ ဝူၼ့်တူၺ်းၵေႃႈ ၶျႅင်းၶျႅင်းၼႆ့ တေဝႃႈယၢပ်ႇပူၼ့်တီႈလႄႈႁိုဝ်? ဢမ်ႇၼၼ်ၵေႃႈ ၵေႃႉပဵၼ်မႄႈၼၼ့် လိူဝ်သေဢဝ်လွၵ်းလၢႆးၼႆ့သေသင်ႇသွၼ် ဢမ်ႇႁႃႁၼ်လွၵ်းလၢႆးဢၼ်လႂ်လႆႈယဝ့်ႁိုဝ်? မၢင်ၸိူဝ်းတႄ့ဝႃႈ လွင်ႈၼႆ့ ဢမ်ႇလႆႈဝႃႈလွင်ႈယွၵ်ႇလႅၼ်၊ ပဵၼ်လွၵ်းလၢႆးလိင့် ဢၼ်ဢမ်ႇမီးတၢင်းၽိတ်းၼၼ့် မဵဝ်းၼိုင်ႈၵူၺ်း ၼႆယဝ့်။ သင်လွၵ်းလၢႆးလိင့်ၸဝ်ႈၵဝ်ႇၼၼ့် ဢမ်ႇပႃးၼမ့်ၸႂ်မိူၵ်ႈလိူင်း၊ ဢမ်ႇႁဵတ်းႁႂ်ႈပိူၼ်ႈတၢင်ႇၵေႃႉ လႆႈတုၵ့်ၶယၢပ်ႇယၢၵ်ႈၸိုင် ဢမ်ႇမီးတၢင်းၽိတ်းသင်၊ ယင်းပဵၼ်ၵၢၼ်လီဢၼ်ၼိုင်ႈၵွၼ်ႇ ၼႆၵေႃႈဝႃႈယဝ့်။ လွင်ႈၼႆ့တႄ့ ဝႃႈၸိူင့်ႁိုဝ်မႃးၵေႃႈ ၽႂ်ႁိုဝ်ၸၢင်ႈတႅပ်းတတ်းပၼ်လႆႈႁူဝ်ပၢၵ်ႇတဵမ်လႃႇၼေႃႈ။ ၵူၺ်းၵႃႈ ၵဝ်ၶႃႈၵႂႃႇၶုၵ်းၸႂ်လႆႈ လွင်ႈပဵၼ်ပူၼ့်မႃးလွင်ႈၼိုင်ႈ။ ယုမ်ႇယမ်ဝႃႈ လွင်ႈဢၼ်တေလၢတ်ႈၼႄၼႆႉ တေၸွႆႈထႅမ် ပိူင်းပၼ်ၽႆးလႅင်း လႄႈ ၸင်ႈပၼ်ယႃႇၸူႇ လွင်ႈဝႆ့ဝၢင်းၼမ့်ၸႂ်ၸေႇတႃႇၼႃႇႁဝ်း ဢိတ်းဢွတ်းယူႇ။ မိူဝ်ႈၵူႈပွၵ်ႈ ႉႉႉ ပွၵ်ႈၼၼ့် -
တီႈႁိမ်းၽင်ႇၼမ့်တီႈၼိုင်ႈၼၼ့် မီးလိင်းလူင်တူဝ်ၼိုင်ႈယူႇဝႆ့ဝႃႇ။ ၽၢႆႇပုၼ့်ၼမ့်သမ့် မီးၵုၼ်ဢွၼ်ႇဢၼ်ၼိုင်ႈ။ ၼႂ်းၵုၼ်ဢွၼ်ႇၼၼ့် မီးမၢၵ်ႇမႆ့မၢၵ်ႇတွၵ်ႇတဵမ်ထူၼ်ႈလႄႈ လိင်းလူင်တူဝ်ၼႆ့ၵေႃႈ ၶၢမ်ႈၵႂႃႇၽင်ႇပုၼ့်သေ ၵႂႃႇၵိၼ်ၵႂႃႇယႅမ့် ၽင်ႇပုၼ့်ၵူႈဝၼ်းယဝ့်။
တႃႇလိင်းတူဝ်ၼႆ့ တေၶၢမ်ႈၵႂႃႇထိုင်ၽင်ႇပုၼ့်လႆႈၼၼ့် မၼ်းလႆႈၵွၽၵ်းၵႂႃႇႁႂ်ႈထိုင်ၼိူဝ်မၢၵ်ႇႁိၼ် ဢၼ်မီးၼႂ်းၵၢင်ၼမ့်ၼၼ့် ၵမ်းၼိုင်ႈ၊ ယဝ့်ၵေႃႈ လုၵ့်တီႈမၢၵ်ႇႁိၼ်လုၵ်ႈၼၼ့်သေ သမ့်လႆႈၵွၽၵ်းၵႂႃႇထႅင်ႈၵမ်းၼိုင်ႈသေ ၸင်ႇတေထိုင်ၵႂႃႇလႆႈ ၼႂ်းၵုၼ်ဢွၼ်ႇၼၼ့်ယဝ့်။ မိူဝ်ႈၵိၼ်ဢိမ်ႇၵိၼ်တဵမ်သေ ပွၵ်ႈမႃးမိူဝ်ႈတၢမ်းၶမ်ႈၼၼ့်ၵေႃႈ လႆႈႁဵတ်းၼႆသေ ပွၵ်ႈမႃးယဝ့်။
ၵမ်းၼႆ့ သမ့်မီးလႅၼ်းမႄႈတူဝ်ၼိုင်ႈ လႆႈႁၼ်လိင်းလူင်တူဝ်ၼႆ့ ၵျွၵ်းၶၢမ်ႈၵႂႃႇၶၢမ်ႈမႃးၵူႈဝၼ်းလႄႈ မီးၸႂ်ၶႂ်ႈၵိၼ် မၢၵ်ႇႁူဝ်ၸႂ်လိင်းတူဝ်ၼႆ့ ၼႆယဝ့်။ လႅၼ်းမႄႈၵေႃႈ လၢတ်ႈၼႄလွင်ႈၼႆ့ တီႈၽူဝ်မၼ်းလႅၼ်းပေႃႈသေ လႅၼ်းပေႃႈၵေႃႈဝႃႈ မၼ်းတေပႂ်ႉၺွပ်းဢဝ် လိင်းတူဝ်ၼႆ့ႁႂ်ႈလႆႈၼႆယဝ့်။ ႁဵတ်းၼႆသေ မီးဢတႃႇႁူဝ်ၶမ်ႈၶမ်ႈၼိုင်ႈၼၼ့် လႅၼ်းလူင်တူဝ်ၼႆ့ ႁဵတ်းၵႅင်ႈႁဵတ်းတူဝ်မိူၼ်မၢၵ်ႇႁိၼ်သေယဝ်ႉ မူပ်ႇဝႆ့ၼိူဝ်မၢၵ်ႇႁိၼ်ၼၼ့်သေ ပႂ်ႉၺွပ်းလိင်းလူင်ယဝ့်။
လိင်းလူင်ၵေႃႈ ၵႂႃႇႁႃၵိၼ်ႁႃယႅမ့်ၵႃႈၼင်ႇပဵင်းပေႃးၸႂ်သေ ပွၵ်ႈမႃးယဝ့်။ ၵမ်းၼၼ့် လႆႈႁၼ်မၢၵ်ႇႁိၼ်လူင် ဢၼ်မၼ်းဝႅၼ်ႇၵႂႃႇဝႅၼ်မႃးယူႇၵူႈဝၼ်းၼၼ့် လၢၵ်ႇလၢႆးတႃဝႆ့။ မၢၵ်ႇႁိၼ်ၼၼ့် ဢမ်ႇမိူၼ်ၵူႈပွၵ်ႈ၊ ႁၢင်ႈသုင်ၶိုၼ်ႈမႃးဝႆ့။ တေဝႃႈၼမ့်ၼႆၵေႃႈ ဢမ်ႇၶိုၼ်ႈဢမ်ႇယွမ်း၊ ႁဵတ်းသင် မၢၵ်ႇႁိၼ်လုၵ်ႈၼႆ့ သမ့်သုင်ၶိုၼ်ႈမႃးလႃႇဢေး ၼႆသေ မိူဝ်ႈတိုၵ့်ၸွပ်ႇႁႃလွင်ႈတၢင်းမၼ်းယူႇၼၼ့် လႆႈႁၼ် မိူၼ်ႁၢင်ႈ လႅၼ်းလူင်တူဝ်ၼိုင်ႈ မူပ်ႇပႂ်ႉဝႆ့။ ၵမ်းၼၼ့် လိင်းလူင်ၵေႃႈ ယူႇၽင်ႇပုၼ့်ၼမ့်သေ ႁွင့်ဝႃႈ "ႁိူၼ်း ဢၢႆႈၵေႃႉမၢၵ်ႇႁိၼ်" ၼႆယဝ့်။ မၢၵ်ႇႁိၼ်ၵေႃႈဢမ်ႇတၵ့်သဵင်တၵ့်ပၢၵ်ႇ။ သိုပ်ႇႁွင့်ထႅင်ႈသွင်သၢမ်ၵမ်းၵေႃႈ မၢၵ်ႇႁိၼ်ဢမ်ႇတၵ့်သဵင်တၵ့်ပၢၵ်ႇသင်။ ႁိုဝ်တေတၵ့်သဵင်သင်လႃႇ ပဵၼ်မၢၵ်ႇႁိၼ်လူးၼေႃႈ။ ၵမ်းၼႆ့ လိင်းလူင်ၶိုၼ်းထၢမ်ဝႃႈ "ဢၢႆႈၵေႃႉမၢၵ်ႇႁိၼ် ႁဵတ်းသင်မိူဝ်ႈၼႆ့ မႂ်းဢမ်ႇတွပ်ႇၵႂၢမ်းၵဝ်လႃႇ?" ၼႆယဝ့်။ ၵမ်းၼၼ့် လႅၼ်းၵေႃႈ ဝူၼ့်ဝႃႈ "ၵူႈပွၵ်ႈၼႆ့ မၢၵ်ႇႁိၼ်တင်းလိင်းတူဝ်ၼႆ့ လၢတ်ႈတေႃႇၵၼ်ၵူႈဝၼ်းယူဝ့်ၼႆ့၊ ၵဝ်တေႁဵတ်းၵႅင်ႈပဵၼ်မၢၵ်ႇႁိၼ်သေ လၢတ်ႈတေႃႇလိင်းၵွၼ်ႇ" ၼႆသေ ၶၢၼ်ပၢၵ်ႇဝႃႈ "ႁဵတ်းသင်လႃႇ ဢၢႆႈၵေႃႉလိင်း"ၼႆယဝ့်။ ၽိူဝ်ႇႁဵတ်းၼၼ်ၸိုင် လိင်းလူင်ၵေႃႈႁူႉၵႂႃႇၼႄ့ၼွၼ်းယဝ့် လွင်ႈဝႃႈ ဢၼ်မူပ်ႇဝႆ့ၼိူဝ်မၢၵ်ႇႁိၼ်ၼၼ့် ပဵၼ်လႅၼ်းလူင်။
လိင်းၶိုၼ်းသိုပ်ႇထၢမ်ဝႃႈ "ဢၢႆႈလႅၼ်းဢိူၺ်း ႁဵတ်းသင်မႂ်းမႃးမူပ်ႇဝႆ့ယူႇၼိူဝ်မၢၵ်ႇႁိၼ်လႃႇ?" ၼႆလႄႈ လႅၼ်းၵေႃႈ သပ်းလႅင်းၼႄ လွင်ႈဝႃႈမေးၼၢင်းမၼ်း တုၵ်းယွၼ်းၶႂ်ႈၵိၼ် မၢၵ်ႇႁူဝ်ၸႂ်လိင်းၼၼ့်ယဝ်ႈ။ ၵမ်းၼႆ့ လိင်းၵေႃႈဝႃႈ "ဢႃး ပေႃးၼၼ် ၼင်ႇႁိုဝ်ၵၢင်ၸႂ်မေးၼၢင်းမႂ်းတေတဵမ်ထူၼ်ႈၼၼ့် ၵဝ်တေၶၢမ်ႇၸုၼ့်ပၼ် တူဝ်ၸႂ်ၵဝ်ၵႂႃႈ။ လႅၼ်းလူင်ဢိူၺ်း ယႃႇမႆႈၸႂ်သင်၊ ဢႃႈပၢၵ်ႇမႂ်းဝႆ့ၵူၺ်းလႄႈ ၵဝ်တေဝႅၼ်ၶဝ်ႈၼႂ်းပၢၵ်ႇမႂ်းၵႂႃႈ"ၼႆယဝ့်။ လႅၼ်းလူင်ၵေႃႈ ယုမ်ႇၵႂၢမ်းလိင်းၵႂႃႇတႄ့တႄ့သေ ဢႃႈပၢၵ်ႇမၼ်းဝႆ့ယဝ့်။
မဵဝ်းလႅၼ်းဢၼ်ဝႃႈၼႆ့ မိူဝ်ႈၶဝ်ဢႃႈပၢၵ်ႇၼၼ့် မၢၵ်ႇတႃၶဝ် လပ်းၵႂႃႇၼႆဝႃႇ။ ၵွပ်ႈပိူဝ်ႈလိင်းလူင်ႁူႉလွင်ႈၼႆ့လႄႈ ၸင်ႇၸႂ်ႉလႅၼ်းဢႃႈပၢၵ်ႇဝႆ့ထႃႈယဝ့်။ မိူဝ်ႈလႅၼ်းတိုၵ့်ဢႃႈပၢၵ်ႇမၼ်းဝႆ့ယူႇၼၼ့် လိင်းလူင် ၼႅတ်ႈၵျွၵ်းသႂ်ႇၼိူဝ်ႁူဝ်လႅၼ်းသေယဝ်ႉ ဢဝ်ၵွၵ်းႁူဝ်လႅၼ်းႁဵတ်းပဵၼ်တီႈယၼ်မၼ်းသေ ၶိုၼ်းၵိုင့်ၵၢင့်ၵျွၵ်းထိုင်ၽၢႆႇပုၼ့်ၵုၼ်ၵႂႃႇၵမ်းလဵဝ်ယဝ့်။ ႁဵတ်းၼႆသေ လိင်းၵေႃႈ လႆႈလွတ်ႈၽေးၶဵၼ်လႅၼ်းၵႂႃႇယဝ့်။
ပေႃးဢဝ်ၼႂ်းလိၵ်ႈၼႂ်းလၢႆးဝႃႈတႄ့ တႃႇလိင်းတူဝ်ၼႆ့တေလွတ်ႈမႃးလႆႈၼႆ့ မၼ်းၸႂ်ႉလွၵ်းလၢႆးလိင့်သီႇမဵဝ်းၼႆယဝ့်။ 1ႉ လွင်ႈမေႃလၢတ်ႈလိင့်ႁႂ်ႈပိူၼ်ႈယုမ်ႇ 2ႉ လွင်ႈမီးၺၢၼ်ႇႁူႉထိုင် လွင်ႈပိူၼ်ႈတၢင်ႇၵေႃႉ 3ႉ မီးတၢင်းၶတ်းၸႂ် လႄႈ 4ႉ မီးလွင်ႈႁတ်းၸုၼ့်ၼႆယဝ့်။ ၵွပ်ႈပိူဝ်ႈတူၺ်းဢဝ်တီႈၼႆႈသေလႄႈႁိုဝ် ၶဝ်ၸင်ႇတေလၢတ်ႈဝႃႈ "ပဵၼ်လွင်ႈလိင့်လႅၼ်သေတႃႉ သင်ဝႃႈႁဝ်းဢမ်ႇမီးၼမ့်ၸႂ်မိူၵ်ႈလိူင်း၊ ဢမ်ႇမီးၸႂ်ၶႂ်ႈႁႂ်ႈပိူၼ်ႈတၢင်ႇၵေႃႉ လႆႈတုၵ့်ယၢၵ်ႈ ၶၢၼ်ၸႂ်ၸိုင် ဢမ်ႇမီးတၢင်းၽိတ်း" ဢၼ်ဝႃႈၼၼ့်။
ပေႃးၸိူင့်ၼၼ် လွင်ႈမႄႈၶျႅင်းၶျႅင်းၶဝ် ဢၼ်လၢတ်ႈၵႂႃႇမိူဝ်ႈၵႆႈၼၼ့်လူး ၸွင်ႇမၼ်းမီးၼမ့်ၸႂ်မိူၵ်ႈလိူင်း၊ ၸွင်ႇမၼ်းမီးၼမ့်ၸႂ် ၶႂ်ႈႁႂ်ႈၶျႅင်းၶျႅင်းလႆႈတုၵ့်ၶႁိုဝ်? ပေႃးတေယူႇၽၢႆႇမၼ်းသေတူၺ်းတႄ့ တေဢမ်ႇမီးၼမ့်ၸႂ်ၸိူင့်ၼၼ်သႄႈ။ လိူဝ်သေၼၼ့် ယင်းႁဵတ်းႁႂ်ႈၶျႅင်းၶျႅင်း လႆႈထိုင်တီႈၸၼ့်သုင်ၵွၼ်ႇ ၼႆၵေႃႈဝႃႈလႆႈ။ ပဵၼ်ႁိုဝ်ၵေႃႈယဝ့် ဢၼ်ၵဝ်ၶႃႈႁၼ်ထိုင်တီႈၼႆႈတႄ့ ဝၢႆးသေႁူႉဝႃႈ ဢမ်ႇမီးတီႈပိုင်ႈဢိင်ယဝ့်ၼႆၼၼ့် ၶျႅင်းၶျႅင်းတႅပ်းတတ်းၵၢင်ၸႂ်မၼ်းထုၵ်ႇတႄ့တႄ့ ၼႆယဝ့်။ သင်ပဵၼ်တၢင်ႇၵေႃႉတႄ့ တေၵုမ်ႇႁွင့်ႁႆႈၸႂ်လဵၵ့်သေ တေဢမ်ႇပဵၼ်ႁဵၼ်းလိၵ်ႈႁဵၼ်းလၢႆးသင်ၵေႃႈပဵၼ်လႆႈ။ လွင်ႈဢၼ်ၶျႅင်းၶျႅင်းလႆႈၶိုၼ်ႈယႂ်ႇၵႂႃႇၼႆ့ ၼင်ႇၵၢင်ၸႂ်ၶႃႈႁၼ်ထိုင်တႄ့ ဢမ်ႇၸႂ်ႈလွင်ႈလိင့်လႅၼ်မႄႈမၼ်းဢၼ်လဵဝ်ၵူၺ်း၊ ပဵၼ်ၵွပ်ႈပိူဝ်ႈ လၢႆးတႅပ်းတတ်းလႄႈ လၢႆးဝႆ့ဝၢင်းၼမ့်ၸႂ်မၼ်းၵေႃႈ ပႃးတင်းၼမ် ၼႆယဝ်ႈ။ တီႈၼႆႈၼႆ့ တွၼ်ႈတႃႇလုၵ်ႈဢွၼ်ႇ ၸိူဝ်းမီးပေႃႈမႄႈတဵမ်ထူၼ်ႈၼၼ့်ၵေႃႈ လီဢဝ်ပဵၼ်တွၼ်ႈသွၼ်၊ တွၼ်ႈတႃႇလုၵ်ႈဢွၼ်ႇ ၸိူဝ်းဢမ်ႇမီးပေႃႈမႄႈၼၼ့်ၵေႃႈ လီဢဝ်ပဵၼ်တွၼ်ႈသွၼ်ယဝ့်။ သင်ၵုမ်ႇဝူၼ့်ဝႃႈတူဝ်ၸဝ်ႈၵဝ်ႇ မီးပေႃႈမႄႈလီ၊ မီးတီႈပိုင်ႈတီႈဢိင်လီယဝ့်ၼႆသေ ၵုမ်ႇပဵင်းပေႃးၸႂ်ၸွမ်းသၢႆငၢႆဢၼ်ပဵၼ်ယူႇမီးယူႇမိူဝ်ႈလဵဝ်ၸိုင် တေဢမ်ႇၸၢင်ႈၶိုၼ်ႈယႂ်ႇထိုင်တီႈထိုင်တၢင်းလႆႈ။ တွၼ်ႈတႃႇလုၵ်ႈဢွၼ်ႇ ၸိူဝ်းဢမ်ႇမီးပေႃႈမႄႈၼၼ့်ၵေႃႈ သင်ၵုမ်ႇၸႂ်လဵၵ့်ၶေႃးၶူမ်ၸွမ်းသၢႆငၢႆဢၼ်ပဵၼ်ယူႇၼၼ့်ၸိုင် တေဢမ်ႇၸၢင်ႈႁႃႁၼ်တၢင်းဢွၵ်ႇမၼ်းလႆႈ။ ၵွပ်ႈပိူဝ်ႈၼႆ ႁဝ်းလူဝ်ႇလႆႈပွင်ႇၸႂ်ဝႃႈ လွင်ႈၶိုၼ်ႈယႂ်ႇၼႆ့ ပဵၼ်တွၼ်ႈတႃႇၵူၼ်းၸိူဝ်းၶႂ်ႈလႆႈမၼ်းတႄ့တႄ့ဝႃႈဝႃႈၼၼ့်ၵူၺ်း ၼႆယဝ်ႈ။ သင်ၸဝ်ႈၵဝ်ႇဢမ်ႇႁႃတၢင်းၶိုၼ်ႈယႂ်ႇၸိုင် တၢင်းၶိုၼ်ႈယႂ်ႇ တေဢမ်ႇတွၼ့်မႃးႁႃၸဝ်ႈၵဝ်ႇသေပွၵ်ႈသႄႈ တမ်းၸႂ်လႃႈ။
ၵၢင်ၸႂ်ၵဝ်ၶႃႈတႄ့ ၶႂ်ႈႁႂ်ႈပီႈၼွင့်တႆးၵူႈၵေႃႉ မေႃပိုင်ႈဢိင်တူဝ်ၵဝ်ႇ၊ မေႃလႅၵ်ႈလၢႆႈ လွင်ႈလီလွင်ႈၸႃႉ ဢၼ်ပဵၼ်ယူႇမီးယူႇမိူဝ်ႈလဵဝ် ႁဵတ်းပဵၼ်တၢင်းၶိုၼ်ႈယႂ်ႇ တွၼ်ႈတႃႇၸၢတ်ႈပၢၼ်ၸဝ်ႈၵဝ်ႇၵႂႃႇၵူႈၵေႃႉၶႃႈ ႉႉႉ
ပီႈၸၢႆးလူင်


text:
လွၵ်းလၢႆးၸႂ်ႉတိုဝ်း ပၢင်ႈၵူးသေ ႁဵတ်းJailbreak iOS 7.1.x
လွၵ်းလၢႆးၸႂ်ႉတိုဝ်း ပၢင်ႈၵူးသေ ႁဵတ်းJailbreak iOS 7.1.x
1. ဢၼ်လူဝ်ႇလႆႈမီး မိူဝ်ႈပႆႇ jailbreak
- ဢိၼ်ႇတႃႇၼႅတ့်
- ၶွမ်ႇၽျူႇတႃႇ (Mac ဢမ်ႇၼၼ် PC)
- ၶိူင်ႈဢၼ်လူင်းဝႆ့ iOS 7.1.x
- သၢႆ USB တႃႇတေႃႇၶိူင်ႈၸူးၶွမ်း
2. ဢၼ်လူဝ်ႇလႆႈႁဵတ်း မိူဝ်ႈပႆႇ jailbreak
2.1) ထုၵ်ႇလီ backup ၶေႃႈမုၼ်းၸဝ်ႈၵဝ်ႇ ဢၼ်မီးၼႂ်းၶိူင်ႈၾူၼ်း (မိူၼ်ၼင်ႇ ၶႅပ်းႁၢင်ႈ၊ သဵၼ်ႈၸိုဝ်ႈၽူႈတိတ်းတေႃႇၸိူဝ်းၼႆႉ) ဝႆႉၼႂ်းၶိူင်ႈၶွမ်း၊ ဢမ်ႇၼၼ် ၼိူဝ် Cloud
2.2) ၻၢဝ်းလူတ်ႇဢဝ် ပရူဝ်းၵႅမ်းပၢင်ႈၵူးတႃႇတေႁဵတ်း jailbreak တီႈတႂ်ႈၼႆႉ
3. ပိုတ်ႇပရူဝ်းၵႅမ်းၿၢင်ႈၵူး၊ ပေႃးယဝ်ႉ ဢဝ်ၶိူင်ႈၾူၼ်းၸဝ်ႈၵဝ်ႇ ၵပ်းတေႃႇၸူးၶွမ်းသေ ၼဵၵ်းတီႈ jailbreak
4. ၵမ်းၼၼ်ႉ ပေႃးထိုင်တီႈၼိုင်ႈ မၼ်းတေမႃးႁႂ်ႈၸဝ်ႈၵဝ်ႇ လႅၵ်ႈဝၼ်းတီႈၶွင်ၾူၼ်း ႁႂ်ႈပဵၼ်ဝၼ်းတီႈ June 2, 2014 ယဝ်ႉ။ ဢၼ်ၼႆႉ ၸဝ်ႈၵဝ်ႇတေလႆႈၶဝ်ႈၵႂႃႇတီႈၼႂ်း Settings > General > Date and Time ဢိုတ်းပႅတ်ႈဢၼ်ဝႃႈ Set Automatically ။ ယဝ်ႉၵေႃႈ တင်ႈပၼ်ဝၼ်းတီႈ ႁႂ်ႈပဵၼ် June 2, 2014 လႄႈ တင်ႈပၼ်ၶၢဝ်းယၢမ်း ႁႂ်ႈပဵၼ် 20: 30
5. ပေႃးယဝ်ႉၸိုင် ၶိူင်ႈၾူၼ်းၸဝ်ႈၵဝ်ႇတေဢိုတ်းၵႂႃႇသေ ၶိုၼ်းပိုတ်ႇမႃးယဝ်ႉ။ ၵမ်းၼၼ်ႉ တေဢွၵ်ႇမႃးႁၢင်ႈ Logo ပၢင်ႈၵူးယဝ်ႉ။ ၸဝ်ႈၵဝ်ႇတေလႆႈၼဵၵ်းပၼ်ၼိူဝ် Logo ၼၼ်ႉယဝ်ႉ။
6. ပေႃးယဝ်ႉ ၶိုၼ်းၼဵၵ်းပၼ်ထႅင်ႈ တီႈ Continue ၼၼ်ႉသေ ပႂ်ႉၵမ်းၼိုင်ႈၸိုင် ၵၢၼ်ႁဵတ်း jailbreak တေယဝ်ႉတူဝ်ႈလီငၢမ်းယူႇယဝ်ႉ။ မၼ်းတေသႂ်ႇဝႆႉပၼ် Cydia ၼိူဝ်ၼႃႈၸေႃးၸဝ်ႈၵဝ်ႇသေ ၵႃႈၼင်ႇ Apps ဢၼ်ၵဵဝ်ႇၵပ်း Cydia ၼၼ်ႉၵေႃႈ တေၸၢင်ႈမီးသုၼ်ႇ ၸႂ်ႉတိုဝ်းလႆႈတဵမ်ထူၼ်ႈယူႇယဝ်ႉ။
ပီႈၸၢႆးလူင်
Comments
လွင်ႈႁဵတ်း Jaibreak iOS 8
ၶႃႈႁဝ်း ၶႂ်ႈယွၼ်းထၢမ်ဝႃႈ iOS 8 ၼႆႉၸွင်ႇတေႁဵတ်းလႆႈ Jaibreak ၶႃႈၼေႃ ?


text:
ၽူႈၶၢၼ်ပၢၵ်ႇ RCSS/SSA လၢတ်ႈလွင်ႈပဵၼ်ပၢင်တိုၵ်းၵၼ်တင်း သိုၵ်းမၢၼ်ႈ ပွတ်းတူင်ႇလၢဝ်း ၸႄႈဝဵင်းမိူင်းၵိုင်
လွင်ႈလႆႈပဵၼ်ပၢင်တိုၵ်းဝူင်ႈၵၢင် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) တင်းသိုၵ်းလူင်ပွင်ၸိုင်ႈ တပ်ႉမတေႃႇမၢၼ်ႈ ပွတ်းတူင်ႇလၢဝ်း ၸႄႈဝဵင်းမိူင်းၵိုင်၊ ထိုင်တီႈယၢမ်းလဵဝ် မီးၵူၼ်းမိူင်းပၢႆႈၽေးသိုၵ်းႁိမ်းႁဵင်ၼႆႉ ၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ်ၽူႈၶၢၼ်ပၢၵ်ႇ RCSS/SSA ၸဝ်ႈသိုၵ်းလူင်ၸၢႆးလႃႉ ဝႆႉၼင်ႇၼႆ ။
ထၢမ်-လွင်ႈ လႆႈပဵၼ်ပၢင်တိုၵ်းၵၼ်တင်းသိုၵ်းမၢၼ်ႈ ပွတ်းတူင်ႇလၢဝ်း ၼမ်ႉလၼ်ႈ မိူင်းၵိုင်ၼႆႉ လွင်ႈတၢင်းမၼ်း ပဵၼ်ၸိူင်ႉႁိုဝ်ၽွင်ႈၶႃႈ။ မိူဝ်ႈလဵဝ် လႆႈငိၼ်းဝႃႈမီးၵူၼ်းပၢႆႈၽေးႁိမ်းႁဵင်ယဝ်ႉၼႆ ၸွင်ႇၸႂ်ႈၶႃႈ? ။
တွပ်ႇ-ၸႂ်ႈၶႃႈဢေႃႈ။ လွင်ႈၼႆႉၸိုဝ်ႈၸႂ်ႈတႄႉယူႇၶႃႈ ။
ထၢမ်-ငဝ်းလၢႆးလွင်ႈလႆႈပဵၼ်ပၢင်တိုၵ်းၼႆႉ ပဵၼ်မႃးၸိူင်ႉႁိုဝ်ၽွင်ႈၶႃႈ?။
တွပ်ႇ-တီႈတၢင်းတူင်ႇလၢဝ်း ၸႄႈဝဵင်းမိူင်းၵိုင်ၼႆႉ ႁဝ်းၶႃႈႁူမ်ႈၵၼ်တင်းၵူၼ်းမိူင်း ၼႂ်းပိုၼ်ႉတီႈၸိူဝ်းၼၼ်ႉ သေ ႁဝ်းပိုတ်ႇဝႆႉႁူင်းတိုတ်းယႃႈမဝ်းၵမ် တႃႇၵူၼ်းတိတ်းၸပ်းယႃႈမဝ်းၵမ်၊ ႁဵတ်းၵၢၼ်မူၼ်ႉမႄးၵူၼ်း ၵိၼ်ယႃႈမဝ်းၵမ်၊ ယူတ်းယႃပၼ်ၶဝ်၊ ပိုတ်ႇဝႆႉႁိုင်ယဝ်ႉ။ တီႈၼၼ်ႈ ၵူၼ်းမႃးမူၼ်ႉမႄးတူဝ်ၸႂ်တေမီးမွၵ်ႈ 50 ၸိူဝ်းၼႆႉ။ မိူဝ်ႈပူၼ်ႉမႃး 2 ဝၼ်းၼႆႉ ၾၢႆႇတၢင်းတပ်ႉသိုၵ်းမၢၼ်ႈၶဝ်သမ်ႉ ၶိုၼ်ႈမႃးတီႈပၢင်သဝ်း ဢၼ်ပဵၼ်တီႈ ႁူင်းမူၼ်ႉမႄးတၢင်းယၢမ်ႈၸရိတ်ႉတ ၵူၼ်းၼုမ်ႇႁဝ်းၶႃႈသေယဝ်ႉ မႃးၶဝ်ႈယဵပ်ႇယမ်ႈပူၼ်ႉပႅၼ်လႄႈ မႃးယိုဝ်းႁဝ်းၶႃႈ သွင်ၾၢႆႇၸင်ႇလႆႈတႄႇပဵၼ်ပၢင်တိုၵ်းၵၼ်မႃးၶႃႈ ။
ထၢမ်-ဢၼ်လႆႈပဵၼ်ပၢင်တိုၵ်းၼႆႉ တင်းၸုမ်းပႂ်ႉတူၺ်းလွင်ႈၵၢၼ်ငမ်းယဵၼ် မီးၵၢၼ်သိုဝ်ႇသၢၼ်ၵၼ်ၸိူင်ႉႁိုဝ်ၶႃႈ?။
တွပ်ႇ- ဝၢႆးသေႁဝ်းၶႃႈလူင်းလၢႆးမိုဝ်း NCA ယဝ်ႉ ႁဝ်းၶႃႈလႆႈၶွတ်ႇၽွတ်ႈဝႆႉ JMC-S ပိူဝ်ႈတႃႇတေတူၺ်းလူ လွင်ႈၵိုတ်းတိုၵ်းၵၼ်။ ၼႂ်း NCA ၼႆႉ ဢၼ်ၵိုတ်းတိုၵ်းလမ်ႇလွင်ႈသေပိူၼ်ႈ၊ ပေႃးဝႃႈဢမ်ႇၵိုတ်းတိုၵ်းၵၼ် လႆႈၵေႃႈ ၵၢၼ်ဢုပ်ႇဢူဝ်းၵၢၼ်မိူင်းၼႆႉ မၼ်းတေဢမ်ႇၸၢင်ႈႁဵတ်းၵၢၼ်၊ တေၶွင်ႉၶမ်ၵၼ်။ ၵွပ်ႈၼၼ်လႄႈ ၸင်ႇလႆႈမႃးၶွတ်ႇၽွတ်ႈဝႆႉ JMC ၾၢႆႇလူလွမ်တူၺ်းလွင်ႈငမ်းယဵၼ် ၸၼ်ႉမိူင်းႁူမ်ႈတုမ်၊ လွင်ႈၵိုတ်းတိုၵ်း။ ဝၢႆးၼၼ်ႉၵေႃႈ လႆႈႁဵတ်းဢွၵ်ႇမႃးပိူင်တိုဝ်းၵမ်သိုၵ်း Code of conduct တင်းသွင်ၾၢႆႇ။ ဝၢႆးသေၼၼ်ႉ လႆႈမႃးၶွတ်ႇၽွတ်ႈထႅင်ႈ ၾၢႆႇလူလွမ်တူၺ်းလွင်ႈငမ်းယဵၼ် ၸၼ်ႉၸႄႈမိူင်း ။
ၸိူဝ်းၼႆႉတႄႉ ၼိုင်ႈလိူၼ်ၼိုင်ႈပွၵ်ႈ ႁဝ်းၶႃႈလႆႈႁူပ်ႉထူပ်းဢုပ်ႇဢူဝ်းၵၼ်ယူႇ၊ တီႈဢေႇသုတ်း 2 လိူၼ် ၼိုင်ႈပွၵ်ႈ၊ 3 လိူၼ်ဢမ်ႇထိုင်ၵေႃႈ မီးၵၢၼ်ဢုပ်ႇဢူဝ်းၵၼ်တႃႇသေႇ။ ၵူၺ်းၵႃႈ ပိူင်မၼ်းမီးဝႆႉသေတႃႉၵေႃႈ ၵၢၼ်မၢင်လွင်ႈၼႆႉ မၼ်းပႆႇၸၢင်ႈႁဵတ်းဢွၵ်ႇၼမ်ႉဢွၵ်ႇတူဝ်လႆႈ၊ ၵဵဝ်ႇၵပ်းဢၼ်တႅမ်ႈဝႆႉပိူင်ၶွတ်ႇၽွတ်ႈၸိူဝ်းၼႆႉ မၼ်းတိုၵ်ႉမီးပၼ်ႁႃယူႇ ။
လိူဝ်သေၼၼ်ႉ ၶေႃႈလႆႈၸႂ်ဢၼ်ႁဝ်းၶႃႈလႆႈၸႂ်ၵၼ်ဝႆႉ Director လႄႈသင်၊ ၼႂ်းၸၼ်ႉမိူင်းႁူမ်ႈတုမ် NCA ၸိူဝ်းၼႆႉ ၶေႃႈၵႂၢမ်းမၢင်ၶေႃႈၼႆႉ ယင်းပႆႇၸၢင်ႈဢဝ်တီႈပွင်ႇမၼ်းတႅၵ်ႇလႅင်းလႆႈ ။ မိူၼ်ၼင်ႇဝႃႈ ၼႃႈလိၼ်ၵိုတ်းယိုဝ်းၵၼ်။ ၼႃႈလိၼ်ၵိုတ်းယိုဝ်းၵၼ်ဢၼ်ဝႃႈၼႆႉ မၼ်းပဵၼ်တီႈလႂ်၊ ပဵၼ်ၸိူင်ႉႁိုဝ် ဢမ်ႇၸၢင်ႈ လၢတ်ႈလႆႈ။ လွင်ႈတႅပ်းတတ်းၼႃႈလိၼ်ၵၼ်ၼႆႉၵေႃႈ မၼ်းဢမ်ႇတႅတ်ႈတေႃး။ ၵၢၼ်ငၢၼ်းဢၼ်ႁဝ်းၶႃႈ တေႁူမ်ႈၵၼ်ႁဵတ်းသၢင်ႈ မိူၼ်ၼင်ႇၵၢၼ်ၽဵဝ်ႈမူၺ်ႉယႃႈမဝ်းၵမ်လႄႈ ၵႅတ်ႇၶႄၽေးယႃႈမဝ်းၵမ်ၸိူဝ်းၼႆႉၵေႃႈ ၾၢႆႇလူင်ပွင်ၸိုင်ႈၵေႃႈ ဢမ်ႇႁူမ်ႈမိုဝ်းၸွမ်းႁဝ်းၶႃႈတႄႉတႄႉ။ ႁဝ်းၶႃႈ လႆႈႁူမ်ႈမိုဝ်းၸွမ်းၵူၼ်းမိူင်းသေ ႁဵတ်းသၢင်ႈၵူၺ်း ။
ပေႃးဝႃႈႁဝ်းၶႃႈ ၵႂႃႇႁဵတ်းသၢင်ႈၵၢၼ်ငၢၼ်း မၢင်ၸိူဝ်ႉမၢင်တွၼ်ႈမႃးယဝ်ႉ မၼ်းၶတ်းၵၼ်ၶိုၼ်းတင်း ၾၢႆႇလူင်ပွင်ၸိုင်ႈ။ လူင်ပွင်ၸိုင်ႈသမ်ႉၸႂ်ႉႁႅင်းသိုၵ်းသေ ၵႄႈလိတ်ႈတိၵ်းတိၵ်း၊ ဢမ်ႇၸႂ်ႉၵၢၼ်ဢုပ်ႇဢူဝ်း လူၺ်ႈလွင်ႈငမ်းယဵၼ်သေ ႁူမ်ႈၵၼ်ႁႃၶေႃႈတွပ်ႇမၼ်း ႁူမ်ႈၵၼ်သေၵႄႈလိတ်ႈ၊ ဢမ်ႇၸႂ်ႉလၢႆးၼႆႉ။ ၸႂ်ႉႁႅင်းသိုၵ်းသေမႃးၵႄႈလိတ်ႈတိၵ်းတိၵ်းလႄႈ ပၢင်တိုၵ်းၼႆႉၵေႃႈ မၼ်းၸင်ႇလႆႈၵိူတ်ႇၶိုၼ်ႈ ။
ထၢမ်-မိူဝ်ႈလဵဝ်ၼႆႉ ၾၢႆႇလူင်ပွင်ၸိုင်ႈၶဝ်သမ်ႉ ပွင်ႇလၢတ်ႈမႃးဝႃႈၸိူင်ႉႁိုဝ်ၽွင်ႈၶႃႈ ဢၼ်ၶဝ်လႆႈႁႅၼ်းသိုၵ်း လေႃႇတိုၵ်းၼႆႉ ?။
တွပ်ႇ-တီႈငဝ်ႈငုၼ်းႁဝ်းၶႃႈ ၸီႉသင်ႇတီႈလုမ်းၾၢႆႇၵပ်းသၢၼ်လူင်ပွင်ၸိုင်ႈၶဝ်သေယဝ်ႉ ၵႂႃႇၵပ်းသၢၼ်တူၺ်း တၢင်းၾၢႆႇၸဝ်ႈၼႃႈတီႈတပ်ႉသိုၵ်းၶဝ်၊ တီႈတိူင်းသိုၵ်းၶဝ်ၸိူဝ်းၼႆႉယူႇ။ ၵူၺ်းၵႃႈ ၶဝ်ၵေႃႈဝႃႈလွင်ႈၼႆႉ ႁႂ်ႈပႂ်ႉပႃး(ထိင်းသိမ်း)သေႁဵတ်းသၢင်ႈၵႂႃႇ၊ ႁဝ်းၶိုၼ်းဢုပ်ႇဢူဝ်းၵၼ်သေႁဵတ်းလႆႈယူႇ။ ဝႃႈၼၼ်သေတႃႉၵေႃႈ ထႅင်ႈၾၢႆႇၼိုင်ႈသမ်ႉ ၸႂ်ႉႁႅင်းသိုၵ်းသေၵႂႃႇလွမ်ႉႁဝ်းၶႃႈ၊ ၶဝ်ႈၵႂၢတ်ႇလၢင်ႉႁဝ်း ၶဝ်ႈတိုၵ်းႁဝ်းၸိူင်ႉၼႆ မၼ်းၵေႃႈဢမ်ႇပဵၼ်ၵႂႃႇၸွမ်းၵႂၢမ်းၶဝ်လၢတ်ႈဝႃႈ ဢဝ်လၢႆးလီ လၢႆးၵတ်းယဵၼ်သေၵႄႈလိတ်ႈၵၼ်၊ ယႃႇပေႁဵတ်းပဵၼ်လိူင်ႈယႂ်ႇ ။
ပေႃးထႅင်ႈၾၢႆႇၼိုင်ႈ ၾၢႆႇတပ်ႉသိုၵ်းသမ်ႉ ၸီႉသင်ႇတပ်ႉသိုၵ်း ဢဝ်ဢဵၼ်ႁႅင်းသိုၵ်း၊ ဢဝ်သၢႆသိုၵ်းသေၶဝ်ႈတိုၵ်း ႁဝ်းယူႇတိၵ်းတိၵ်း၊ ႁဝ်းၶႃႈၵေႃႈၸမ်ပဵၼ် တၵ်းလႆႈၵႅတ်ႇၶႄတူဝ်ၵဝ်ႇလႄႈ ပၢင်တိုၵ်းၼႆႉ တေႃႇထိုင်မိူဝ်ႈဝႃးၵေႃႈ ယင်းတိုၵ်ႉပဵၼ်ယူႇႁၢင်ႇႁီႈႁၢင်ႇႁၢႆးယူႇ ။
ထၢမ်-ဢၼ်လႆႈပဵၼ်ပၢင်တိုၵ်းၼႆႉ ပဵၼ်ပွတ်းတွၼ်ႈလႂ်ၶႃႈ ?။
တွပ်ႇ-ပဵၼ်ၼႂ်းတွၼ်ႈလႅၼ်ၶႅၼ်ႈၼမ်ႉလၼ်ႈလႄႈမိူင်းၵိုင်၊ ၸွမ်းၸိူဝ်းပၢင်ဝႃႈ ပၢင်သၵ်း ၼႃးပွႆး ၼမ်ႉၵႃႈ၊ တၢင်းတွၼ်ႈတူင်ႇလၢဝ်းၸိူဝ်းၼႆႉ။ မိူဝ်ႈလဵဝ် ၵူၼ်းပၢႆႈၽေးသိုၵ်းၼႆႉ လႆႈငိၼ်းဝႃႈမီးႁိမ်းၸမ်ႁဵင်ယဝ်ႉ ။
ထၢမ်-ဢၼ်လႆႈပဵၼ်ပၢင်တိုၵ်းၵၼ်ၼႆႉ ယူႇတီႈ RCSS သေ ၶႂ်ႈမွၵ်ႇလၢတ်ႈပၼ်ၾၢင်ႉ ၵူၼ်းဝၢၼ်ႈၵူၼ်းမိူင်း ၸိူင်ႉႁိုဝ်ၽွင်ႈၶႃႈ ?။
တွပ်ႇ-တီႈတႄႉမၼ်းႁဝ်းၶႃႈၵေႃႈ ဢမ်ႇၶႂ်ႈပၼ်လွင်ႈလိူတ်ႇမႆႈ ထိုင်တီႈပေႃႈမႄႈၵူၼ်းမိူင်း ပေႃးလႆႈပၢႆႈလႆႈၼီ၊ ပေႃးပဵၼ်ပၢင်တိုၵ်းၵၼ်မႃးၵေႃႈ တေလႆႈၺႃးၽေးၸိူဝ်းၼႆႉ၊ ၵွပ်ႈပိူဝ်ႈၽေးသိုၵ်းဢၼ်ဝႃႈၼႆႉ မၢင်ပွၵ်မႃး မိူၼ်ၼင်ႇၵႂၢမ်းတႆးႁဝ်းဝႃႈ “ၵႂၢႆးထိုၵ်းတေႃးၵၼ် မႃးသၢင်ႈတေးၼႃး” ။ ပွင်ႇဝႃႈ ပေႃးပဵၼ်ပၢင်တိုၵ်းၵၼ်မႃးၵေႃႈ မၼ်းမီးလွင်ႈတုမ်ႉတိူဝ်ႉၵူၼ်းမိူင်း၊ ႁဝ်းၶႃႈ ဢမ်ႇၶႂ်ႈႁႂ်ႈပဵၼ်ပၢင်တိုၵ်း၊ ႁဝ်းၶႃႈၶတ်းၸႂ်ငိူင်ႉဝႄႈယူႇ။ ၵူၺ်းၵႃႈ မၢင်ပွၵ်ႈမႃး ၾၢႆႇလူင်ပွင်ၸိုင်ႈသမ်ႉ ဢဝ်ဢဵၼ်ႁႅင်းသိုၵ်းသေမိပ်ႇငႅၼ်းႁဝ်း၊ ၶဝ်ႈတိုၵ်းႁဝ်းလႄႈ ႁဝ်းၵေႃႈလႆႈၵႅတ်ႇၶႄႁႄႉၵင်ႈတူဝ်ႁဝ်းၵူၺ်းၼႆ ႁႂ်ႈၵူၼ်းမိူင်းလႆႈႁပ်ႉႁူႉၸွမ်း ။
ယဝ်ႉၵေႃႈ ၶႂ်ႈႁႂ်ႈပီႈၼွင်ႉၵူၼ်းမိူင်း ထွမ်ႇၶၢဝ်ႇငၢဝ်းၼမ်ၼမ်ဢိတ်းၼိုင်ႈ၊ ၵဵဝ်ႇၵပ်းလွင်ႈငဝ်းလၢႆးၼႂ်းၼႃႈလိၼ် ဢၼ်ၵူၼ်းမိူင်းႁဝ်းၶႃႈပဵၼ်ယူႇမီးယူႇ၊ ၸမ်ဢွင်ႈတီႈလႂ်ၵေႃႈ ထွမ်ႇတူၺ်းဢွင်ႈတီႈၼၼ်ႉ၊ ၸၢင်ႈၵိူတ်ႇၶိုၼ်ႈမႃး ပၢင်တိုၵ်းတီႈလႂ်ၵေႃႈ ႁႂ်ႈႁဝ်းၶႃႈၸၢင်ႈႁၢင်ႈႁႅၼ်းသေယဝ်ႉ ငိူင်ႉဝႄႈလႆႈၶိုတ်းတၼ်းၶၢဝ်းယၢမ်း။ ပေႃးဢမ်ႇၸႂ်ႈၸိူင်ႉၼၼ် ၵူဝ်မၼ်းမိူၼ်ၼင်ႇပွတ်းႁွင်ႇ တၢင်းၵျွၵ်ႉမႄး တေႃႉသၢင်ႇ၊ တၢင်းဝၢၼ်ႈႁူဝ်ပၢင်ႇ လႆႈဢဝ်ၾႆးၽဝ်ႁိူၼ်းၵၼ် ပေႃးသဵင်ႈၵႂႃႇပဵၼ်ဝၢၼ်ႈၸိူဝ်းၼႆႉ ၵူဝ်လႆႈၺႃးၽေးၸိူဝ်းၼၼ်ႉ။ ၶႂ်ႈႁႂ်ႈၵူၼ်းမိူင်းႁဝ်းၶႃႈဝႆႉသတိသေ ဢွၼ်ၵၼ်ထွမ်ႇတူၺ်းၶၢဝ်ႇငၢဝ်း၊ ၵိုင်ႇလီႁဵတ်းၸိူင်ႉႁိုဝ်ၼႆၵေႃႈ ၵပ်းသိုပ်ႇၵပ်းသၢၼ်တင်းၸဝ်ႈၼႃႈတီႈ ႁဝ်းၶႃႈၵေႃႈလႆႈယူႇ၊ တီႈလုမ်းၵပ်းသၢၼ်ႁဝ်းၶႃႈၵေႃႈမီးယူႇ၊ ၶႂ်ႈၾၢၵ်ႇထိုင်ပေႃႈမႄႈၵူၼ်းမိူင်းၸိူင်ႉၼႆၶႃႈဢေႃႈ ။
Tags: Interview


text:
ပၢၼ်ယူႇၼီႇၶူတ့် မိူဝ်ႈလႂ်?
ပၢၼ်ယူႇၼီႇၶူတ့် မိူဝ်ႈလႂ်?
ယူႇၼီႇၶူတ့်ဢၼ်ဝႃႈၼႆ့ ပွင်ႇဝႃႈသင်
ယူႇၼီႇၶူတ့်ဢၼ်ဝႃႈၼႆ့ ပဵၼ်လွၵ်းၸဵင် ဢၼ်တမ်းဝၢင်းဝႆ့ တွၼ်ႈတႃႇတေပေႃႉလိၵ်ႈ ၶပ့်လိၵ်ႈ ဢၢၼ်ႇလိၵ်ႈ လႄႈသိမ်းၶေႃႈမုၼ်းၸိူဝ်းၼႆ့ယဝ်ႈ။ တူဝ်လိၵ်ႈဢၼ်မီးၼႂ်း ၵမ်ႇၽႃႇၼႆ့ ၵမ်ႈပႃႈၼမ် ပႃးၸဵမ်လိၵ်ႈမၢၼ်ႈလိၵ်ႈတႆး၊ ၶဝ်ႈပႃးၼႂ်းလၵ်းၸဵင်ႇယူႇၼီႇၶူတ့်ၼႆ့ယဝ့်။ ယူႇၼီႇၶူတ့်ၼႆ့ ပဵၼ်ၽူႈလူင့်လႅၼ်ႇၵတ့်ၶႅၼ်ႇ ၽၢႆႇတူဝ်လိၵ်ႈပိုၼ့်တီႈပႃႇ ဢွၼ်ၵၼ်ဝူၼ့်ၶွပ်ႈႁွပ်ႈထိုင် ႁူဝ်ယွႆႈမၼ်းလီလီငၢမ်းငၢမ်းသေ ၶူင်သၢင်ႈႁၢင်ႈပွင်ဝႆ့ယဝ်ႈ။ Operating System (OS) တင်းၼမ် ဢမ်ႇဝႃႈ Mac ႁိုဝ် PC ၸႂ်ႉတိုဝ်းလႆႈ တင်းမူတ်းယဝ့်။ တေႃႈၼင်ႇၼႂ်းၾူၼ်းလႄႈ ၶိူင်ႈဢွၼ်ႇၶိူင်ႈဢိတ်း တၢင်ႇမဵဝ်းၵေႃႈ ယင်းၸၢင်ႈၸႂ်ႉလႆႈပႃးယဝ့်။
ၵွပ်ႈပိူဝ်ႈသင် ႁဝ်းလူဝ်ႇလႆႈၸႂ်ႉယူႇၼီႇၶူတ့်
- ပဵၼ်လၵ်းၸဵင်ဢၼ်ၵူႈမိူင်းမိူင်းယွမ်းႁပ့်၊
- ပဵၼ်လၵ်းၸဵင်ဢၼ် World Wide Web Consortium ယွမ်းႁပ့်
- သင်လူဝ်ႇၶူၼ့်ႁႃတူဝ်လိၵ်ႈမႃးၸိုင် တေဢမ်ႇမီးတီႈယူပ်ႈယွမ်း
- တူဝ်လိၵ်ႈၵပ်းတၢမ်းၵၼ် ၸွမ်းၼင်ႇၶပ်းမၢႆၸႅၼ်ႇ ၵ ၶ ၷ ꧠ င
- ပႃးဝႆ့တူဝ်လိၵ်ႈတွၼ်ႈတႃႇလၢႆၸိူဝ့်လၢႆၶိူဝ်း (မိူၼ်ၼင်ႇ တႆး၊ တဢၢင်း၊ မၢၼ်ႈ၊ မွၼ်း၊ ယၢင်းၽိူၵ်ႇသီႇၶိူဝ်း လႄႈယၢင်းလႅင် ၸိူဝ်းၼႆ့)
လွင်ႈလႅၵ်ႈလၢႆႈ မိူဝ်ႈၸႂ်ႉယူႇၼီႇၶူတ့်
မိူဝ်ႈႁဝ်းၸႂ်ႉၾွၼ့်ယူႇၼီႇၶူတ့်သေ ပေႃႉလိၵ်ႈၼၼ့် လွၵ်ႈလႅၵ်ႈလၢႆႈမၼ်း မီးဢိတ်းဢီႈ။ လၢႆးၵဝ်ႇလၢႆးမွၼ် ဢၼ်ႁဝ်းၸႂ်ႉတိုဝ်းၵၼ်မႃးၼၼ့် ပေႃးတေမႃးထတ်းတူၺ်းၸိုင် ဢမ်ႇပေႃးမီးပၵ်းပိူင်မၢႆႈမီႈသင်လူင်လၢင်။ မိူၼ်ၼင်ႇတူဝ်ဢၼ်ဝႃႈ 'ၶၢႆ' ၼႆၼၼ့် မၢင်ၸိူဝ်းပေႃႉ ၶ + ဢႃပွတ်း + ၵၢႆၶိုၼ်း (ၶၢႆ) ၼႆသေ မၢင်ၸိူဝ်းသမ့်ပေႃႉ ၶ + ၵၢႆႇၶိုၼ်း + ဢႃပွတ်း (ၶၢႆ) ၼႆယဝ့်။ မိူၼ်ၼင်ႇတူဝ်ဢၼ်ဝႃႈ 'တိုၵ်း' ၼႆၼၼ့်ၵေႃႈ မၢင်ၸိူဝ်းပေႃႉဝႃႈ တ + တိုတ့်ၼိုင်ႈ + တၢင်ႇ + ၵၽႅတ်း + ၸမ်ႈၼႃး ၼႆသေ ဢဝ်တိုတ့်ၼိုင်ႈမႃးဢွၼ်တၢင်းယဝ့်၊ မၢင်ၸိူဝ်းသမ့်ပေႃႉဝႃႈ တ + တၢင်ႇ + တိုတ့်ၼိုင်ႈ + ၵၽႅတ်း + ၸမ်ႈၼႃႈ ၼႆသေ ဢဝ်တၢင်ႇမႃးဢွၼ်တၢင်းယဝ့်။ လွင်ႈၸိူဝ်းၼႆ့ ပေႃးဢဝ်မၢၵ်ႇတႃၵူၼ်းႁဝ်းတူၺ်းတႄ့ ႁၼ်တူဝ်မၼ်းမိူၼ်ၵၼ်ၵူၺ်းသေတႃႉ ပေႃးဢဝ်မၢၵ်ႇတႃၶွမ်ႇၽျူႇတႃႇတူၺ်းတႄ့ ပႅၵ်ႇပိူင်ႈၵၼ်ဝႆ့ လူင်လၢင်ယဝ့်။ လိူဝ်သေၼၼ့် မိူဝ်ႈႁဝ်းတေၶူၼ့်ႁႃတူဝ်လိၵ်ႈ ဢမ်ႇၼၼ် ၶေႃႈမုၼ်းသေဢၼ်ဢၼ်ၼၼ့်ၵေႃႈ ပေႃးဝႃႈႁဝ်းပေႃႉမႅၼ်ႈၸွမ်းပၵ်းၸွမ်းပိူင်မၼ်းၵွၼ်ႇ ၽႂ်ၵေႃႉလႂ်ၶူၼ့်ႁႃၵေႃႈ ၸင်ႇတေ ငၢႆႈလူမ်ၸႂ်ယဝ့်။ ထႅင်ႈလွင်ႈၼိုင်ႈ မိူဝ်ႈႁဝ်းၶပ့်ထႅဝ်တူဝ်လိၵ်ႈၼၼ့် ၼင်ႇႁိုဝ်ထႅဝ်တူဝ်လိၵ်ႈႁဝ်းပေႃးတေၵႂႃႇယူႇၸွမ်းတူဝ်မႄႈလိၵ်ႈဢၼ်လႂ်ဢၼ်ၼၼ့်ၼၼ့်ၵေႃႈ ႁဝ်းထုၵ်ႇလီပေႃႉၸွမ်းလွၵ်းလၢႆးမၼ်းယဝ့်။ မိူၼ်ၼင်ႇ -
ၵ + ႄ + ႇ = ၵႄႇ || ပ + ေ + ႃ + ႈ = ပေႃႈ || သ + ြ + ႃ + ႇ = သြႃႇ || ၼ + ၢ + ႆ + း = ၼၢႆး
(တႅမ်ႈသင်ၵေႃႈယဝ်ႉ လူဝ်ႇလႆႈဢဝ်တူဝ်မႄႈလိၵ်ႈ မႃးဢွၼ်ႇတၢင်းမႄႈၵပ်းငဝ်ႈ။)
(ႁၢင်ႈလွၵ်းတူဝ်လိၵ်ႈယူႇၼီႇၶူတ့် ဢၼ်ပႃးတူဝ်လိၵ်ႈလၢႆလၢႆၶိူဝ်း)
သင်ႁဵတ်းၼႆပေႃႉၵွၼ်ႇ မိူဝ်ႈၶပ့်ထႅဝ်လိၵ်ႈမႃးၼၼ့် တီႈဢၼ်ဝႃႈ 'ၵႄႇ' ၼၼ့်ၵေႃႈ ၸင်ႇတေ ၵႂႃႇယူႇၸွမ်းတူဝ်'ၵ'၊ တီႈဢၼ်ဝႃႈ'ပေႃႈ'ၼၼ့်ၵေႃႈ ၸင်ႇတေၵႂႃႇယူႇၸွမ်းတူဝ်'ပ'ယဝ့်။ သင်ဢမ်ႇၼၼ် သင်ဢဝ်တူဝ်'ႄ' လႄႈ တူဝ် 'ေ' ပေႃႉဢွၼ်တၢင်း မိူၼ်ၼင်ႇလၢႆးၵဝ်ႇၸိုင် ၶဝ်တေၵႂႃႇယူႇၸွမ်း တူဝ်'ႄ' လႄႈ 'ေ'ၵူၺ်းယဝ့်။ ၵွပ်ႈပိူဝ်ႈၼႆ ႁဝ်းလူဝ်ႇလႆႈလႅၵ်ႈလၢႆႈပႃး လၢႆးပေႃႉလိၵ်ႈႁဝ်းယဝ့်။ ႁဵတ်းၸိူင့်ႁိုဝ်ပေႃႉၵေႃႈ တီႈတႄ့မၼ်း လူဝ်ႇႁႂ်ႈဢွၵ်ႇပဵၼ် တူဝ်လိၵ်ႈသေ လူလႆႈဢၢၼ်ႇလႆႈၵူၺ်းၼင်ႇၵဝ်ႇ။ ၵူၺ်းၵႃႈ သင်ဝႃႈႁဝ်းမီးပၵ်းမီးပိူင်သေ ၶပ့်ပေႃႉၸိုင် မၼ်းတေ ငၢႆႈၸႂ်လူမ်ၸႂ် တွၼ်ႈတႃႇႁဝ်းတင်းသဵင်ႈသေ တေသၢင်ႇထုၵ်ႇၵၼ် တင်းလွၵ်းလၢႆးပၺ်ႇၺႃႇ ဢၼ်တေဢွၵ်ႇမႃး မိူဝ်းၼႃႈၼၼ့်ယဝ်ႈ။ မိူၼ်ၼင်ႇ ဢဝ်ၵႂၢမ်းလၢတ်ႈ ပိၼ်ႇပဵၼ်တူဝ်လိၵ်ႈ၊ ဢဝ်တူဝ်လိၵ်ႈ ပိၼ်ႇႁႂ်ႈဢွၵ်ႇသဵင်ၵႂၢမ်းလၢတ်ႈ။ ဢဝ်ၽႃႇသႃႇဢၼ်ၼိုင်ႈ ပိၼ်ႇပဵၼ်ၽႃႇသႃႇ ဢၼ်ၼိုင်ႈၸိူဝ်းၼႆ့ ပေႃးႁဝ်းမီးယူႇၼီႇၶူတ့် ႁင်းၵူၺ်းၵွၼ်ႇ ၸင်ႇတေၸၢင်ႈႁဵတ်းလႆႈ။ ၵွပ်ႈပိူဝ်ႈၼႆ ဝၼ်းမိူဝ်ႈၼႆ့ ႁဝ်းထုၵ်ႇလီဢွၼ်ၵၼ်ၸႂ်ႉတိုဝ်းယူႇၼီႇၶူတ့်ၵၼ်ၵႂႃႇယဝ်ႈ။ ပေႃးယၢမ်ႈၵႂႃႇၸိုင် လွၵ်းလၢႆးယူႇၼီႇၶူတ့်ၼႆ့ ယင်းၸႂ်ႉတိုဝ်းလႆႈ ၽႂ်းလိူဝ်ငၢႆႈလိူဝ်သေ လွၵ်းလၢႆးဢၼ်ၵဝ်ႇဢၼ်မွၼ် ႁဝ်းၼၼ့်တႄ့တႄ့လူးၵွၼ်ႇ။
တၢင်ႇ + တိုတ့် ဢမ်ႇၼၼ် တိုတ့် + တၢင်ႇ?
ၵွပ်ႈပိူဝ်ႈလွၵ်းမိုဝ်းယူႇၼီႇၶူတ့် တွၼ်ႈတႃႇၵူၼ်းၸၢဝ်းၶိူဝ်းၼႂ်းမိူင်းမၢၼ်ႈတင်းသဵင်ႈ ႁူမ်ႈၵမ်ဝႆ့ၵူၺ်းဢမ်ႇၵႃး တူဝ်လိၵ်ႈၵမ်ႈပႃႈၼမ် မိူၼ်ၼင်ႇတူဝ်မႄႈလိၵ်ႈ င၊ တ၊ ထ၊ ပ၊ မ၊ ယ၊ ရ၊ လ၊ ဝ လႄႈတင်း မႄႈၵပ်းငဝ်ႈ ဢ ဢႃ ဢိ ဢီ ဢု ဢူ ၸိူဝ်းၼႆ့ ႁူမ်ႈၵၼ်ၸႂ်ႉဝႆ့လၢႆလၢႆၶိူဝ်းလႄႈ ပဵၼ်တီႈလူဝ်ႇလႆႈဝူၼ့်ၸွမ်းထႅင်ႈလွင်ႈၼိုင်ႈ။ မိူၼ်ၼင်ႇဝႃႈ ပေႃးဢဝ်လၢႆးတႅမ်ႈလိၵ်ႈမၢၼ်ႈဝႃႈၸိုင် တီႈဢၼ်လူဝ်ႇတႅမ်ႈဝႃႈ 'တို့' ၼႆၼၼ့် ၶဝ်တေတႅမ်ႈဝႃႈ တ + တၢင်ႇ + တိုတ့် + ၸမ်ႈတႂ်ႈသေ တူဝ်တၢင်ႇ မႃးဢွၼ်တၢင်းတူဝ်တိုတ့်ယဝ့်။ ၵူၺ်းၵႃႈ သင်ဢဝ်လၢႆးတႅမ်ႈလိၵ်ႈတႆးႁဝ်းမိူဝ်ႈလဵဝ်ဝႃႈသမ့် လူဝ်ႇလႆႈတႅမ်ႈ တ + တိုတ့် + တၢင်ႇ + ၸမ်ႈတႂ်ႈၼႆသေ တူဝ်တိုတ့်မႃးဢွၼ်တၢင်း တူဝ်တၢင်ႇယဝ့်။ တီႈၼႆႈ ပေႃးဢဝ်ၵၢင်ၸႂ်ၵဝ်ၶႃႈဝႃႈၸိုင် လၢႆးဢၼ်မၢၼ်ႈၶဝ်ၸႂ်ႉၼၼ့် တူၵ်းထုၵ်ႇသေလၢႆးတႆးယဝ့်။ ၵွပ်ႈပိူဝ်ႈသင်ၼႆ ပေႃးမႃးၶပ့်တူၺ်း တူဝ်မႄႈၵပ်းငဝ်ႈ တႆးႁဝ်းၵေႃႈ 1. ဢႃ 2.(ဢိ) ဢီ 3. ဢေ 4. ဢႄ 5. (ဢု) ဢူ ၸၵႂႃႇ တူဝ်ဢိ (တူဝ်တၢင်ႇ) ၼႆ့ မႃးဢွၼ်တၢင်းတူဝ်ဢု (တူဝ်တိုတ့်)ယဝ့်။ ၵွပ်ႈပိူဝ်ႈၼႆ သင်ႁဝ်းတင်းသဵင်ႈ ၸွမ်းလၢႆးတႅမ်ႈလိၵ်ႈမၢၼ်ႈသေ တႅမ်ႈတူဝ်တၢင်ႇဢွၼ်တၢင်းၵေႃႈ ဢမ်ႇႁၼ်ၽိတ်းတီႈလႂ်။ လိူဝ်သေၼၼ့် တေၵႂႃႇငၢမ်ႇမႅၼ်ႈၵၼ်တင်း လၢႆးတႅမ်ႈတၢင်ႇၶိူဝ်းဢၼ် ႁဝ်းႁူမ်ႈၵၼ်ၸႂ်ႉၼၼ့်ထႅင်ႈလူးၵွၼ်ႇ။
ၸေႃႇၵီႇလူး ၸွင်ႇထုၵ်ႇလီၸႂ်ႉ
ပေႃးတေလႆႈတွပ်ႇပွတ်းပွတ်းၸိုင် ၵဝ်ၶႃႈၵူၺ်းလူဝ်ႇတွပ်ႇဝႃႈ "ဢမ်ႇထုၵ်ႇလီၸႂ်ႉ" ၼႆၶေႃႈလဵဝ်ၵွႆး။ ဝႆ့ၸႂ်ဝႃႈ ၸေႃႇၵီႇၼႆ့ ၵူၼ်းၸႂ်ႉမၼ်းၼမ်လိူဝ် ယူႇၼီႇၶူတ့်သေတႃႉ မၼ်းဢမ်ႇၸွမ်း လၵ်းၸဵင် ဢၼ်ၵမ်ႇၽႃႇမၵ်းမၼ်ႈဝႆ့။ လိူဝ်သေၼၼ့် ၼႂ်းတူဝ်လိၵ်ႈၸေႃႇၵီႇမၢၼ်ႈၶဝ်ၼၼ့် ဢဝ်တီႈယူႇ လွၵ်းတူဝ်လိၵ်ႈ တွၼ်ႈတႃႇၵူၼ်းတၢင်ႇၶိူဝ်းဝႆ့ တင်းၼမ်တင်းလၢႆယဝ့်။ လွၵ်းၸဵင်တွၼ်ႈတႃႇတူဝ်လိၵ်ႈတႆး ယင်းပႃးၵႂႃႇ ဢမ်ႇယွမ်း 13 တူဝ်။ ၵွပ်ႈပိူဝ်ႈၼႆ မိူဝ်ႈၶဝ်ႁဵတ်းပၼ်ၾွၼ့် ၸေႃႇၵီႇတႆး ၼၼ့် ၶဝ်လႆႈၵႂႃႇဢဝ် လွၵ်းတီႈယူႇတူဝ်လိၵ်ႈ ၶွင်ၽႃႇသႃႇၵူၼ်းတၢင်ႇၶိူဝ်း မႃးတႅၼ်းဝႆ့ပၼ်ယဝ့်။ တီႈသိုဝ်ႈသိုဝ်ႈမၼ်း ၸေႃႇၵီႇမၢၼ်ႈၼၼ့် ဢမ်ႇၸႂ်ႈၶွင်မၢၼ်ႈ၊ ဢမ်ႇမီးတၢင်းဢူပ်းတၢင်းဢၢႆသေ ဢဝ်ၶွင်ပိူၼ်ႈႁဵတ်းၸဝ်ႈဝႆ့ၵူၺ်း။ ဢၼ်ႁၢႆ့ၸႃႉသေၼၼ့်တႄ့ ၶဝ်ႁဵတ်းႁႂ်ႈၸေႃႇၵီႇတႆး ငၢႆးမိူၼ်ၼင်ႇၸေႃႇၵီႇမၢၼ်ႈၼၼ့်ယဝ်ႈ။ ဢမ်ႇၸႂ်ႈၶွင်တႆးသေဢိတ်း။ ၵႂႃႇဢဝ်လွၵ်း တူဝ်လိၵ်ႈၶွင်ၵူၼ်းတၢင်ႇၶိူဝ်းမႃးသေ တေႃႉတႄ့ဢဝ်တူဝ်လိၵ်ႈတႆး သႂ်ႇဝႆ့ပၼ်ၵူၺ်း။
သိုပ်ႇၸႂ်ႉၸေႃႇၵီႇၵႂႃႇႁဵတ်ႈၼႆၸွင်ႇလႆႈ
သင်ဝႃႈႁဝ်းသိုပ်ႇၸႂ်ႉၸေႃႇၵီႇၵႂႃႇႁဵတ်းၼႆတိၵ်းတိၵ်းၸိုင် ဢၼ်တေၼႃႇသေပိူၼ်ႈၼၼ့်တႄ့ ပဵၼ်ႁဝ်းႁႃး ၸိူဝ်းဢမ်ႇၸႂ်ႈၵူၼ်းၶိူဝ်းမၢၼ်ႈၼၼ့်ယဝ်ႈ။ ၸေႃႇၵီႇမၢၼ်ႈၼႆ့ ဝႆ့ၸႂ်ဝႃႈ မၼ်းဢဝ်လွၵ်းတူဝ်လိၵ်ႈတၢင်ႇၶိူဝ်းမႃးၸႂ်ႉဝႆ့သေတႃႉ လွၵ်းတူဝ်လိၵ်ႈဢၼ်မၼ်းဢဝ်ၸႂ်ႉဝႆ့ၼၼ့် ယင်းပဵၼ်လွၵ်းတူဝ်လိၵ်ႈ ဢၼ်မၵ်းမၼ်ႈဝႆ့တွၼ်ႈတႃႇၵူၼ်းၶိူဝ်း ၼႂ်းမိူင်းမၢၼ်ႈၼၼ့်ၵွႆး။ လၢႆးၶပ့်ဝၢင်း encode မၼ်းၵေႃႈ ဢမ်ႇပိူင်ႈသင်ၵၼ်တင်းလိၵ်ႈမၢၼ်ႈ။ ၵွပ်ႈပိူဝ်ႈၼႆ တွၼ်ႈတႃႇတူဝ်လိၵ်ႈမၢၼ်ႈတႄ့ ဢမ်ႇမီးလွင်ႈတူၵ်းသုမ်းသင် လူင်လၢင်ၵႃႈႁိုဝ်။ ၸေႃႇၵီႇတႆးၼႆ့တႄ့ ဢမ်ႇၸႂ်ႈၸိူင့်ၼၼ်၊ ၵမ်ႈပႃႈၼမ် မၼ်းၵႂႃႇဢဝ်လွၵ်းတူဝ်လိၵ်ႈ Cham သေမႃးသႂ်ႇဝႆ့ပၼ်။ မၢင်တူဝ် ယင်းပႆႇပႃႈထုၵ်ႇမၵ်းမၼ်ႈ ပဵၼ်ယူႇၼီႇၶူတ့်ၵွၼ်ႇ။ တင်းလွၵ်းတူဝ်လိၵ်ႈတႆးသေ Encode မၼ်းၵေႃႈပိူင်ႈၵၼ်၊ ၽႃႇသႃႇၵေႃႈပိူင်ႈၵၼ်၊ လၢႆးဝႆ့ဝၢင်းတူဝ်လိၵ်ႈၵေႃႈပိူင်ႈၵၼ်။ ၵွပ်ႈပိူဝ်ႈၼႆ ၸေႃႇၵီႇတႆးၼႆ့ တူဝ်လိၵ်ႈမၼ်း တေဢမ်ႇဢွၵ်ႇလီမိူၼ်တူဝ်လိၵ်ႈၸေႃႇၵီႇမၢၼ်ႈ။ မၢင်ႈတီႈၵေႃႈ ဢွၵ်ႇႁၢင်ႇႁီးႁၢင်ႇႁၢႆး၊ မၢင်တီႈတီႈ ယင်းဢမ်ႇၸၢင်ႈလူသေဢိတ်းၵေႃႈမီး။
မိူဝ်ႈလႂ်တေထိုင်ပၢၼ်ယူႇၼီႇၶူတ့်
ၸေႃႇၵီႇၼႆ့ ဢမ်ႇၶဝ်ႈတြႃးဝႃႈၼၼ်သေတႃႉ ၵမ်ႈပႃႈၼမ် ယင်းတိုၵ့်ၸႂ်ႉၸေႃႇၵီႇၵၼ်ယူႇ။ ယင်းသူင်ၸႂ်ႉၵၼ်ယူႇ။ ပႃးၸဵမ်ၵဝ်ၶႃႈၵေႃႉၼိုင်ႈယဝ့်။ ဢၼ်လႆႈပဵၼ်ၸိူင့်ၼႆၼႆ့ လွင်ႈတၢင်းမၼ်း မီးဝႆ့လၢႆၸိူင့်လၢႆလွင်ႈ။ ၼႂ်းၸိူဝ်းၼၼ့်ၸိုင် -
တူဝ်ၵဝ်ႇ ပႆႇပႃႈတူဝ်ႈတၼ်း တႃႇတေလႅၵ်ႈလၢႆႈ
တူဝ်ၵဝ်ႇ ဢမ်ႇၶႂ်ႈပွႆႇၽႃႇ သၢႆငၢႆဢၼ်မိုတ်ႈၸႂ်ႉမိုတ်ႈတိုဝ်းဝႆ့
တူဝ်ၵဝ်ႇ ဢမ်ႇၶႂ်ႈတူင့်ၼိုင် တႃႇတေလႅၵ်ႈလၢႆႈ
တူဝ်ၵဝ်ႇ ဢမ်ႇႁတ်းတေႃႇသူႈ လွင်ႈလႅၵ်ႈလၢႆႈ
တူဝ်ၵဝ်ႇ ဢမ်ႇႁူႉတေလႆႈႁဵတ်းႁိုဝ်လႅၵ်ႈလၢႆႈ
တူင်ႇဝူင်းၸဝ်ႈၵဝ်ႇ ပႆႇပႃႈလႅၵ်ႈလၢႆႈ ၸိူဝ်းၼႆ့ၵေႃႈပႃးယဝ့်။
လိူဝ်သေလွင်ႈတၢင်းပႃႈၼိူဝ်ၼႆ့ယဝ့် တႃႇတေတိုတ့်တၢႆး ၸုင်ၸၼ် ပၼ်ပွၼ်ႈ ႁႂ်ႈပီႈၼွင့်တႆးႁဝ်း မေႃၸႂ်ႉတိုဝ်းယူႇၼီႇၶူတ့်ၵၼ်မႃးၼၼ့် ႁဝ်းယင်းပႆႇပႃႈမီး လွင်ႈတူင့်ၼိုင် ဢီႈသင်လူင်လၢင်ၵႃႈႁိုဝ်။ သင်ယူႇတဵတ်ႇယဵၼ်ၵႂႃႇၽႂ်မၼ်းႁဵတ်းၼႆၸိုင် ဢသၢၵ်ႈၸေႃႇၵီႇၼႆ့ ယင်းတေယူႇၵႂႃႇယၢဝ်းလိူဝ်သေ ဢၼ်ႁဝ်းၶၢတ်ႈလၢမ်းဝႆ့ၼၼ့်လူးၵွၼ်ႇယဝ်ႈ။ တႃႇတေလႅၵ်ႈလၢႆႈလႆႈၼၼ့်ၵေႃႈ လူဝ်ႇလႆႈတဵမ်ထူၼ်ႈဝႆ့လၢႆၽၢႆႇလၢႆပႃႈ။ တီႈဢေႇသုတ်း လူဝ်ႇလႆႈႁဵတ်းႁႂ်ႈယူႇၼီႇၶူတ့် ၸႂ်ႉလႆႈလီလီ ၼႂ်းၶွမ်ႇၽျူႇတႃႇ၊ ၼႂ်း Mac ၼႂ်း Android လႄႈ ၼႂ်း iOS ပႃးၸဵမ် လိၵ်ႈတႆး လိၵ်ႈမၢၼ်ႈ၊ လွၵ်းမိုဝ်းတႆး လွၵ်းမိုဝ်းမၢၼ်ႈ။ သင်ပႆႇႁဵတ်းပၼ်လႆႈၸိူဝ်းၼႆ့လီလီၸိုင် ၸေႃႇၵီႇၵေႃႈ ယင်းတေပဵၼ်ၸေႃႇၵီႇၵႂႃႇၸိူင်ႉၼႆယူႇ။
ၼႂ်းၶၢဝ်းတၢင်း ပီ 2014 ၼႆ့ သင်ႁဝ်းဢွၼ်ၵၼ်ၶတ်းၸႂ်သေ လႅၵ်ႈလၢႆႈၸႂ်ႉတိုဝ်းယူႇၼီႇၶူတ့်ၵၼ်လႆႈတင်းမူတ်းတႄ့ တေလီတႄ့တႄ့ၶႃႈယဝ့်။
မိူဝ်ႈၵဝ်ၶႃႈၸင်ႇႁႃဢွၵ်ႇမႃးၼွၵ်ႈမိူင်း မိူဝ်ႈပီ 2007 ၼၼ့် လႆႈမႃးႁၼ်ၵႂၢင်းႁိူဝ်းမိၼ်လူင်မိူင်းထႆး၊ လႆႈမႃးႁၼ်ပီႈၼွင့်ထႆးၶဝ်သေ ၵဝ်ၶႃႈၸႂ်လဵၵ့်ၼႃႇ။ ၵဝ်ၶႃႈဝူၼ့်ဝႃႈ "ႁဵတ်းသင် မိူင်းႁဝ်း ႁဝ်းဢမ်ႇၸၢင်ႈဢဝ်ၵႂၢမ်းႁဝ်း လၢတ်ႈတေႃႇတၵ့်ၼၢႆၵၼ် မိူၼ်ပီႈၼွင့်ထႆးၶဝ်ၸိူင့်ၼႆ။ တေႃႈၼင်ႇပဵၼ်မိူင်းတႆးလူင်ၵမ်ႇၽီႇၵမ်ႇၽဵတ်ႇ ၵႂႃႇၼႂ်းၵၢတ်ႇၼႂ်းသႃး ႁၢင်ႈပေႃးဢမ်ႇၸၢင်ႈ လၢတ်ႈၵႂၢမ်းတႆးတေႃႇၽႂ်" ၼႆယူႇ။ ထိုင်တေႃႈလဵဝ်ၼႆ့ ၶႅၼ်းလီၸႂ်လဵၵ့်ထႅင်ႈ။ ၵွပ်ႈဝႃႈ လွၵ်းမိုဝ်းတႃႇလိၵ်ႈတႆးႁဝ်းမီးယူႇ ၵူၺ်းၵႃႈႁဝ်းသမ့်ဢမ်ႇၸၢင်ႈ ဢဝ်ၸႂ်ႉတိုဝ်းတေႃႇၵၼ်။ သင်ႁဝ်းႁူႉၸိူင့်ၼႆယဝ့်ၸိုင် ပုၼ်ႈၽွၼ်းမၼ်း မီးၼိူဝ်ႁူဝ်မႃႇႁဝ်းၵူႈၵေႃႉၶႃႈယဝ့်ၼေႃႈ။ ၵွပ်ႈပိူဝ်ႈၼႆ ပၢၼ်ယူႇၼီႇၶူတ့်ဢၼ်ဝႃႈၼၼ့် မိူဝ်ႈလႂ်? ၵဝ်ၶႃႈဢမ်ႇၸၢင်ႈတွပ်ႇ။ ၸဵဝ်းလႄႈၼၢၼ်းဢၼ်ဝႃႈၼၼ့်တႄ့ မီးတီႈႁဝ်းႁူမ်ႈတူဝ်ႁူမ်ႈၸႂ်ၵၼ် ၵွႆးၶႃႈယဝ်ႈၼေႃႈ ႉႉႉ
ပီႈၸၢႆးလူင်


text:
ၼႃႈႁိူၼ်းဢွၼ်ႇလင်ၼိုင်ႈ
ၼႃႈႁိူၼ်းဢွၼ်ႇလင်ၼိုင်ႈ
မိူဝ်ႈၶမ်ႈၼၼ်ႉ ပေႃးၶႃႈထိုင်ႁိူၼ်းၵေႃႈ မေးၵဝ်ၶႃႈ ႁႅၼ်းၶဝ်ႈၶမ်ႈမႃးလဵင်ႉ။ ၶႃႈယိပ်းမိုဝ်းမၼ်းသေဝႃႈ "ႁဝ်းမီးလွင်ႈၼိုင်ႈ တေလၢတ်ႈၼႄသူဢိူဝ်ႈ" မၼ်းၼၢင်းၵေႃႈ ၼင်ႈဝႆႉယူႇယဵၼ်ယဵၼ်ႁင်းမၼ်း။
ၼႂ်းႁူၺ်ႇတႃမၼ်းၼၢင်းတႄႉ လႅပ်ႈမီးလွင်ႈတိူဝ်ႉၸႂ်ဝႆႉယဝ်ႈ။
ၵဝ်ၶႃႈၵေႃႈ ဢမ်ႇၵိုင်ႉၵၢင်ႉပိုတ်ႇပၢၵ်ႇလၢတ်ႈၼႄမၼ်းၼၢင်းလႆႈ။ ၵူၺ်းၵႃႈ ၼင်ႇဢၼ်ၵဝ်ၶႃႈဝူၼ်ႉယူႇၼႂ်းၸႂ်ၼၼ်ႉ ပဵၼ်ႁိုဝ်ၵေႃႈ လူဝ်ႇလႆႈႁႂ်ႈမၼ်းၼၢင်း ႁူႉထိုင်ယဝ်ႈ။ ၶႃႈၵေႃႈ လၢတ်ႈၼႄမၼ်း သဵင်လွႆးလွႆးဝႃႈ "ႁဝ်းၶႂ်ႈယွၼ်း ၽႄတၢင်းၵၼ်တင်းသူဢိူဝ်ႈ" ၼႆယူႇ။
မၼ်းၼၢင်း ဢမ်ႇလႅပ်ႈတုမ်ႉတိူဝ်ႉၸႂ်ဢီႈသင်လူင်လၢင်၊ ၵူၺ်းၵႃႈ မၼ်းၼၢင်း ၶိုၼ်းထၢမ်ၶႃႈလွႆးလွႆးဝႃႈ "ၵွပ်ႈသင်?"
ၶႃႈၵေႃႈ ဢမ်ႇၸၢင်ႈတွပ်ႇၶေႃႈထၢမ်မၼ်းၼၢင်း။ လွင်ႈၼႆႉယဝ်ႈ ဢၼ်ႁဵတ်းႁႂ်ႈ မၼ်းၼၢင်းၸႂ်လမ်ၶိုၼ်ႈ။ မၼ်းၼၢင်းၵေႃႈ ဢဝ်ၸေႃႉတင်းထူႇ ဢၼ်မီးပၢၵ်ႇၼႃႈမၼ်းၼၼ်ႉ ထိုမ်ႈပႅတ်ႈ။ ယဝ်ႉၵေႃႈ ႁိုတ်းသႂ်ႇၵဝ်ၶႃႈဝႃႈ "သူယွင်ႇတၢၼ်ႇၼႆႉႁႃႉ!" ၼႆယူႇ။ ၶမ်ႈၼၼ်ႉ ႁဝ်းဢမ်ႇတၵ်ႉသဵင်တၵ်ႉပၢၵ်ႇတေႃႇၵၼ်။ မၼ်းၼၢင်းၵေႃႈ ၼင်ႈႁႆႈယူႇ။ ၵဝ်ၶႃႈၵေႃႈႁူႉထိုင်ယူႇ လွင်ႈဝႃႈမၼ်းၼၢင်းၶႂ်ႈႁူႉထိုင် လွင်ႈတၢင်းဢၼ်ႁဵတ်းႁႂ်ႈၼႃႈႁိူၼ်းႁႃးတင်းသွင် ပဵၼ်ၸိူင်ႉၼႆမႃး။ ၵူၺ်းၵႃႈ ၵဝ်ၶႃႈ ဢမ်ႇၸၢင်ႈဢဝ်သင်မႃးတွပ်ႇပၼ်မၼ်းၼၢင်း ႁႂ်ႈတဵမ်ထူၼ်ႈ။ လွင်ႈတၢင်းမၼ်းတႄႉ ၵဝ်ၶႃႈၵႂႃႇႁၵ်ႉမႅၼ်ႈသၢဝ်ထႅင်ႈၵေႃႉၼိုင်ႈ ဢၼ်ၸိုဝ်ႈ ၼွင်ႉၸဵၼ်းၼၼ်ႉယဝ်ႈ။ ၵဝ်ၶႃႈဢမ်ႇမီးၸႂ် ႁၵ်ႉမေးၵဝ်ၶႃႈယဝ်ႉ၊ လိူဝ်သေ မီးၸႂ်ဢေးလူမၼ်း။
ၵဝ်ၶႃႈၵေႃႈဝူၼ်ႉဝႃႈ တူဝ်ၵဝ်ႇပဵၼ်ၵူၼ်းဢမ်ႇလီ၊ ဝူၼ်ႉယဝ်ႉၵေႃႈ ၸႂ်သုၵ်ႉၸွမ်းတႄႉယဝ်ႈ။ ၶမ်ႈၼၼ်ႉ ၶႃႈၵေႃႈတႅမ်ႈၶေႃႈတူၵ်းလူင်းတႃႇႁဝ်းသွင်ၵေႃႉၽူဝ်မေး တေပႅတ်ႈၵၼ်။ ၵဝ်ၶႃႈတေပၼ်မၼ်း ႁိူၼ်း၊ လူတ်ႉၵႃးလႄႈ တိုၼ်းလၢင်း ၶွမ်ႇပၼီႇၵဝ်ၶႃႈ 30% ။
မၼ်းၼၢင်းမႃးလူတူၺ်းသေ သိၵ်ႇယွၵ်းပႅတ်ႈ ၶေႃႈတူၵ်းလူင်းၼၼ်ႉ ၵမ်းလဵဝ်။ ဢေႃ… ၽူႈယိင်း ၵေႃႉဢၼ်ယူႇၸွမ်းၵဝ်ၶႃႈမႃး ၶၢဝ်းတၢင်းသိပ်းပီပၢႆၼၼ်ႉ တေႃႈလဵဝ်ၸိုင် မိူၼ်ပိူၼ်ႈသႅၵ်ႇလႅၵ်ႇၵႂႃႇ ၵေႃႉၼိုင်ႈယဝ်ႉလူးၼႆႉ။
ၵဝ်ၶႃႈၵေႃႈ ၸႂ်ဢမ်ႇလီၸွမ်းတႄႉယဝ်ႈ၊ မိူၼ်ၼင်ႇဝႃႈ ၵဝ်ၶႃႈႁဵတ်းႁႂ်ႈ ၶၢဝ်းယၢမ်း၊ ဢဵၼ်ႁႅင်းလႄႈ တိုၼ်းလၢင်းၼႂ်းၸၢတ်ႈပၢၼ်မၼ်း လုလႅဝ်သဵင်ႈၸွမ်းၵဝ်ၶႃႈၵႂႃႇ ပႅတ်ႈလၢႆလၢႆၼၼ်ႉယဝ်ႈ။ ၶႃႈၵေႃႈ လၢတ်ႈၼႄမၼ်းၼၢင်းသိုဝ်ႈသိုဝ်ႈ လွင်ႈဝႃႈ ၵဝ်ၶႃႈႁၵ်ႉမႅၼ်ႈၼွင်ႉၸဵၼ်းတႄႉတႄႉဝႃႈဝႃႈ။ ၵမ်းလိုၼ်း မၼ်းၼၢင်းၵေႃႈ ႁွင်ႉႁႆႈပၢၵ်ႇၼႃႈၶႃႈသေ ပဵၼ်ၼမ်ႉႁူႉၼမ်ႉတႃ၊ ၶႃႈၵေႃႈဝူၼ်ႉဝႆႉယူႇ တေပဵၼ်မႃးၸိူင်ႉၼႆ။ ၶႃႈၵေႃႈဝႃႈ ႁႆႈလႄႈ ႁႆႈလႄႈ ဢမ်ႇပဵၼ်သင် ဢၼ်ၶမ်ၸႂ်ၸိူဝ်းၼၼ်ႉ တေလႆႈဢွၵ်ႇပႅတ်ႈသဵင်ႈမူတ်းၼႆ။ လွင်ႈတေၽႄသဵၼ်ႈတၢင်းၵၼ်ၼႆႉ ၶႃႈဝူၼ်ႉမႃးပေႃးႁိုင် ၼင်ႇၵဝ်ႇယဝ်ႈ၊ တေႃႈလဵဝ်ႄတႉ တႅပ်းတတ်းၸႂ်လႆႈလီယဝ်ႈ။
ထႅင်ႈဝၼ်းၼိုင်ႈမႃး ၶႃႈပွၵ်ႈႁိူၼ်းမႃး လိုၵ်းဢိတ်းၼိုင်ႈ၊ ၶႃႈႁၼ်မၼ်းၼၢင်း ၼင်ႈတႅမ်ႈလိၵ်ႈယူႇတီႈၽိူၼ်ႁင်းၵူၺ်း။ ၶမ်ႈၼၼ်ႉ ၶႃႈဢမ်ႇတၼ်းၵိၼ်ၶဝ်ႈၶမ်ႈ။ ၵွပ်ႈပိူဝ်ႈၵႂႃႇလႄႇၸွမ်း ၼွင်ႉၸဵၼ်းမႃးတင်းဝၼ်းလႄႈ ႁိူဝ်ႉမွႆႈၼႅၼ်ႇသေ ၶဝ်ႈႁွင်ႈၼွၼ်းသေ ဝၢင်းႁူဝ်ၵႅပ်ႉၼိုင်ႈၵေႃႈ လပ်းမွႆႈၵႂႃႇၵမ်းလဵဝ်ၼၼ်ႉယဝ်ႈ။
ၶႃႈတိုၼ်ႇမႃးတဵင်ႈၶိုၼ်း တိုၵ်ႉႁၼ်မၼ်းၼၢင်းၼင်ႈတႅမ်ႈလိၵ်ႈယူႇ။ ၶႃႈၵေႃႈ ဢမ်ႇသူၼ်ၸႂ်၊ ၶိုၼ်းမေးၽိုၼ်ႉၶိင်းသေ ၼွၼ်းလပ်းၵႂႃႇပႅတ်ႈ။
ထိုင်ၵၢင်ၼႂ်မႃး မၼ်းၼၢင်းဢဝ်ၶေႃႈတူၵ်းလူင်း တႃႇတေပႅတ်ႈၵၼ် ဢၼ်မၼ်းၼၢင်းတႅမ်ႈဝႆႉတင်းၶိုၼ်းၼၼ်ႉ မႃးၼႄၵဝ်ၶႃႈယဝ်ႉ။ မၼ်းၼၢင်း ဢမ်ႇၶႂ်ႈလႆႈၶူဝ်းၶွင်ငိုၼ်းၶမ်းဢီႈသင်တီႈၶႃႈ၊ လိူဝ်သေတုၵ်းယွၼ်း ႁႂ်ႈၶႃႈယူႇၸွမ်းမၼ်း တႃႇထႅင်ႈလိူၼ်ၼိုင်ႈ။ မၼ်းၼၢင်းဝႃႈ ၼႂ်းၶၢဝ်းယၢမ်းလိူၼ်ၼိုင်ႈၼၼ်ႉ ႁႂ်ႈႁဝ်းၶႃႈတင်းသွင် ၶတ်းၸႂ်ယူႇႁႂ်ႈမိူၼ်ပၵ်းၵဝ်ႇပိူင်ၵဝ်ႇ။ လွင်ႈတၢင်းမၼ်းတႄႉ ၵွပ်ႈပိူဝ်ႈဝႃႈ ဢမ်ႇႁိုင်သင်ၼႆႉ လုၵ်ႈၸၢႆးၵဝ်ၶႃႈ တေမီးပၢင်တွပ်ႇလိၵ်ႈလႄႈ ဢမ်ႇၶႂ်ႈႁႂ်ႈလွင်ႈပၼ်ႁႃပေႃႈမႄႈပႅတ်ႈၵၼ်ၼႆႉ ၵႂႃႇတုမ်ႉတိူဝ်ႉၵၢၼ်ႁဵၼ်းမၼ်းၼႆဝႃႇ။
ၶႃႈၵေႃႈ ၽွမ်ႉၸွမ်းမၼ်းယူႇ။ ၵူၺ်းၵႃႈ မီးထႅင်ႈလွင်ႈၼိုင်ႈ၊ မၼ်းၼၢင်းဝႃႈ ႁႂ်ႈၶႃႈဝူၼ်ႉၶိုၼ်း မိူဝ်ႈသိပ်းပီပူၼ်ႉမႃး မိူဝ်ႈဢၼ်ၵဝ်ၶႃႈ ႁွပ်ႇဢုမ်ႈမၼ်းၼၢင်းသေ ပႆဢွၵ်ႇၼႂ်းႁွင်ႈပၢင်ၵူပ်ႉၵူႈၼၼ်ႉၼႆ။ ယဝ်ႉၵေႃႈ မၼ်းၼၢင်းတုၵ်းယွၼ်းဝႃႈ ၸူဝ်ႈႁဝ်းပႆႇပႅတ်ႈၵၼ် ၼႂ်းၶၢဝ်းယၢမ်းၼိုင်ႈလိူၼ်ၼႆႉ ႁႂ်ႈၵဝ်ၶႃႈ ႁွပ်ႇဢုမ်ႈမၼ်းၼၢင်းသေ ပႆဢွၵ်ႇႁိူၼ်းၵူႈၼႂ် ၼႆယဝ်ႈ။ ၵဝ်ၶႃႈဝူၼ်ႉဝႃႈ မၼ်းၼႆႉယွင်ႇၵႂႃႇယဝ်ႉယူဝ်ႉၼႆယူႇ။ ၵူၺ်းၵႃႈ ၵွပ်ႈပိူဝ်ႈပဵၼ်ၶေႃႈတူၵ်းလူင်း တွၼ်ႈတႃႇၵမ်းလိုၼ်းသုတ်းလႄႈ ၶႃႈၵေႃႈ ယိူၼ်ႉၸႂ်ယိူၼ်ႉၶေႃး ၽွမ်ႉၸွမ်း မၼ်းၼၢင်းယူႇ။
ၶႃႈဢဝ်လွင်ႈၼႆႉၵႂႃႇလၢတ်ႈၼႄၼွင်ႉၸဵၼ်း။ ၼွင်ႉၸဵၼ်းၶူဝ်ႁၢၵ်းꧦသေဝႃႈ "မၼ်းဢဝ်မႃႇယႃႇၸိူင်ႉႁိုဝ်မႃးလဵၼ်ႈတေႃႇသူၵေႃႈယဝ်ႉ လိုၼ်းသုတ်းမၼ်း ၵႃႈတေလႆႈထုၵ်ႇသူပႅတ်ႈမၼ်းၵူၺ်း"
တေႇၸဵမ်မိူဝ်ႈၵဝ်ၶႃႈ လၢတ်ႈလွင်ႈပႅတ်ႈၵၼ်မႃးၼႆႉ ႁဝ်းတင်းသွင် ဢမ်ႇမီးလွင်ႈတိူဝ်ႉၼိူဝ်ႉတိူဝ်ႉၼင်ၵၼ်သေပွၵ်ႈ။ ၵွပ်ႈၼႆ မိူဝ်ႈၵဝ်ၶႃႈႁွပ်ႇဢုမ်ႈ မၼ်းၼၢင်းဢွၵ်ႇႁိူၼ်းမႃး ဝၼ်းဢွၼ်တၢင်းသုတ်းၼၼ်ႉ ႁဝ်းတင်းသွင် ႁမ်ႉဢၢႆဝႆႉတင်းသွင်ၵေႃႉယူႇ။ လုၵ်ႈၸၢႆးၶႃႈတႄႉ ယူႇတၢင်းလင် တူပ်းမိုဝ်းသေယဝ်ႉ ႁွင်ႉဝႃႈ "ႁေး မိူဝ်ႈၼႆႉ ပေႃႈႁဝ်းဢုမ်ႈမႄႈႁဝ်း” ၼႆယူႇ။ သဵင်လုၵ်ႈၸၢႆးၶႃႈၼၼ်ႉ မႃးယွၼ်ႈထိုင်ႁူဝ်ၸႂ်ဝႆႉၸိူင်ႉႁိုဝ်ၵေႃႈ ဢမ်ႇၸၢင်ႈလၢတ်ႈယဝ်ႈ။ လုၵ်ႉတီႈႁွင်ႈၼွၼ်း မႃးထိုင်ႁွင်ႈႁပ်ႉၶႅၵ်ႇ၊ ယဝ်ႉၵေႃႈ ထိုင်တီႈပၢၵ်ႇၽၵ်းတူႁိူၼ်း။ မၼ်းၼၢင်းလပ်းတႃသေ လၢတ်ႈလွႆးလွႆးဝႃႈ "ယႃႇပေလၢတ်ႈၼႄ လုၵ်ႈၸၢႆးႁဝ်းၼႃႈ လွင်ႈႁဝ်းတေပႅတ်ႈၵၼ်" ၼႆယဝ်ႈ။ ၶႃႈၵေႃႈငွၵ်းႁူဝ်ပၼ်။ မိူဝ်ႈထိုင်ပၢၵ်ႇၽၵ်းတူၼၼ်ႉ မၼ်းၼၢင်းၵေႃႈ ပႆၵႂႃႇပႂ်ႉလူတ်ႉႁင်းမၼ်း၊ ၶႃႈၵေႃႈ ႁေႃႈလူတ်ႉသေ ၵႂႃႇၵၢၼ်ႁင်းၶႃႈယဝ်ႉ။
မိူဝ်ႈဝၼ်းထိသွင်ၼၼ်ႉတႄႉ ၶႅၼ်းမႃးဢိတ်းၼိုင်ႈ။ မၼ်းၼၢင်းဢိင်သႂ်ႇၼႃႈဢူၵ်းၶႃႈ။ ၵဝ်ၶႃႈယင်းလႆႈယိၼ်းသႅဝ်ႇၼမ်ႉႁွမ် ဢၼ်လုၵ်ႉတီႈၼႃႈဢူၵ်း မၼ်းဢွၵ်ႇမႃးယူႇ။ ယဝ်ႉၵေႃႈ ဝူၼ်ႉယူႇႁင်းၵူၺ်းဝႃႈ “ဢေႃ… ၵဝ်ဢမ်ႇ တူၺ်းမႅၼ်ႈၼႃႈတႃၽူႈယိင်းၵေႃႉၼႆႉလီလီၸိူင်ႉၼႆ သမ်ႉပေႃးႁိုင်ယဝ်ႉလူးၼႆႉ၊ မၼ်းၼၢင်း ဢမ်ႇၼုမ်ႇမိူၼ်ၵူႈပွၵ်ႈယဝ်ႉလူး၊ ၸွမ်းၼႃႈမၼ်းၼၢင်း သမ်ႉပေႃးမီးႁွႆးႁူႇဢွၼ်ႇမႃးယဝ်ႈ၊ သိပ်းပီယဝ်ႉလူး၊ ၼႃႈၵၢၼ်မႄႈၸဝ်ႈႁိူၼ်းၵေႃႉၼိုင်ႈ ဢၼ်ဝႃႈၼႆႉၵေႃႈ ဢမ်ႇငၢႆႈငၢႆႈၼင်ႇၵဝ်ႇ၊ ၵဝ်ႁဵတ်းမႅၼ်ႈဢီႈသင် ၵႂႃႇလႃႇၼႆႉ"…
မိူဝ်ႈၵဝ်ၶႃႈ ဢုမ်ႈမၼ်း ဝၼ်းထိသီႇၼၼ်ႉ ၼႂ်းၸႂ်ၵဝ်ၶႃႈၼႆႉ မိူၼ်ၼင်ႇဝႃႈ ၶိုၼ်းလႆႈတုမ်ႉတိူဝ်ႉၶိုၼ်း လွင်ႈဢုၼ်ႇၸႂ် ဢၼ်ႁူင်ႈႁၢႆၵႂႃႇၼႂ်းၶၢဝ်းတၢင်း သိပ်းပီၼၼ်ႉယဝ်ႈ။
မိူဝ်ႈထိုင်ဝၼ်းထိႁႃႈ ထိႁူၵ်းၼၼ်ႉသမ်ႉ မိူၼ်ၼင်ႇဝႃႈ တၢင်းႁၵ်ႉၼႂ်းၵႄႈၵၢင်ႁဝ်းသွင်ၵေႃႉ မီးမႃးၶိုၼ်းၵေႃႈလူဝ်လူဝ်။ လွင်ႈၼႆႉ ၵဝ်ၶႃႈဢမ်ႇလၢတ်ႈၼႄ ၼွင်ႉၸဵၼ်း။ ႁဵတ်းၼႆသေ ဢဝ်ၶၢဝ်းယၢမ်းႁဝ်းသွင်ၵေႃႉပူၼ်ႉၵႂႃႇ ဝၼ်းယဝ်ႉဝၼ်း။ ၼင်ႇဢၼ်ၶႃႈလႆႈ ႁွပ်ႇဢုမ်ႈမၼ်းၼၢင်းၼၼ်ႉၵေႃႈ လႅပ်ႈမဝ်ၶိုၼ်ႈမႃးလိူဝ်ၵဝ်ႇ။ ဢမ်ႇၼၼ်ၵေႃႈ လႆႈႁွပ်ႇဢုမ်ႈမၼ်းၼၢင်း ၵူႈဝၼ်းလႄႈ မႃႇႁႅင်းႁူဝ်ၶႅၼ်ၶႃႈ ၶႅင်လိူဝ်ၵဝ်ႇမႃးႁိုဝ်။
ၼႂ်ၼိုင်ႈၼၼ်ႉ မၼ်းၼၢင်းလိူၵ်ႈသိူဝ်ႈၶူဝ်းတႃႇတေသႂ်ႇယူႇ။ သႂ်ႇတူၺ်းၶူဝ်းမၼ်း ၽိုၼ်ၼိုင်ႈယဝ်ႉၽိုၼ်ၼိုင်ႈႁဵတ်းၼၼ်၊ ဢၼ်လႂ်ၵေႃႈ လႅပ်ႈဢမ်ႇမႅၼ်ႈ။ မၼ်းၼၢင်းၵေႃႈ ထူၺ်ႈၸႂ်လူင်ယူႇႁင်းၵူၺ်း။ ယဝ်ႉၵေႃႈ ပွင်ႉဝႃႈ ႁဵတ်းသင် သိူဝ်ႈၶူဝ်းမၼ်းၼၢင်း ပႄႉယႂ်ႇၶိုၼ်ႈမႃးတၢၼ်ႇၼႆႉၼႆ။ ၶႃႈၵေႃႈပွင်ႇၸႂ်ၵမ်းလဵဝ် လွင်ႈဝႃႈမၼ်းၼၢင်း ယွမ်လူင်းမႃးၵူႈဝၼ်း။ ယွၼ်ႉၼႆၼႃႇ ၸင်ႇဝႃႈ ၵဝ်ၶႃႈဢုမ်ႈမၼ်း ၸိုင်ပႄႉမဝ်။
လွင်ႈၼႆႉ မိူၼ်ၼင်ႇဝႃႈ မႃးတုမ်ႉတိူဝ်ႉသႂ်ႇ မၢၵ်ႇလမ်းႁူဝ်ၸႂ်ၵဝ်ၶႃႈၵမ်းလဵဝ် ၼၼ်ႉယဝ်ႈ။ လွင်ႈၸဵပ်းသႅပ်ႇ ၶူမ်ၶၼ်း ဢၼ်မူၵ်းၽင်ထင်ယူႇ ၼႂ်းဢူၵ်းၸႂ် မၼ်းၼၢင်းၼၼ်ႉၵေႃႈ ဢမ်ႇဢေႇလူးၼႆႉ။ ၶႃႈၵေႃႈ ဢဝ်မိုဝ်းယိုၼ်းၵႂႃႇ ယိပ်းၼႃႈၽၢၵ်ႇမၼ်းၼၢင်း။
ၵမ်းၼၼ်ႉ လုၵ်ႈၸၢႆးၶႃႈ ၶဝ်ႈမႃးသေဝႃႈ "ပေႃႈ ထိုင်ၶၢဝ်းယၢမ်း ပေႃႈႁဝ်း လူဝ်ႇဢုမ်ႈမႄႈႁဝ်းဢွၵ်ႇၵႂႃႇယဝ်ႉ" ၼႆယဝ်ႈ။ တွၼ်ႈတႃႇလုၵ်ႈၸၢႆးၵဝ်ၶႃႈတႄႉ လႆႈႁၼ်ပေႃႈမၼ်း ဢုမ်ႈမႄႈမၼ်းဢွၵ်ႇႁိူၼ်းၵႂႃႇၸိူင်ႉၼၼ်ၼၼ်ႉ မိူၼ်ၼင်ႇ ပဵၼ်မႃးၸၢတ်ႈပၢၼ်မၼ်း ပွတ်းဢွၼ်ႇတွၼ်ႈၼိုင်ႈယဝ်ႈ။ မၼ်းၼၢင်းၵေႃႈ ၽၢႆးမိုဝ်းႁွင်ႉလုၵ်ႈၸၢႆးမၼ်းမႃးႁိမ်းၸမ်သေ ၵွတ်ႇလုၵ်ႈၸၢႆးမၼ်းၼႅၼ်ႈၼႅၼ်ႈဝႆႉၵႅပ်ႉၼိုင်ႈ။ ၵဝ်ၶႃႈၵေႃႈ ဝၢႆႇၼႃႈဢွၵ်ႇၵႂႃႇတၢင်ႇတၢင်းပႅတ်ႈ၊ ၵူဝ်ဝႃႈ လွင်ႈၼႆႉ တေမႃးႁဵတ်းႁႂ်ႈၵဝ်ၶႃႈ ပိၼ်ႇပႅင်ႈလႅၵ်ႈလၢႆႈပႅတ်ႈ လွင်ႈဢၼ်လႆႈတႅပ်းတတ်းဝႆႉ။ ပေႃးယဝ်ႉ ၶႃႈၵေႃႈ ဢုမ်ႈႁွပ်ႇဢဝ်မၼ်းၼၢင်း ဢွၵ်ႇၼႂ်းႁွင်ႈၼွၼ်းမႃး။ မၼ်းၼၢင်းၵေႃႈ ဢဝ်မိုဝ်းမၼ်း မႃးၵွတ်ႇၶေႃးၶႃႈဝႆႉၸိူင်ႉၼၼ်။ သမ်ႉပေႃး မိူၼ်ၼင်ႇ ဝၼ်းဢၼ်ႁဝ်းသွင်ၵေႃႉ ၵူပ်ႉၵူႈၵၼ်ၼၼ်ႉယဝ်ႈ။
ဢၼ်မၼ်းၼၢင်း ယွမ်လူင်းမႃးၵူႈဝၼ်းၸိူင်ႉၼႆၼႆႉ ပဵၼ်လွင်ႈၸႂ်ဢမ်ႇလီ တွၼ်ႈတႃႇၵဝ်ၶႃႈ လွင်ႈၼိုင်ႈယဝ်ႈ။ ထိုင်ဝၼ်းလိုၼ်းသုတ်း မိူဝ်ႈၵဝ်ၶႃႈ ဢုမ်ႈ မၼ်းၼၢင်းသေ တေယၢင်ႈဢွၵ်ႇႁွင်ႈၼွၼ်းမႃးၼၼ်ႉ ၶမ်ၸႂ်ဢိုၵ်းၼိုၵ်းဝႆႉ ယၢင်ႈတိၼ်ၵဝ်ၶႃႈၵေႃႈ ၼၵ်းဝႆႉတိုၵ်းၵိုၵ်းၼၼ်ႉယဝ်ႈ။ ၶႃႈပွင်ႇၸႂ်ဝႃႈ ဢေႃ … ၶႃႈဢမ်ႇၾၢင်ႉမႅၼ်ႈလူးၼႆႉ ၼႃႈႁိူၼ်းႁဝ်းၼႆႉ ၶၢတ်ႇႁၢမ်းလွင်ႈဢူပ်ႇဢုၼ်ႇ ၸိူင်ႉၼႆ မႃးတင်းႁိုင်…
ၵဝ်ၶႃႈႁေႃႈလူတ်ႉၵႂႃႇတီႈႁွင်ႈၵၢၼ်သေ ၶိုၼ်ႈမိူဝ်းထၢပ်ႈၼိူဝ်ၵမ်းလဵဝ်။ ၵဝ်ၶႃႈဢမ်ႇၶႂ်ႈႁႂ်ႈမၼ်း မီးလွင်ႈၵိတ်ႇၶွင်ႈၸိူင်ႉၶမ်တီႈလႂ် ဢၼ်တေမႃးႁဵတ်းႁႂ်ႈၶႃႈ လႅၵ်ႈလၢႆႈၸႂ်။ ၼွင်ႉၸဵၼ်းၵေႃႈ မႃးပိုတ်ႇၽၵ်းတူပၼ်။ ၶႃႈၵေႃႈဝႃႈ "ၼွင်ႉၸဵၼ်း ႁဝ်းတေဢမ်ႇပႅတ်ႈမေးႁဝ်းယဝ်ႉၼႃ" ၼႆယူႇ။
ၼွင်ႉၸဵၼ်းတႃလိူၵ်ႇတူၺ်းၼႃႈၶႃႈသေ ဢၢမ်းယူႇ၊ ယဝ်ႉၵေႃႈ ဢဝ်မိုဝ်းမၼ်း မႃးယိပ်းတူၺ်းၼႃႈၽၢၵ်ႇၶႃႈသေဝႃႈ "သူဢမ်ႇယူႇလီႁႃႉ?" ၶႃႈၵေႃႈ ပၢၵ်ႈမိုဝ်း မၼ်းပႅတ်ႈသေလၢတ်ႈဝႃႈ "ၼွင်ႉၸဵၼ်း၊ ႁဝ်းၸႂ်ဢမ်ႇလီတႄႉယဝ်ႈ၊ ႁဝ်းတေဢမ်ႇပႅတ်ႈမေးႁဝ်းယဝ်ႉၼႃ"ၼႆထႅင်ႈ။ ၵမ်းလိုၼ်း ၶႃႈယုမ်ႇယမ်ဝႃႈ လွင်ႈၼႃႈႁိူၼ်းၵဝ်ၶႃႈလီမိူဝ်ႇၸၢၼ်ႈၸိူင်ႉၼႆၼႆႉ တေပဵၼ်ၵွပ်ႈပိူဝ်ႈၵဝ်ၶႃႈ ဢမ်ႇဝႆႉၵႃႈၶၼ် ၵၢၼ်ယွႆႈၵၢၼ်ယႅမ်းၵမ်ႈၽွင်ႈ ဢၼ်ထုၵ်ႇလီဝႆႉၵႃႈၶၼ်ၼၼ်ႉယူဝ်ႉ။ ဢမ်ႇၸႂ်ႈဝႃႈ ၵဝ်ဢမ်ႇႁၵ်ႉမေးၵဝ်ၶႃႈ။ တေႃႈလဵဝ် ၵဝ်ၶႃႈပွင်ႇၸႂ်ဝႃႈ ဢၼ်ၵဝ်ၶႃႈ ဢုမ်ႈႁွပ်ႇဢဝ်မၼ်းၼၢင်း ဢွၵ်ႇၼႂ်းပၢင်ၶႅၵ်ႇမႃး မိူဝ်ႈသိပ်းပီ ပူၼ်ႉမႃးၼၼ်ႉ တီႈတႄႉမၼ်း ၵဝ်ၶႃႈထုၵ်ႇလီဢုမ်ႈႁွပ်ႇမၼ်းၼၢင်း တေႃႇၵဝ်ၶႃႈ ပေႃးသုတ်း သၢႆၸႂ်ၼၼ်ႉယဝ်ႈ။
ၼွင်ႉၸဵၼ်းၵေႃႈ ၸႂ်လမ်မႃးၵမ်းလဵဝ်သေ ဢဝ်ၽႃမိုဝ်းမၼ်းပၢပ်းပၼ်ၵႅမ်ႈၶႃႈ ႁႅင်းႁႅင်း။ ယဝ်ႉၵေႃး ပိုတ်ႇၽၢင်ႈၽၵ်းတူသေယဝ်ႉ လႅၼ်ႈလူင်းၵႂႃႇသေ ႁေႃႈၵႃး ဢွၵ်ႇၵႂႃႇပႅတ်ႈယဝ်ႈ။
ၶႃႈၵေႃႈ ပွၵ်ႈမႃးၶိုၼ်း၊ မိူဝ်ႈထိုင်ၵၢင်တၢင်းၼၼ်ႉ ၵဝ်ၶႃႈၶဝ်ႈၵႂႃႇဝႄႉသိုဝ်ႉ ၶူဝ်ႈမွၵ်ႇ ၼႂ်းႁၢၼ်ႉၶၢႆမွၵ်ႇ။ ၸဝ်ႈၶၢႆမွၵ်ႇထၢမ်ဝႃႈ “တေလႆႈတႅမ်ႈလိၵ်ႈသႂ်ႇ ၸိူင်ႉႁိုဝ်ၶႃႈ?” ၼႆလႄႈ ၵဝ်ၶႃႈၵေႃႈ ႁႂ်ႈမၼ်းတႅမ်ႈဝႃႈ "ႁဝ်းတေႁွပ်ႇဢုမ်ႈသူၵူႈၼႂ် တေႃႇသၢႆၸႂ်ပေႃးၶၢတ်ႇ" ၼႆယဝ်ႈ။
ၵဝ်ၶႃႈၵေႃႈ ယိပ်းတင်းၶူဝ်ႈမွၵ်ႇသေယဝ်ႉ ယုမ်ႉယုမ်ႉယၢႆႈယၢႆႈလူင် ၶဝ်ႈႁိူၼ်းမႃးသေ ၶိုၼ်ႈမိူဝ်းထၢပ်ႈၼိူဝ်ၵမ်းလဵဝ်ယဝ်ႉ။ မေးၼၢင်းၶႃႈၵေႃႈ ၼွၼ်းယူႇၼိူဝ်ၵူႇ ယဵၼ်သီႇသီႇၵေႃႉလဵဝ်။ ၽိူဝ်ႇၶႃႈၵႂႃႇၽုၺ်ႇတူၺ်းၽႃႈၸိုင် မၼ်းၼၢင်း သမ်ႉပေႃးဢမ်ႇမီးသၢႆၸႂ်ယဝ်ႈ။ ၶႃႈႁဵတ်းႁိုဝ်ပူၵ်း ႁဵတ်းႁိုဝ်ႁွင်ႉၵေႃႈ မၼ်းဢမ်ႇလႆႈငိၼ်းသဵင်ႈၶႃႈယဝ်ႈ။ ဝၢႆးၼၼ်ႉ ၶႃႈၸင်ႇတေလႆႈႁူႉ လွင်ႈဝႃႈမၼ်းၼၢင်းမီးတၢင်းပဵၼ်ၶႅၼ်ႇသႃႇမႃး သမ်ႉပေႃးလႆႈလၢႆလိူၼ်ယဝ်ႉ။ ၵဝ်ၶႃႈၵေႃႈ ၵုမ်ႇမိုင်ႉသုၵ်ႉယုင်ႈၸွမ်းလွင်ႈႁၵ်ႉ လွင်ႈၸင်းယူႇၵူၺ်းလႄႈ ယင်းဢမ်ႇၾၢင်ႉမႅၼ်ႈဝႃႈ လွင်ႈဝႃႈမၼ်းၼၢင်း ၸပ်းတၢင်းပဵၼ်ဝႆႉ။ မၼ်းၼၢင်းၵေႃႈ ႁူႉထိုင်ဝႃႈ တူဝ်ၵဝ်ႇတေဢမ်ႇလႆႈ ယူႇႁိုင်ယဝ်ႉ၊ ၵွပ်ႈပိူဝ်ႈၼႆ ဢမ်ႇၶႂ်ႈႁႂ်ႈလွင်ႈသုၵ်ႉယုင်ႈၼႂ်းႁိူၼ်း ၵႂႃႇတုမ်ႉတိူဝ်ႉ ၼိူဝ်လုၵ်ႈၸၢႆးၼႆလႄႈ ၸင်ႇယွၼ်းၶၢဝ်းယၢမ်းလိူၼ်ၼိုင်ႈသေ ႁႂ်ႈၵဝ်ၶႃႈ ယိူၼ်ႉၸႂ်ယူႇၸွမ်းမၼ်းမႃးၸိူင်ႉၼႆ။ ၼႂ်းမၢၵ်ႇတႃလုၵ်ႈၸၢႆးၶႃႈတႄႉ ႁၼ်ထိုင်ဝႃႈ ၵဝ်ၶႃႈၼႆႉ ပဵၼ်ပေႃႈလီၵေႃႉၼိုင်ႈ ဢၼ်ႁၵ်ႉမႄႈမၼ်း ထၢၼ်ႈသမ်ႉပေႃး ဢုမ်ႈဢုမ်ႈႁွပ်ႇႁွပ်ႇၵူႈၼႂ်…
ၵူၺ်းၵႃႈ… ၵူၺ်းၵႃႈ… ၵူႈၸိူဝ်ႉၵူႈလွင်ႈ တူၵ်းလိုၼ်းၵႂႃႇမူတ်းယဝ်ႈ။


text:
ဝၼ်းမိူဝ်ႈၼႆ့မိူင်းတႆးလူင်ႁဝ်း လႆႈၶၢမ်ႇၸုမ်းသိုၵ်းမၢၼ်ႈၽူႈၶႂၢၵ်ႈမိူင်း ၶဝ် ၶဝ်ႈမႃးေပ့ၵိၼ်ၶီႇၼဵၵ်းတဵၵ်းတဵင်၊ ေပႃႉတၢႆ ဢဝ်လၢႆၶူဝ်းၶွင်ၵူၼ်းမိူင်း ၸိုင်ႈတႆးႁဝ်းၶိူဝ်းၶိူဝ်းယႂ်းယႂ်း၊ယႃႉၵဝ်းႁႂ်ႈၸၢဝ်ႈၶိူဝ်းၼႂ်ႈၸိုင်ႈတႆးႁဝ်းတႅၵ်ႇ ယၢႆႈၵၼ် ပဵၼ်ၵဝ်ပဵၼ်မႂ်း တင်ႈႄတႇပီ 1962 ၼီႈမႃး ေတႃႇထိုင်ဝၼ်းမိူဝ်ႈ လဵဝ်ၼႆ့ၽႂ်ၽႂ်ေၵႃႈႁူႉထိုင်ယူႇ၊ၵွပ်ႈၸုမ်းယိပ်းၵွင်ႈၵၢင်ႇၼႂ်ႈမိူင်းၸိုင်ႈတႆးႁဝ်း ေၵႃႈႁဵတ်းၽႂ်ႁဵတ်းမၼ်းဢမ်ႇၽွမ့်ၵၼ်၊ၵွပ်ႈဢမ်ႇၽွမ့်ၵၼ်ေၽးလၼ်ၶဝ်ႈမႃးငၢႆႈ၊ ၵႂၢမ်းမိူဝ်ႈၵွၼ်ႇဝႃႈ “ေပႃးႁဝ်းၽွမ့်ၵၼ်ေၽးသင်လၼ်ၶဝ်ႈယၢပ်ႇ၊” ၼႆႄလႈႁဝ်းၶႃႈလူဝ်ႇၽွမ့်ၵၼ်ယဝ့်၊ၸိူဝ်းဢၼ်ပူၼ့်မႃးၼၼ့်ေၵႃႈႁဝ်းၶႃႈဢဝ်ႁဵတ်းတွၼ်ႈသွၼ်ေသ ၼင်ႇႁိုဝ်ေတလီၵႅၼ်ႇၶႅင်မၼ်ႈၵိုမ်းပုၼ်ႈတႃႇ ၸိူဝ့်ၸၢတ်ႈဝၢၼ်ႈမိူင်းႁဝ်းၶႃႈၼၼ့် ႁဝ်းၶႃႈၵူၼ်းမိူင်းတႆးၵူႈၸၢဝ်းၶိူဝ်းၶႂ်ႈ တုၵ်းယွၼ်းၸုမ်းယိပ်းၵွင်ႈၵၢင်ႇႁဝ်းၶႃႈၵူႈမူႇၵူႈၸုမ်းႁႂ်ႈဝၢႆႇၼႃႈၶဝ်ႈႁႃၵၼ် “ဢဝ်ၽႅၼ်ႇလိၼ် ၸိုင်ႈတႆးပဵၼ်တီႈတင်ႈေသ” ဢုပ်ႇဢူဝ်းၵိူဝ်းၵုမ်ၵၼ်ႁႂ်ႈ ပဵၼ်မူႇၼိုင်ႈၸုမ်းလဵဝ်ၵၼ်ေသ၊ၸွႆႈၵၼ်ၵႅတ်ႇႄၶႄႁႉၵင်ႈၵူၼ်းမိူင်းၸၢဝ်းၶိူဝ်းၼႂ်းၽႅၼ်ႇလိၼ်ၸိုင်ႈတႆးဢၼ်တိုၵ့်လႆႈ ထုၵ်ႇသိုၵ်းမၢၼ်ႈၶႂၢၵ်ႈမိူင်းလူလၢႆေပႃႉတၢႆဢဝ်လၢႆၶူဝ်းၶွင်ယူႇၼၼ့်ၶႃႈယဝ့်။
ႁဝ်းၶႃႈၵူၼ်းမိူင်းၵူႈၸၢဝ်းၶိူဝ်းၸင်ႇလႆႈတုၵ်းယွၼ်းမႃး၊ေပႃးဝႃႈၽူႈလႂ်ၽႂ်ႁၼ်လီၸွမ်းၵၢၼ်လွင်ႈၽွမ့်ႁူမ်ႈၸုမ်းယိပ်းၵွင်ႈၵၢင်ႇၼႂ်းၽႅၼ်ႇလိၼ် ၸိုင်ႈတႆးၼႆေၵႃႈၶႅၼ်းေတႃႈၵမ့်ထႅမ်တႅမ်ႈပၼ်ပၼ်ၸိုဝ်ႈသဵင်ႄလႈလူင်း လၢႆးမိုဝ်းပၼ်ႁႂ်ႈတဵမ်ထူၼ်ႈေသၵမ်း။
------------------------------


text:
SMALLROCKMAN
I m quiet small man but still wanna rock with you "All ROCKER"
Tuesday, November 1, 2011
လွင်ႈၶမ်ၸႂ် ............................... ၶမ်ၸႂ်လၢႆလွင်ႈၼႃႈ ၵူၺ်းမိူဝ်ႈၼႆႉတေ ယွၼ်ႉမၼ်းမႃးၶမ်တီႈႁူဝ်ၸႂ် လႄႈ ယွၼ်းလၢတ်ႈလွင်ႈ ႁူဝ်ၸႂ်ဢွၼ်တၢင်းၵႂႃႈ။ ဢၼ်ၶမ်ၸႂ်ၼၼ်ႉၵေႃႈ ပဵၼ်လွင်ႈ Felling (ယွၼ်ႉပိူဝ်ႈဢမ်ႇႁူႉ ၵႂၢမ်းတႆးႁဝ်းတေတႅမ်ႈဝႃႈၸိူင်ႉႁိုဝ် ႁႂ်ႈမၼ်းလီထွမ်ႇၼႂ်းႁူ လႄႈယွၼ်းတႅမ်ႈ ပဵၼ် English)။ Felling ဢၼ်ၼႆႉ ၶႃႈဢမ်ႇယၢမ်ႈလႆႈ ပဵၼ်မႃး လၢႆပီၼႃႈယဝ်ႉ။ ၼၼ်ႉတေႉ မိူၼ်ႁဝ်းလၵ်ႉ ႁၵ်ႉၽႂ်မၢင်ၵေႃႉ သေဢမ်ႇၸၢင်ႈလၢတ်ႈ (ႁိုမ်း ယႃႇလၢတ်ႈၼႃႉဝႃႈပီႈၼွင်ႉ ၽူႈဢၢၼ်ၵေႃႈပဵၼ်)။ ဢဝ်ၶႃႈလႃႈ ပေႃးမႃးလၢတ်ႈလွင်ႈၼႆႉၵေႃႈ တိုၼ်းတေမီး သိူဝ်းၸႂ်လႄႈ ၶၢၼ်ၸႂ်ၼႆႉ ၸွင်ႈတေ ထဵင်ၶႃႈႁႃႉ?။ သိူဝ်းၸႂ်မိူဝ်ႈႁဝ်းႁၼ် ၵူၼ်ႈၵေႃႉၼၼ်ႉ သိူဝ်းၸႂ် ၸွမ်းႁဝ်း ၵူၺ်းၼႃႇၶၢၼ်ၸႂ် မိူဝ်ႈႁဝ်း ႁၼ်ၶဝ် သိူဝ်းၸႂ် ၸွမ်းၵေႃႉၶဝ် ႁၵ်ႉ (ဢမ်ႇၼၼ်ၵေႃႈ လႆႈၸႂ်)။ မၼ်းလီတီႈႁဝ်း လႆႈသိူဝ်း ၸႂ်သေတႃႉ မၢင်ပွၵ်ႈမႃးဝူၼ်ႉ ယဝ်ႉၵေႃႈ ဝူၼ်ႉထႅင်ႈယဝ်ႉၵေႃႈ ဝူၼ်ႉထႅင်ႈ ဝႃႈ ၸွင်ႈၸႂ်ႈ လွင်ႈသိူဝ်းၸႂ် တေႉတေႉႁႃႉ ၼႆၼၼ်ႉၼႃႇ။ မၢင်ပွၵ်ႈတိုၵ်ႉႁႃတေ ႁၼ်ၶဝ်သိူဝ်းၸႂ် ႁၵ်းၶဝ်ယူႇ ပေႃးမီး သဵင် Phone ၶဝ်လင်သေ ႁၼ် ၶဝ်ၼႃႈပိူင်ႈ ၵေႃႈ လႆႈၸဵပ်းၸႂ်ထႅင်ႈယဝ်ႉဝႃႈ။ မၢင်ပွၵ်ႈတိုၵ်ႉလၢတ်ႈတေႃႇလီလီယူႇ ပေႃးၵေႃႉဢၼ် ၶဝ်ႁၵ်ႉ မႃးၵေႃႈ ပေႃးလႆႈႁူႉတူဝ်သေ လႆႈၵိုတ်းၵႂၢမ်းလၢတ်ႈ ဢၼ်ၶႆႈလၢတ်ႈၼၼ်ႉယဝ်ႉဝႃႈ။ ဢၼ်ၸဵပ်းလိူဝ်ၸႂ် ၼၼ်ႉတေ ပေႃးၶဝ်ႁၢႆၵႂႃႇ ၸွမ်းၵၼ် ၼိုင်ႈၵမ်းၼၼ်ႉယဝ်ႉဝႃႈ။ မၼ်းမိူၼ် မီးလဵၵ်းလႅမ်လႅင် (ယွၼ်ႉတၢမ်ၾႆးမႆႈမႆႈ) ၼၼ်ႉ ၸီးသႂ်ႇဢူၵ်းၸဝ်ႈၵဝ်ႇသေ ၼၵ်းမိူၼ်မၵ်ႇႁိၼ်ၵွၼ်ႈၼိုင်ႈ မႃးၶမ်ယူႇတီႈ လွတ်ႇလူမ်းႁၢႆၸႂ် လႄႈ မိူၼ်ႁၢႆၸႂ်ယၢပ်ႇဝႆႉ။ သမ်ႉထႅင်ႈ ဢၼ်ၼို်င်ႈ ႁူဝ်ၶဝ်ႇဢွၼ်ႇ မိုဝ်ႈဢူၼ်ႈသေဢမ်ႇၶႆႈ လၢတ်ႈသင် ႁဵတ်းသင် သေ ၼင်ႈလူင်းၵႂႃႇႁဵတ်းၼၼ်ၵူၺ်းယဝ်ႉ။ ပေႃးလၢတ်ႈလွင်ႈၼႆႉတေႉ လၢတ်ႈ သိပ်းဝၼ်းၵေႃႈ ဢမ်ႇယဝ်ႉသေပွၵ်ႈ။
ပေႃးၸဵပ်းမႃးၼမ်ၼႃႇၵေႃႈ ၸၢင်ႈတေႁဵတ်းႁိုဝ် လိူဝ်သေ ၵႂႃႇႁႃဢူပ်ႇ ၵူၼ်းၵေႃႉဢၼ်ၸၢင်ႈပၼ် တၢင်းႁၼ်ထိုင် လႆႈ။ တၢင်းႁၼ်ထိုင်ၸိူဝ်းလႆႈမႃးၼၼ်ႉၵေႃႈ မၢင်ပွၵ်ႈလီ မၢင်ႇပွၵ်ႈႁၢႆႉ ၵူၺ်းၵႃႈ မီးပွၵ်ႈၼိုင်ႈ တၢင်းႁၼ်ထိုင်ဢၼ်ၼိုင်ႈ ႁဵတ်းႁႂ်ႈၶႃႈမီးႁႅင်းၸႂ်သေ လိုမ်းမၼ်းလႆႈ ပဵၼ်ပွၵ်ႈ ပဵၼ်ပွၵ်ႈၼၼ်ႉတေႉ ယိူင်းမၢႆဢၼ်ၶႆႈပဵၼ် လႄႈ ယိူင်းမၢႆႇ တွၼ်ႈတႃႇ ၸိူဝ်ႉၶိူဝ်းၵူၺ်း။ (ဢိုမ်း........ယိူင်းမၢႆၶႃႈတေႉၵေႃႈ ၶႆႈပဵၼ်ၽူႈလဵၼ်ႇ Guitar ၶႅၼ်ႇၶႅၼ်ႇ ယိူင်းမၢႆတွၼ်ႈတႃႇၸိူဝ်ႉၶိူဝ်းၵေႃႈ တႃႇႁႂ်ႈပီႈၼွင်ႉၸိူဝ်ႉၶိူဝ်းႁဝ်း မီးတၢင်းႁူႉလႄႈပၺႃႇ တဵမ်ႈထူၼ်ႈ တွၼ်ႈတႃႇတေ မီးသုၼ်ႇလႆႈလွတ်ႈလႅဝ်း)။ မၼ်းလၢတ်ႈထႅင်ႈဝႃႈ ပေႃးႁဝ်းႁၼ်ယိူင်းမၢႆႇဢၼ်ႁဝ်းၶႆႈၵႂႃႇ ၼႆ လွင်ႈတၢင်းယၢပ်ႇၽိုတ်ႇ လႄႈ Felling ဢၼ်လႆႈႁူပ်ႉၺႃႇၼၼ်ႉ တေပဵၼ်လွင်ႈလဵၵ်ႉလဵၵ်ႉ ၵႂႃႇယဝ်ႉ ၼႆဝႃႇ။ မၼ်းၵေႃႈမႅၼ်ႈတေႉမႅၼ်ႈဝႃႈ ဢဝ်မႃးဝူၼ်ႉမိူဝ်ႈလႂ်ႇၵေႃႈ မီးႁႅင်းၸႂ်မႃးတိၵ်းတိၵ်း။ မိူၼ်ၼင်ႇၵူႈဝၼ်းၼႆႈၵေႃႈ ၵမ်ႉၼမ်ႉထူမ်ႈ ၵမ်ႉၾၢႆးမႆႈ ၵမ်ႉလိၼ်လူမ်ႇ ၵမ်ႉဢိင်ႇသၼ်ႇ ၵမ်ႉၽိတ်းၵၼ် ၼႂ်းမိူင်းတႆးၵေႃႈ ၺႃႇတၢင်းယၢပ်ႇၽိုတ်ႇပေႃးဢမ်ႇၼပ်ႉလႆႈ။ ၵူၺ်း Felling လႄႈတၢင်းယၢပ်ႇၽိုတ်ႇ ဢၼ်ၶႃႈၺႃးၼၼ်ႉ ပဵၼ်မႅင်းလႅင်ၵႂႃႇယဝ်ႉဝႃႈ။ ၵူၺ်းၵႃႈ Felling ဢၼ်လႆႈၺႃးၼၼ်ႉၵေႃႈ မၼ်းတေဢမ်ႇႁၢႆလႆႈၼင်ႇၵဝ်ႇ ယွၼ်ႉပိူဝ်ႈဝႃႈ လၵ်ႉႁၵ်ႉၼႆႇၶႃႈလႄႈ မၢင်ဝၼ်းၵေႃႈသိူဝ်း မၢင်ဝၼ်းၵေႃႈ တုၵ်ႉ သေတႃႇ တုၵ်ႉၼၼ်ႉၵေႃႈဢမ်ႇပဵင်းလႆႈ တၢင်းယၢပ်ႇၽိုတ်ႇ ၸိူဝ်းပီႈၼွင်ႉတႆး ႁဝ်းထူပ်းယူႇၼၼ်ႉ ၼေႃႈ။ ဢေႃႈမီးၵၢၼ်ဢိတ်းၼိုင်ႈ တေၵႂႃႇယဝ်ႉၶႃႈ။
ယိၼ်းၸူမ်းတီႈမႃးဢၢၼ်ႇ ( ဝႃႈလႃးၵေႃႈ ဢမ်ႇမီးၽႂ်ဢၢၼ်ႇႁႃႉတေႃႈဝႃႈ)
Friday, January 9, 2009
ပီမႂ်ႇ လႄႈ ပၢႆးဝူၼ်ႉမႂ်ႇ
မႂ်ႇသုင်ပီမႂ်ႇၶႃႈပီႈၼွင်ႉႁဝ်းၶဝ်၊ ဝႃႈလႃးၵေႃႈဢမ်ႇမီးၽႂ်မႃးဢၢၼ်ႇယဝ်ႉႁႃႉတေႃႈ။ ၵူၺ်းပဵၼ်သင်ၵေႃႈယဝ်ႉၶႃႈတေသိုပ်ႇတဵမ်ႈ ပလွၵ်ႉၶႃႈၶိုၼ်း (ယွၼ်ႉၶႃႈလႆႈလိုဝ်ႈမၼ်း ၵႂႃႇပဵၼ် ပီပၢႆယဝ်ႉ)။ ဝၼ်းၼႆႉတေႉဢမ်ႇမီးသင်လၢၵ်ႇလၢႆးၼင်ႇၵဝ်ႇ ၵေႃႈမီးၶၢဝ်းယၢမ်းလိူဝ်ဢိတ်းၼိုင်ႈလႄႈ မႃးတဵမ်ႈပဵၼ်ပွၵ်ႈၵမ်းဢွၼ်တၢင်း။ ပူၼ်ႉမႃးၶၢဝ်းတၢင်း ၼိုင်ႈပီၼႆႉ မၼ်းဝႆးတွၼ်ႈတႃႇၶႃႈတေႉယဝ်ႉဝႃႈ ဢမ်ႇတၼ်းႁူႉသင်သေမူတ်းၵႂႃႇလၢႆလၢႆၼၼ်ႉယဝ်ႉ။ ပေႃးၶုပ်းၸႂ်လႆႈၵေႃႈပေႃးမူတ်း ႒႐႐႘ ၵႂႃႇယဝ်ႉၼႃႇ။ ပီ ႒႐႐႙ ၼႆႉ တေပဵၼ်သင်ထႅင်ႈၵေႃႈဢမ်ႇႁူႉ ။ ႁူႉၵေႃႈဢမ်ႇၶႆႈႁူႉၼင်ႇၵဝ်ႇ ၊ (ၶႆႈႁူႉဢမ်ႇလႆႈၼင်ႇၵဝ်) ယွၼ်ႉပိူဝ်ႈဝႃႈပေႃးႁဝ်းႁူႉၼႆၸႂ်တေသုၵ်ႉသၵ်ႉၸွမ်းမၼ်း။ ပေႃးပဵၼ်လွင်ႈလီ တေႉဢမ်ႇၵႃႈႁိုဝ် ပေႃးပဵၼ်လွင်ႈႁၢႆႈၼႆတေႉ ၼၼ်ႉယဝ်ႉတေဝူၼ်ႉၸွမ်းမၼ်းသေ သုၵ်ႉသၵ်ႉၸႂ်ဝႆႉတိၵ်းတိၵ်းၼၼ်ႉ ႉ။ ၵူၼ်းႁဝ်းၵမ်ႉၼမ်ၼႆႉ တေဝူၼ်ႉၸွမ်းလွင်ႈ ဢၼ်ပႆႇပဵၼ်သေ သုၵ်ႉသၵ်ႉၸႂ်ဝႆႉထႃႈ (ၵူၼ်းၵမ်ႉၼမ်ၼၼ်ႉၵေႃႈပႃးၶႃႈၵေႃႈၼိုင်ႈ)။ ဝူၼ်ႉတႃႇတၢင်းၼႃႈၼႆႉၵေႃႈလီ ၵူၺ်းၵႃႈယႃႇပေဝူၼ်ႉပႃးလွင်ႈယၢပ်ႇၽိုတ်ႇ (ဢမ်ႇပွင်ႇၸႂ်ယဝ်ႉၶႃႈယူဝ်ႉ) ပေႃးသပ်းလႅင်းၼႆၵေႃႈ မိူၼ်ၼႆႁဝ်းတေၵႂႃႇၵၢတ်ႇမိူဝ်ႈၽုၵ်ႈၼႆႇၵွၼ်ႇ ႁဝ်းဝူၼ်ႉဝႃႈႁဝ်းတေဢဝ်သင်ၵႂႃႇၶၢႆတီႈၵၢတ်ႇ ႁဝ်းတေ ႁၢင်ႈႁႅၼ်း လေႃႈႁဝ်းဝႆႉၸိူင်ႉႁိုဝ် လႄႈ ႁဝ်းတေသိုဝ်ႉသင်မႃးၶိုၼ်းၼႆတေႉ ပဵၼ်တၢင်းဝူၼ်ႉဢၼ်လီယူႇ ၵူၺ်းၵေႃႈပေႃးဝူၼ်ႉဝႃႈ ပေႃးၵဝ်ၵႂႃႇၵၢတ်ႇယဝ်ႉ ပေႃးၶွင်ဢၼ်တေၵႂႃႇၶၢႆႇ ၼၼ်ႉဢမ်ႇၶၢတ်ႇတေႁဵတ်းႁိုဝ် ၵမ်ႉမႃးပေႃးၵႂႃႇသမ်ႉၵူဝ်ၶွင်ဢၼ်ဢဝ်ၵႂႃႇၼႆႉဢမ်ႇပေႃးယူဝ်ႉ ဢမ်ႇၼၼ်ၵေႃႈ ၵမ်ႉၶူဝ်းၶွင်ဢၼ်ႁဝ်းတေသိုဝ်ႉမႃးၼၼ်ႉမၼ်းၵႃႈၼႃႇ ၼႆတေႁဵတ်းႁိုဝ် ၸႃႉၵႂႃႇၸိူဝ်းၼႆႉ တေႉဢမ်ႇပေႃးလီဝူၼ်ႉယဝ်ႉၶႃႈ။ ဝူၼ်ႉဢမ်ႇဝူၼ်ႉၵေႃႈမၼ်းမိူၼ်ၵၼ်ၵူၺ်း။ ႁဝ်းဝူၼ်ႉၵေႃႈမၼ်းတိုၼ်းတေပဵၼ်ယူႇယဝ်ႉဝႃႈ။ ဢမ်ႇဝူၼ်ႉၵေႃႈမၼ်းတိုၼ်းတေပဵၼ်ယူႇယဝ်ႉဝႃႈ (ပဵၼ်ဢၼ်ဝႃႈၼႆႉပဵၼ်ဢၼ်တီႈမၼ်းၶႆႈပဵၼ် ၽႂ်ႇဢမ်ႇႁူႉလႆႈဝႃႈမၼ်းတေပဵၼ်ဢီႈသင်)။
ယွၼ်ႉၼၼ် ၽႂ်မႃးဢၢၼ်ႇၺႃးၵေႃႈ မိူဝ်းဢဝ်မိုဝ်းတၢင်းႁူဝ်သေဝူၼ်ႉတူၺ်းဝႃႈ ႁဝ်းထုၵ်ႇလီဝူၼ်ႉဢီႈသင် လႄႈ ႁဝ်းထုၵ်ႇလီလၢတ်ႈဢီသင်ၼႆႇဢွၼ်တၢင်း ၵွၼ်ႇႁဝ်း တေလၢတ်ႈ တေႁတဵတ်း လႄႈ တေဝူၼ်ႉ ယွၼ်ႉပိူဝ်ႈဝႃႈ မၢင်လွင်ႈၼႆႉ ႁဝ်း လၢတ်ႈ ႁဝ်းႁဵတ်း ႁဝ်းဝူၼ်ႉၵႂႃႇၵေႃႈ မၼ်းတေဢမ်ႇမီးၽွၼ်းလီသင် တွၼ်ႈတႃႇတူဝ်ၸဝ်ႈ ၵဝ်ႇလႄႈ ၵူၼ်းတၢင်းၼမ်။ ယွၼ်ႉၼၼ်ပၼ်ႁႅင်းႁႂ်ႈၵူႈၵေႃႈ လၢတ်ႈ ႁဵတ်း ဝူၼ်ႉ လွင်ႈဢၼ်တေမီးၽွၼ်းလီတွၼ်ႈတႃႇတူဝ်ၸဝ်ႈၵဝ်ၼၼ်ႉၵူၺ်း။ ပေႃးႁဵတ်းၼၼ်ၵူႈဝၼ်းၼႆတေႉ ပီ ႒႐႐႙ ၼႆႉၵေႃႈတေပဵၼ် ပီ ဢၼ်မီးၵႃႈၶၼ်တွၼ်ႈတႃႇတူဝ်ၸဝ်ႈၵဝ်ႇလႄႈ ၵူၼ်းတၢင်းၼမ်ၼၼ်ႉၵူၺ်းယဝ်ႉ။ ဢေႃႈၶႃႈပေႃးၼႆ ၶႃႈႁဝ်းတေ ယွၼ်းပေႃးတီႈၼႆႉသေ ယွၼ်းၵႂႃႇႁႃၼမ်ႉၵိၼ် (ယႃႇဝူၼ်ႉၼမ်ႉၶႃႈၼႃႉ ဢမ်ႇၸႂ်ႈၼမ်ႉလဝ်ႈ) ဢိတ်းၼိုင်ႈသေ ပေႃးၶႃႈမီးၶၢဝ်းယၢမ်းၶႃႈတေမႃးတဵမ်ႈထႅင်ႈ ၶႃႈၵႂႃႈ။ ဢေႃႈလိုမ်းလၢတ်ႈ ၵမ်းၼႆႉၶႃႈတေမႃးတဵမ်ႈၼိုင်ႈဝူင်ႈၼိုင်ႈပွၵ်ႈၶႃႈၵႂႃႈ။ မႂ်ႇသုင်ပီမႂ်ႇၶႃႈ။
Wednesday, December 5, 2007
⅄ₘⅉₒ⅄⍚ℾ⅄⍚ℾ℻⅊⍚ℾ ⅇⅎₒ⅌ₔⅉₒₙ⅁ₑⅎₒ℻
Sunday, November 18, 2007
ၼွၼ်းဢမ်ႇလပ်းသေ ပႂ်ႉၶေႃႈတွပ်ႇ မိူၼ်ၼင်ႇ ဢမ်ႇလႆႈၵိၼ်ၶဝ်ႈသေ ပႂ်ႉဝၼ်းတၢႆ
*****ၸွမ်းတၢင်းမၢင်တီႈ*****
မိူဝ်ႈၶႃႈလႄႈတင်းၶဝ် ထိုင်ၼိူဝ်သႅၼ်ႈတၢင်းၵူၼ်းဢမ်ႇပေႃးပႆ မီးမႂ်ႇမႆႉၶဵဝ်ဢွၼ်ႇၸွမ်းပၼ်ႁူမ်ႈ လႄႈ
တၢင်းဢၼ်ငွၵ်းၶိုၼ်ႈငွၵ်းလူင်းၸွမ်းလွႆၼၼ်ႉ ၶႃႈထၢမ်ၶဝ်ဝႃႈ ၸွင်ႇသူႁၵ်ႉၶဝ် ( ၵေႃႈဢၼ်ပဵၼ်ၵေႃႈႁၵ်ႉ ၶဝ်ၵေႃႉၼၼ်ႉ) ႁႃႉ။ ၵေႃႈတွပ်ႇၶႃႈၶိုၼ်းဝႃႈ ႉႉ ႁဝ်းဢမ်ႇႁူႉတေလၢတ်ႈၸိူင်ႉႁိုဝ်ႁဝ်းၵေႃႈယၢမ်ႈထၢမ်ႇတူဝ်ႁဝ်း ယူႇဝႃႈ -ၸွင်ႇႁဝ်းႁၵ်ႉၶဝ်ႁႃႉၼႆယူႇဢိူဝ်ႈ-။ ၵူၺ်းႁဝ်းၵေႃႈဢမ်ႇႁူႉ တေတွပ်ႇၸိူင်ႉႁိုဝ်။ ၶႃႈၵေႃႈထၢမ်ႇ ၶေႃႈထၢမ် ဢၼ်ၶဝ်ႈတင်းၶၢင်ႈၸဝ်ၵဝ်သေ ထၢမ်ႇထႅင်ႈၵမ်းၼိုင်ႈဝႃႈ ၸွင်ႇသူႁၵ်ႉႁဝ်းတေႉတေႉႁႃႉၼႆလႄႈ ၵေႃႈတွပ်ႇၶႃႈၶိုၼ်းဝႃႈ ႁၵ်ႉ ႉႉႉ ၼႆဝႃႇ။ သိုပ်ႇလၢတ်ႈထႅင်ႈဝႃႈ-သူႇႁႂ်ႈႁဝ်းလိုမ်းသူၵေႃႈ ႁဝ်းလိုမ်းဢမ်ႇလႆႈလေႃႇ - ၼႆဝႃႇ။ ၶႃႈၵေႃႈမိုင်ၵႂႃႇၵမ်းၼိုင်ႈ ယဝ်ႉၶႃႈလိုမ်းတူဝ်သေယဵပ်ႇလူင်း GEAR လူတ်ႉၶႃႈ လႄႈ လူတ်ႉၶႃႈပေႃး
ဝင်ႇဝိူဝ်ႈၵႂႃႇၼၼ်ႉၼႃႇ။ ဢမ်ႇၸႂ်ႈလႄႈ ၶႃႈၸူမ်းၼႃး ၶႃႈၵူၺ်းဝူၼ်ႉဝႃႈ -ၸွင်ႇမၼ်းသိုပ်ႇလႅၼ်ၶႃႈယူႇႁႃႉ
ဢမ်ႇၼၼ်ဝႃႈတေႉႁႃႉ-ၼႆၵူၺ်းၼင်ႇၵဝ်။ ၵူၺ်းၸိူင်ႉႁိုဝ်ၵေႃႈယဝ်ႉ ၼႂ်းၸႂ်ၶႃႈတေႉ ၶႃႈၶႂ်ႈႁႂ်ႈၶဝ်လိူၵ်ႈႁၵ်ႉ ၵေႃႉလႂ်ၵေႃႉၼိုင်ႈသေ ဢမ်ႇႁႂ်ႈလႆႈဝူၼ်ႉၼမ် ၼၼ်ႉၶႃႈၼႃႇ။ ၵူၺ်းၶႃႈၵေႃႈဢမ်ႇလႆႈၶေႃႈတွပ်ႇမၼ်းၼင်ႇၵဝ်။ ယွၼ်ႉၼၼ်လႄႈ လွမ်ဝူၼ်ႉၵႂမ်းဢူၺ်းၵေႃႉၶႃႈၵေႃႉၼိုင်ႈလၢတ်ႈၶႃႈဝႃႈ- ပီႈပၼ်ၶၢဝ်းယၢမ်းၶဝ် တတ်းသႅၼ်ႈၸႂ် ဢႄႇၼႃႇလႄႈ ပီႈၵေႃႈ ပၼ်ၶၢဝ်းယၢမ်းတူဝ်ၸႂ်ႇၵဝ် လိုမ်းၶဝ်ဢႄႇၼႃႇလူင်-ၼႆဝႃႈ။ ၵေႃႈၶေးတေမႅၼ်ႈယူႇၵူၺ်း။ ၶႃႈၵေႃႈတႅပ်းတတ်းသဵၼ်ႈၸႂ်ဝႃႈ ၶႃႈယူႇၵႂႃႇၸိူင်ႉၼႆတူၺ်းသေ တေလၢတ်ႈၶဝ်ႈဝၼ်းဢိတ်းဢိတ်းဝႃႈ - သူႇလိူၵ်ႉၵေႃႉလႂ်ၵေႃႉၼိုင်ႈလႄႈ - ၼႆသေ ၽၢႆႇၶႃႈတေႉတေပဵၼ်ၵူၼ်းၵေႃႉ ပႂ်ႉထွမ်ႇၶေႃႈတွပ်ႇၶဝ် (ဢၼ်မုင်ႇမွင်းဝႆႉ ႁိုဝ် ဢမ်ႇမုင်ႇမွင်းဝႆႉၵေႃႈယဝ်ႉ) ၵႂႃႇလွႆးလွႆး ၼၼ်ႉၵူၺ်းယဝ်ႉဝႃႈ။ ၼႆႉတေႉမၼ်းဢမ်ႇၸႂ်ႈ သဵၼ်ႈတၢင်းဢၼ်လီလိူဝ်ပိူၼ်ႈၵေႃႈယဝ်ႉ ၵူၺ်းမၼ်းပဵၼ်သဵၼ်ႈတၢင်းဢၼ်လဵဝ် ဢၼ်ၶႃႈႁဵတ်းလႆႈတေႃႈလဵဝ် ၼၼ်ႉၼႃႇ။ ၶႃႈၵေႃႈလၵ်ႉလွမ်ထင်ႇ ဝႃႈ - ၼႂ်းၸႂ်ၶႃႈ ၶေႃႈထၢမ်ဢၼ်ၶွင်ႈၸႂ်မီးၼမ်လိူဝ် သဵၼ်ႈလိူတ်ႈၶႃႈ ဢၼ်လႅၼ်ႈယူႇ ၸွမ်းတူဝ်ၶႃႈၼႆႉလႄႈ ႁဵတ်းႁႂ်ႈၶႃႈၼွၼ်းဢမ်ႇလပ်းၵူၺ်းယူဝ်ႉ ၼႆယူႇ။ ယွၼ်ႉၼၼ် ၶႃႈၵေႃႉတေ ၼွၼ်းဢမ်ႇလပ်းသေ ပႂ်ႉၶၢဝ်းယၢမ်းၶဝ်တေပၼ် ၶေႃႈတွပ်ႇ(ဢၼ်ၶႃႈ ၶႆႈငိၼ်းမၼ်းၽွင်ႈ ဢမ်ႇၶႆႈငိၼ်းမၼ်းၽွင်ႈ )
ဢၼ်တေတွပ်ႇၶႃႈဝၼ်းၼိုင်ႈၵူၺ်းယဝ်ႉ။
************************ႁူဝ်ၶမ်ႈ မိူဝ်ႈတေထိုင်တီႈသဝ်း ***************************
ဢေႃႈ ၶႃႈလိုမ်းလၢတ်ႈလွင်ႈၼိုင်ႈ မိူဝ်ႈၼႆႉၶႃႈၵေႃႈသိူဝ်းၸႂ်ႇယူႇ ၵူၺ်း ယွၼ်ႉပိူဝ်ႈဝႃႈၶႃႈၵေႃႈလႆႈၵႂႃႇလႄႈၸွမ်းၶဝ် လႄႈ လႆႈဢူပ်ႇၵၼ်။ လွင်ႈၸိူဝ်းၼႆႉ ၶႃႈဢမ်ႇပႆယၢမ်ႈထူပ်းသေပွၵ်ႈလႄႈ ၶႃႈဝူၼ်ႉဝႃႈ သင်ႇၶႃႈဢမ်ႇႁူႉဝႃႈ ၶဝ်မီး ၵူၼ်းၵေႃႉၼိုင်ႈဝႆႉယဝ်ႉၼႆ ၶႃႈ ၶႅၼ်းတေသိူဝ်းၸႂ်လိူဝ်ၼႆႉ ယူႇႁိုဝ်ၵေႃႈဢမ်ႇႁူႉ(ၵူၺ်းၵေႃႈဢမ်ႇလီတေႃႈဝႃႈ ယွၼ်ႉဝႃႈၶႃႈၺႃးလႅၼ်)။ ဢၼ်ၶႃႈလႆႈၵႂႃႇသူင်ႇမိူဝ်ႈၼႆႉၵေႃႈ ဢမ်ႇၸႂ်ႈဝႃႈ ၶႃႈ ဢမ်ႇလိုမ်းၶဝ်လႆႈလႃးလႃးလႄႈ တိုၵ်ႉၸွမ်းၸႂ်ႇၶဝ်ယူႇတေႉဢမ်ႇၸႂ်ႈ ပေႃႈၶႃႈၶႆႈလိုမ်းပဵတ်ႈတႉၵေႃႈ ၸၢင်ႈလႆႈယူႇ (ယွၼ်ႉဝႃႈၶႃႈၵေႃႈတေဢၢၼ်း ႁဵတ်းႁႂ်ႈလိုမ်းႁႂ်ႈလႆႈ ဢမ်ႇဝႃႈပဵၼ်လွၵ်းလၢႆးလႂ်ႇၵေႃႈယဝ်ႉ) ။ ၵူၺ်းၵႃႈၶႃႈၵေႃႈ ႁဵတ်းၼႃႇတီႈၵေႃႈယၢမ်ႈႁၵ်ႉၶဝ် တီႈလီ (မိူၼ်ၼင်ႇၶူးၶႃႈ ပၼ်တၢင်းႁၼ်ထိုင်)ၼၼ်ႉၵူၺ်းၼင်ႇၵဝ်။
Friday, November 9, 2007
ဢမ်ႇၸင်းၵေႃႈလႆႈလိုမ်း
ၶႃႈႁၵ်ႉၺႃးသၢဝ် ၵေႃႉၼိုင်ႈ ႁိုင်မႃး သၢမ်ႇသီပီယဝ်ႉဝႃႈ ။ ၸဵမ်ႇမိူဝ်ႈၶႃႈၶဝ်ႈမႃးမိူင်းထၢႆးၼၼ်ႉယဝ်ႉ။
ၶႃႈၵေႃႈလႆႈဢူပ်ႇမႃးပေႃးမီးၶၢဝ်းတၢင်း သွင်သၢမ် ပီယဝ်ႉ။ ၶႃႈၵေႃႈလႆႈမီးၶၢဝ်း ဢၼ်ၶႃႈမူၼ်သိူဝ်း
ဢၼ်ႇၶႃႈငဝ် ဢၼ်ၶႃႈၸႂ်ထိုင် သေဢၼ်ၶႃႈဢမ်ႇလိုမ်းလႆႈ မႃးၶၢဝ်းတၢင်း ႁိုင်ယဝ်ႉ။ သေ မိူဝ်ႈဝၼ်းထဵႉ 3
NOVEMBER ၼႆႉမီးၵူၼ်းၸၢႆးၵေႃႉၼိုင်ႈ ထူဝ်းမႃးႁႃၶႃႈ သေ ႁဵတ်းသဵင်မိူၼ်မီးဢီႈသင်ၶႆႈလၢတ်ႈ။
ၽိူဝ်ၶႃႈထၢမ်ႇၵႂႃႇ မၼ်းၵေႃလၢတ်ႇဢမ်ႇပေႃးၶႆႈႁူႉလွင်ႈသေ လၢတ်ႈဝႃ -ၶႃႈထူဝ်းႁႃ ႉႉႉႉႉႉႉ
ၼၼ်ႉၵူၺ်းဢေႃႈ ႁဵတ်းသင်မၼ်းထူဝ်းၺႃး မၢႆ သူတိၵ်းတိၵ်းဢိူဝ်ႈ- ၼႆဝႃႇ ။ ၽိူဝ်ႈၶႃႈထၢမ် ၶဝ် ၶဝ်
(ၵေႃႉႁၵ်ႉ) ၵေႃလၢတ်ႈဝႃႈ -ယႃႇထူဝ်းႁႃ ၵေႃႉၼၼ်ႉၶိုၼ်းၼႃႉ ယဝ်ႉယႃႇႁပ်ႉၼႃႉ ပေႃးၶဝ်ထူဝ်မႃး- ၼႆဝႃႇ။
ၽိူဝ်ၼၼ််ၶႃႈၵေႃႈ ၸွင်ႇႁူႉဝႃႈ ၶဝ်မီးၵေႃႉႁၵ်ႉဝႆႉႇ။ ပေႃးပိူၼ်ႈဢမ်ႇလႅၼ်ၶႃႈတေႉ ၶဝ်သွင်ၵေႃႉၼႆႉ
ႁၵ်ႉၵၼ်ၸႅမ်ႇမိူဝ်ႈလဵၵ်ႉလႄႈ တေႃႇမိူဝ်ႈလဵဝ်ၼႆ။ ယွၼ်ႉၼၼ်ၶႃႈၵေႃ လႆႈ ၸဵပ်းၸ်(ပေႃးလၢတ်ႈ
တၢင်းၵႂၢမ်းထႆးတေႉၵေႃႈ อกหัก ဢူၵ်းႁၵ်းၼၼ်ၼႃႇမေႃႉ) ၵေႃႈၶႃႈဢမ်ႇႁူႉ တေႁဵတ်းသင်ႇ မၢင်ၶမ်ႈၵေႃႈ
ၼွၼ်းဢမ်ႇလပ်း မၢင်ၶမ်ႈၵေႃႈၼွၼ်းလပ်း မၢင်ၶမ်ႈၵေႃႈဝူၼ်ႉ ၵႂႃႇၵႃႈပဵၼ်ၼၼ်ႉၼႃႇ။ ၵမ်းလိုၼ်းသုတ်းၵေႃႈ
ၶႃႈတေယွမ်းပွႆႇ ႁႂ်ႈၶဝ်ၵႂႃႇႁၵ်ႉ ၵေႃႉဢၼ်ၶဝ်ၶႂ်ႈႁၵ်ႉၼၼ်ႉသေ ယဝ်ႉ။ ၶႃႈၵေႃဝူၼ်ႉဝႆႉဝႃႈ ပေႃးႁဝ်းပဵၼ်
ပၢၼ်ဢွၼ်ၵၼ်ယူႇတေႉ ဝၼ်းၼိုင်ႈတေၶိုၼ်းၺႃးၵၼ်ယူႇၵူၺ်း ၼႆသေ ၶႃႈၵေႃႈတေၶတ်းၸႂ်ႇ
ဢမ်ႇလၢတ်ႈတေႃႇတူၺ်း(ၶၢဝ်းယၢမ်းႁိုင်) ၶတ်းၸႂ်လိုမ်းတူၺ်းလွႆးလွႆး ၼၼ်ႉၼႃႇ။ ၵူၺ်းၵႃႈသင်ဝႃႈ
မၼ်းသမ်ႉမႃးလၢတ်ႈတေႃႇႁဝ်းၶိုၼ်းၼႆၵေႃႈ ၼိုင်ႈၶႅၼ်းလီၼၼ်ႉၼႃႇ ။ ၵူၺ်းၵႃႈ ၽိူဝ်ႈၶႃႈလၢတ်ႈၼေၶဝ်
လွင်ႈတၢင်းဢၼ်ပဵၼ်မႃးၸိူဝ်းၼႆႉသေ ၵႂပ်ႈသင်လႄႈ ႁဝ်းႁဵတ်းၼႆ မၼ်းၵေႃႈလၢတ်ႈၶႃႈဝႃႈ
-သူၵေႃႈၸၢမ်းဝူၼ်ႉဝႃႈႁဝ်းၽိတ်းၼႆလေႃႇ ယူဝ်ၶေးၸႂ်သူတေဢမ်ႇပေႃးသုၵ်ႉသၵ်ႉထႅင်ႈ သူၵေႃႈတေ
ၼွၼ်းလပ်း- ၼႆဝႃႇပေႃသူလၢတ်ႈဝႃႈႁႂ်ႈႁဝ်းၼေးသူ ၵူၺ်း ႁဝ်းၼေးဢမ်ႇၼေးၵေႃႈ ပေႃးၸဵပ်းၸႂ်ႇယဝ်ႉ
ဢၼ်ႁဵတ်းလႆႈတေႃႈလဵဝ်ႈၵေႃႈ လူဝ်ႇယူႇပႂ်ႉၶၢဝ်းယၢမ်း တေယူတ်းယႃႇၵႂႃႇလွႆးလွႆးၵူၺ်းၼၼ်ႉၼႃ။
ပေႃးႁဝ်းၼေးသူဝႃႈ သူၸၢင်ႈလႅၼ် ၼႆ ပေႃးသူၼေးႁဝ်းၶိုၼ်းဝႃ ၽႂ်ႇၸႂ်ႉမႂ်းမႃးႁၵ်ႉၵဝ်ၼႆလူး ႁဝ်းၵေႃႈ
ဢမ်ႇလွတ်ႈတၢင်းၼေးထႅင်ႈယဝ်ႉဢိူဝ်ႈ။ ၸိူင်ႉႁိုဝ်ၵေႃႈယဝ်ႉ ၶႃႈႁဝ်း မိူဝ်ႈလဵဝ်ၼႆႉတေႉ ပႂ်ႉၶၢဝ်းယၢမ်း
ဢမ်ႇၼၼ် ဝၼ်း ဢၼ်ၶဝ်တေမႃးလၢတ်ႈဝႃႈ -ႁဝ်းႁၵ်ႉသူ ၵေႃႉလဵဝ်ၵူၺ်း - ၼႆၵူၺ်းယဝ်ႉဝႃႈ။
Tuesday, November 6, 2007
ၶိုၼ်း ၸွႆႈၵဝ်ၶတ်းၸႂ် လိုမ်း
ၸွႆႈၵဝ်ၸွႆႈၵဝ် ႁႂ်ႈပိူၼ်ႉလႆႈ ၶိုၼ်းဢၼ်ႇဢမ်ႇၸၢင်ႈလပ်း ၶိုၼ်းဢၼ်ဢမ်ႇႁူႉတေႁဵတ်းသင်တၢင်းဝူၼ်ႉဢၼ်ၼိုင်ႈ မီးယူႇၼႂ်းၸႂ် မီးၵႂၢမ်း(ၽဵင်း) မီး GUITAR လႄႈ မီး COM လုၵ်ႈၼိုင်ႈ လဵၼ်ႈပဵၼ်ၵေႃႉလီႁႃး တၢင်းၶိုၼ်း။ ၶေႃႈၵႂၢမ်း ဢူၺ်းၵေႃႉတၢင်းသဵင်ႈဢၼ်တိုၵ်းၵွင်ႈယူႇၼႂ်ႇၸႂ် ၵေႃႈတဵၵ်းႁႂ်ႈ ႁႃႈၼွၼ်းလပ်း ယူႇ ၵူၺ်းၵႃႈၼွၼ်းဢမ်ႇလပ်း။ ဢူၺ်းၵေႃႉၶဝ် ဢမ်ႇၸႂ်ႈဝႃႈ ၵႂၢမ်းဢၼ်သူလၢတ်ႈၼၼ်ႉ ဢမ်ႇမီးၵႃႈၶၼ် ၼႃ ယွၼ်ႉပိူဝ်ႈဝႃႈ ႁႃႈၼွၼ်းဢမ်ႇလႆႈ ႁၢင်းၵူၺ်းႁႃးၵူၺ်း။
GUITAR ဢၼ်ၶႃႈၼွၼ်းၵွတ်ႇ
ၶတ်းၸႂ် ၶတ်းၸႂ်ထဵင်ႈၵမ်းၼိုင်ႈ တေဢဝ်ၵႂၢမ်း ROCK(http://www.youtube.com/watch?v=nn65d01YXsc)မႃးႁဵတ်းပဵၼ်သဵင်လႃႇ GUITAR မႃးႁဵတ်းပဵၼ်မွၼ်ၵွတ်ႇ COM တေႉမၼ်းႁိူဝ်ႉမႃးတင်းဝၼ်း သမ်ႉထဵင်ႈၺႃႈ SPY WARE လႄႈဢမ်ႇယုင်ႈမၼ်းယဝ်ႉ။ၵႂၢမ်းပၼ်ႁႅင်းဢူၺ်းၵေႃႉ တၢင်းသဵင်ႈ ၵေႃႈ တေပဵၼ်ၽှၼ်ႁၢင်ႈလီ မိူဝ်ႈႁႃးၼွၼ်းလပ်းယူႇၵႂႃႈ။
လိုမ်းလိုမ်းတေၶတ်းၸႂ်လိုမ်း ၵဝ်ယၢမ်ႈႁၵ်ႉၽႂ် လႄႈ ၽႂ်ယၢမ်ႈႁၵ်ႉၵဝ်။ မိူဝ်ႈၽုၵ်ႈတေပဵၼ် ယႃႇမဵတ်ႉဢွၼ် ဢၼ်ယႃႇႁႂ်ႈၵဝ် လိုမ်းၵႂႃႇလွႆး လွႆး ၵူၺ်းၵႃႈဢီႈယႃႇၼႆႉ ႁႃႈဝူၼ်ႉဝႃႈ တေလႆႈၵိၼ်ၵႂႃႇတေႃႇပေႃးႁၢႆ (လိုမ်း) ။ မိူဝ်ႈၽုၵ်တေ မီးၵၢင်ဝၼ်း ယုမ်ႉတေႃႇၵဝ်သေ ၼူၵ်ဢွၵ်ႇႁၢင်း တေလၢတ်ႈၵဝ်ဝႃႈ -ႁဝ်းတေပဵၼ်ႁႅင်း ၸႂ်ၼႃႉ-
ပေႃးၼွၼ်းပႆႇလပ်းၵေႃႈ တေဢဝ်ၶေႃႈၵႂၢမ်းၸိူဝ်းၼႆႉ မႃးသႂ်ႇၼႂ်း သဵင်ၵႂၢမ်း ( သႂ်ႇလမ်ႇႁၢင်ႉၸႃႉ) ဢၼ်ႇတေ ႁဵတ်းႁႂ်ႈၵဝ် ၶိုၼ်းၸႂ်ႇထိုင်ဝၼ်းၵဝ်ႇၵဝ်ႇ ဢၼ်ႇၵဝ် ဢမ်ႇၶႆႈၺႃး ၼၼ်ႉၵႂႃႈ။
ယွၼ်းသူးႁႂ်ႈၵူၼ်းဢၢၼ်ႇ ယႃႇႁႂ်ႈထူပ်းၺႃး ၶိုၼ်း (ၶၢဝ်းယၢမ်း) မိူၼ်ၼင်ႇၶႃႈ ၵူၺ်းယဝ်ႉ။